Afee bunanee falakamun filmu kulheven nei kamah\nއަފީ ބުނަނީ ފަލަކަމުން ފިލްމު ކުޅެވެން ނެތް ކަމަށް!\nކޮންމެކޮންމެ ބަޔަކާ އެކީ ފިލްމު ކުޅެން ފިރިމީހާ ވެސް ހިތްހަމައެއްނުޖެހޭ\nއަފީ ބުނަނީ ފަލަކޮށް ހުރެގެން ޓީވީ އިން ފެންނަން ނުކެރޭނެ ކަމަށް\nމިހާރުގެ ލައިފް ވަރަށް ހެޕީ، އެކަމަކު ފިލްމީ ދާއިރާ މިސްވޭ\nމަރިޔަމް އަފީފާ (އަފީ) އަކީ އެއްއިރެއްގައި ނިކަން އުއްމީދީ ބަތަލާއެއްގެ ދަރަޖަ ދިވެހި ފިލްމީ ދާއިރާގައި ހޯދި ފަންނާނެކެވެ. އޭނާގެ ރީތިކަމާއި ހުނަރުވެރިކަމުން އެތައް ހިތެއް ކަތިލައި ފަތަހަކުރި އެވެ.\nފަހަރެއްގައި މަޖަލަކަށް ކުޅެލި ލަވައަކަށް ފަހު ފިލްމީ ދާއިރާގެ މަސައްކަތްތަކަށް އޭނާ "ދެވިހިފީ" ވެސް އާންމުންގެ ފަރާތުން ލިބުނު ލޯތްބާއި ސަޕޯޓަކުން ކަމަށް ވެދާނެ އެވެ. ނަމަވެސް ތަރިއެއްހެން އަރައިގެން ދަނިކޮށް ފިލްމީ އުދަރެހުން އޭނާ ކުއްލިއަކަށް ގެއްލުނީ އެވެ. ވަރަށް ގިނަ ފިލްމީ ތަރިންނަށް ދިމާވާ ގޮތަށް، ކައިވެންޏެއްކޮށްގެން ޒަވާޖީހަޔާތުގެ ބެލްޓުން ބަނދެވުނީ އެވެ.\nނަމަވެސް އަލަތު ކައިވެނި ނުވަތަ އަލަތު ލޯބިވީ އަފީ ހީކުރި ކަހަލަ ނުވަތަ އުއްމީދުކުރި ކަހަލަ ތަޖުރިބާއަކަށް ވެސް ނޫނެވެ. ހަޔާތް ދިނީ ކެއްސެވެ!\nއޭގެ ފަހުން މިހާރު އަނެއްކާވެސް އެތައް އަހަރެއް ފާއިތުވެގެން ހިނގައްޖެ އެވެ. މިއަދު އަފީގެ ދިރިއުޅުން ވަރަށް ވެސް ސާފެވެ. އުފާވެރި އެވެ. ނަމަވެސް އޭނާ ބުނަނީ ބޮޑު ސްކްރީނުން އަލުން ފެނުމުގެ ފުރުސަތު ވަރަށް ކުޑަ ކަމަށެވެ.\nތިރީގައި މި އޮތީ އަވަސް ވީކެންޑަށް އަފީ ދިން ހާއްސަ އިންޓަވިއުއެވެ. މި އިންޓަވިއުގައި އޭނާ ނުދައްކާ ވާހަކައެއް ނެތެވެ.\nތަރިއެއްހެން އަރައިގެން ގޮސް ކުއްލިއަކަށް ގެއްލުނީ. ފިލްމީ ދާއިރާއިން ގެއްލުނު ގޮތް ނުވަތަ ދުރަށް ދިޔަ ސަބަބު ކިޔައިދީބަލަ އެންމެ ފުރަތަމަ ވެސް؟\n"ފިލްމީ ދާއިރާ އިން ދުރަށް ދިޔައީކީއެއް ނޫން. ވިހައިގެން، މީހާ ދެން ވަރަށް ފަލަވެގެން އަދިވެސް މި އުޅެނީ. ބޮޑަށް ފިލްމީ ދާއިރާއާ ދުރަށް ޖެހިލީ މެރީކޮށްގެން. އޭރު ދެން އެހާ ފިލްމު ކުޅޭހިތް ވެސް ނުވަނީ. ދެން އަނެއްކާ އެހެން ހުއްޓާ ޕްރެގްވީ. އަނެއްކޮޅުން އަމިއްލަ ވިޔަފާރިއެއް ކަހަލަ ކަމެއް ފަށަން ޝައުގުވެރިވެފައި އޮތުމަކީ ވެސް ފިލްމީ ދާއިރާއާ ދުރަށް ޖެހިލެވުނު ސަބަބެއް."\n"އެކަމަކު އަދިވެސް އެއްކޮށް ފިލްމު ކުޅުން ހުއްޓާލީކީއެއް ނޫން. އަދި ފިލްމީ ދާއިރާ އަށް އެނބުރި ގޮސްވެސްދާނަން."\nފިލްމުކުޅުން ނުވަތަ އެ ދާއިރާ އެއީ އެހެންވީމަ އަފީގެ ހަޔާތުގެ މުހިންމު ޗެޕްޓަރެއް ނޫންތާ؟\n"އަސްލުވާގޮތަކީ އެންމެ ފުރަތަމަ ފިލްމު ފިލްމު ކުޅޭކަށެއް ނޫން އެންމެ ފުރަތަމަ އެކަމެއްކުރީކީ. އެ ދާއިރާގައި ގިނަ ދުވަސްތަކެއްވަންދެން އުޅޭކަށެއް ނޫން. ލަވައެއް ކުޅެލީ. އެއަށް ފަހު އެ ދާއިރާގައި އުޅެން ފެށީމަ ވަރަށް މަޖާކުރެވޭ ނުވަތަ އެންޖޯއިކުރެވޭ ކަމަކަށްވީ. އަނެއްހެން ބުނަންޏާމު ދެވިހިފީ. ކުރާހިތުން ފަހުން އެ މަސައްކަތްކުރީ"\n"އޭރު ދެން އަޅުގަނޑު ޖޮބަކަށް ވެސް ނުދަން. މާލޭގައި އުޅެނީ ކުއްޔަށް. އެހެންވީމަ ފިލްމު ކުޅެން ފެށީ ސީރިއަސްވެގެނެއް ނޫން. އެކަމަށް މުޅިން ހުސްވާކަށެއް ނޫން. އިތުރު މަސައްކަތެއް ކުރަމުން އެކަން ކުރަން ބޭނުންވީވެސް. މިހާރު ބޭނުންވަނީ ވިޔަފާރިއެއް ފަށަން."\nއެހެންވީމަ ފިލްމު ކުޅެގެން އެއްވެސް އާމްދަނީއެއް ނުވަތަ މާލޭގައި ދިރިއުޅެލެވޭ ވަރު ވެސް ނުވަނީތާ؟\n"ފިލްމު ކުޅެގެން އަނެއްހެން ރަނގަޅު އާމްދަނީއެއް ނުލިބެނީކީއެއް ނޫން ވަކި. މިސާލަކަށް ފެށިއިރު 10،000. ދެން 20،000 އަދި 25،000ރ. އޭތި ލިބޭނީ ވެސް ބަހާލައިގެން. ދެން ވާގޮތަކީ ފިލްމަކަށް ފަހު މަސައްކަތް މެދުކެނޑުނީމަ ސީދާ އެކަމަކަށް ހުސްވެގެނެއް ނޫޅެވޭނެ. އެގޮތަށް އުޅެން ފަސޭހައެއް ނޫން. އޭރަކު އެގޮތަކަށް އާމްދަނީއެއް ނުލިބޭ. ދެން މިހާރުގެ ގޮތެއް ނޭނގޭ."\nބުނެވިދާނެތަ އަފީގެ ފިރިމީހާ ބޭނުން ނުވަނީއޭ އަފީ ފިލްމުކުޅެން؟\n"އުނހޫ. ދާއިރާގައި އުޅެން ބޭނުން ނުވަނީކީއެއް ވެސް ނޫން. އަޅުގަނޑު ވަރަށް ފަލަ ދޯ މިހާރު. ދެން އަސްލު ސީދާ އަޅުގަނޑު ވެސް އެހާ ބޭނުމެއް ނުވޭ ފިލްމީ ދާއިރާ އަށް އަލުން ނުކުންނާކަށް. ފިރިމީހާ ވެސް އެހާ ބޭނުމެއް ނުވޭ އަޅުގަނޑު އެ ދާއިރާ އަށް ނުކުންނާކަށް. އެކަމަކު ނުއެއް ބުނޭ ފިލްމު ނުކުޅޭށެކޭ."\n"އެކަމަކު ވެސް އެހާ ލައިކްނުވާ ނަމަ އެނގޭނެ ދޯ އުޅޭގޮތުން. މިސާލަކަށް ފިލްމެއް މި ކުޅެނީ ޑައިރެކްޓަރު މޫމިން ފުއާދު ކަހަލަ މީހަކާ އެކު. އެކަހަލަ މީހަކާ އެކުގައޭ ބުނެފިއްޔާމު ޔަގީނަށް ވެސް ފޮނުވާނެ. އެއީ ވާނުވާ އެނގޭ މީހަކަށްވީމަ. އެކަމަކު ވެސް އަޅުގަނޑު ފިލްމު ކުޅެން ފިރިމީހާ އެހާ ބޭނުމެއް ނުވޭ. އަދި ދަރިއަކު އޮތީމަ އެ ދާއިރާ އަށް ގޮސް ހުސް ނުއެއްވެވޭނެ."\nމިހާރު އިނދެގެން ތިއުޅޭ މީހާ އަކީ އަފީގެ ދެ ވަނަ ދޯ. އަޑުއިވިފައި އޮތީ ފުރަތަމަ ކައިވެންޏަށްވީ ވަރަށް ވަރަށް ކުރު މުއްދަތެކޭ. ކިހިނެތްތަވީ؟ ކޮބައިތަ އެހާ އަވަހަށް އެ ކައިވެނި ރޫޅިގެން ދިޔަ ސަބަބަކީ؟\n"އުމުރުން 21 އަހަރުގައި ފުރަތަމަ ކައިވެނިކުރީ. ވަރަށް ލޯބިވެގެން، މެރީ ވެސް ކުރާހިތުން މެރީ ކުރީ ވެސް ދެ މީހުން. އެކަމަކު ވާގޮތަކީ އަހަރެމެން ދެ މީހުންގެ މިޒާޖު ވަރަށް ނުގުޅޭ. އެހެން ގޮސްސަ ދެން ހަމަ ޑިވޯސްއަކަށް ދިޔައީ ދެން. އިނދެގެން އެކުގައި އުޅެވުނީ ގާތްގަނޑަކަށް ހަތް މަސް. ފައިޓްކުރަން ބޭނުންނުވަނީ އަސްލު."\nއަފީގެ ހިޔާލުގައި ޒުވާން ލޯބިވެރިންނާއި އަލަށް ކައިވެނިކުރާ ޒުވާނުން އެހާ އަވަހަށް ވަކިވާން ޖެހެނީ ކީއްވެ؟ އަމިއްލަ ތަޖުރިބާއިން ކިޔައިދޭ ނަމަ؟\n"ވެދާނެ މެޗުއާ ނުވަނީ ކަމަށް ފުރަތަމަ. މިހާރު އޭތި ފީލްވޭ. މިސާލަކަށް ކުދިކުދި ކަންކަމާ ވެސް ހިތްހަމަނުޖެހިދާނެ. ހިނގާލެވޭ ގޮތަކުން ވެސް ހިތްހަމަނުޖެހިދާނެ. އެކަހަލަ ކަންތައްތަކާ ހަމަ އެއްގޮތަކަށް ވެސް އަޅުގަނޑު ފައިޓަކަށް ދާން ބޭނުންނުވީމަ ވަކިވީ. ދެން އެގޮތަށް މައްސަލަ ޖެހުމަށް ވުރެ ބޮޑުވާނީ ޑިވޯސްވުން ދޯ؟.\n"ޑިވޯސްވީމަ މީހުން ވަރަށް އެއްޗެހިކިޔާނެއޭ ވެސް ހިތަށް އެރި. އެކަމަކު އެއަށް ވުރެ ބޮޑަށް ވިސްނަން ޖެހޭނީ އަމިއްލަ ލައިފަށްދޯ."\nމިހާރުގެ ލައިފް ކިހިނެތް؟ މެރީކޮށްގެން އުޅޭތާ ވެސް ވަރަށް ދުވަސްވެއްޖެ؟ ކުއްޖަކު ވެސް އެބަހުރި؟\n"ތިން އަހަރުގެ ކުއްޖަކު އެބަހުރި. މިހާރުގެ ލައިފް ބުނެވޭނީ ކުރިއާ އަޅާބަލާއިރު ވަރަށް ބޮޑަށް ތަފާތޭ. އެއީ ވާގޮތަކީ، މައްސަލަ ނުޖެހެނީކީއެއް ވެސް ނޫން. މައްސަލަ ވެސް ޖެހޭ ކިތަންމެ ވަރަކަށް ވެސް. އެކަމަކު މައްސަލައެއް ޖެހުނީމަ މިހާރު އެ މައްސަލައެއް ހައްލުކޮށްލާނެ ގޮތް އެނގޭ ވަރަށް ފަސޭހައިން. ކުރީގައި ނަމަ ހަމަ ދެ މީހުން ޒުވާބުކުރުން އޮންނާނީ."\n"އަދި މިހާރު ދަރިއަކު ލިބުނީމަ އަދި މާ ބޮޑަށް ފީލްވޭ ކަންތައް ރަނގަޅުކުރަން. ކުރީގައި ނަމަ ޒުވާބުނުކޮށް ކެތްވެސް ނުކުރެވެނީ. މިހާރުގެ ލައިފް ވަރަށް ހެޕީއޭ ބުނެވޭނީ."\nއެހެންވީމަ ފިލްމީ ދާއިރާ އަށް އެނބުރި އައިސްފާނަންތަ؟ ކިހިނެތްތަ ލިބޭ ފުރުސަތުތައް އުޅެނީ؟\n"ވިހައިގެން ބޭބީ އަށް އަހަރުވީ ފަހުން ޑައިރެކްޓަރު އަބްދުލް ފައްތާހު ގުޅާފައި ބުނި އަފީ ދެން ހިކެންވެއްޖެއޭ. މިހާރު ފިލްމެއް ކުޅެން ނުކުންނަންވީއޭ މިވެނި ޑޭޓެއްގައި ފިލްމެއް ޝޫޓްކުރަންށޭ މި އުޅެނީ ވެސް. އެކަމަކު އޭރު ހިކެން އެއްވެސް މަސައްކަތެއް ނުކުރަން."\n"އޭރު ފުދޭވަރަކަށް ފުރުސަތު ވެސް ލިބުނު އަލުން ފިލްމު ކުޅެން. އެކަމަކު މިހާރު އެފަދަ ފުރުސަތެއް ނުލިބޭތާ އަހަރެއްވަރު ވަނީ. ދެން މިހާރު ނޯ ބުނެ ބުނެ ވެސް މީހުން ފޫހިވާނެ ދޯ. އަސްލު ވަރަށް ފަލަވީމަ ވެސް ދެން ބޭނުމެއް ނުވޭ ފިލްމު ކުޅެން ދާކަށެއް. އެކަމަކު ވެސް ފިލްމެއް ކުޅެލަފާނަން އަދިވެސް."\nއަފީ ފަލަވީމަ ފުރުސަތު ނުދޭން އުޅެނީތަ މީހުން؟\n"ނޫން. މިސާލަކަށް ކޮންމެ އެއްޗެއްގައި ވެސް ކެރެކްޓާއެއް އިންނަން ޖެހޭނެ ދޯ. ކެރެކްޓާގެ ސިފަ ބުނެދޭ ގޮތަކަށް ނޫން މި އިންނަނީ އަޅުގަނޑު. އަހަރެން ގަބޫލެއް ނުކުރަން ފަލަވީމަ ފުރުސަތު ނުދެނީއެކޭ ނުވަތަ ފުރުސަތު ނުލިބެނީއެކޭ ކަމަށް ވެސް. އެ ކެރެކްޓާއަކަށް ބޭނުންވާ ސައިޒެއް ދޯ ހޯދާނީ."\n"އަމިއްލަ އަށް ވެސް ލަދުގަންނާނެދޯ މިހާ ފަލަކޮށް ހުރެ ޓީވީއަށް އަރަން."\nމާ ބޮޑަށް ފަލަ، ހިކި ކަމުގެ ވާހަކަ ދައްކާތީވެ ހަމަ އަހާލާހިތްވަނީ، ފަލަވީމަ ހަޑީތަ؟\n"ފަލަވީމަ ދެން މީހާގެ ސިފަ ގެއްލޭނެދޯ. ކުރީގަ ހުރި ސިފަ ގެއްލުނީމަ ކޮންމެ ކޮންމެ ހެދުމެއް ވެސް ނުލެވޭނެ. ފަލަވީމަ ދެން، ފަލަވީމަ ހަޑިއެއް ނޫންތަ؟"\n"ރީތިތަ؟ އަހަންނަށް ވަރަށް ހަޑި ފަލަވީމަ. ފަލަ ކޮންމެ މީހަކު ހަޑީކީއެއް ނޫން. އަމިއްލަ މީހާ އަށް، އަމިއްލަ ނަފުސަށް ހަޑިވެދާނެތާ."\n"ފަލަވީމަ އަހަންނަށް ހަމަ ހަޑީ. ދެން ފެންނައިރަށް ވެސް ކޮންމެ މީހަކު އަފީ ހާދަ ފަލައޭ، ހާދަ ފަލައޭ، ހާދަ ފަލައޭ ކިޔާނީ. ދެން އަމިއްލަ އަށް ވެސް ފީލްވޭ. ލޯގަނޑު ކުރިމައްޗަށް އަރާލީމަ ވެސް އެނގޭ ފިލްމީ ދާއިރާ އަށް ނުކުންނަ ވަރަށް ކައިރި ވެސް ނުވާކަން އަދި."\nދެން ކޮންމެގޮތެއްވިޔަސް ފިލްމީ ދާއިރާއާ ވަރަށް ދުރުގައި ތި އުޅެނީ. އެއްވެސް ވަރަކަށް މިސްވޭތަ އެ ދާއިރާ ނުވަތަ އެ މަސައްކަތް؟\n"ވަކި ކަމެއް ނޫން. ހުރިހާ ޝޫޓިންއެއްގައި ހިނގައިދިޔަ ކަންތައް ވެސް ވަރަށް މަޖާ. އެ ކަންތައް އަދިވެސް ހަނދާންވޭ. ހިތަށް އަރާ. އެކަމަކު އެންމެ ބޮޑަށް ހަނދާންވަނީ ފުރަތަމަ ފިލްމު ވާލޯބި އެނގޭނެ ނަމަ. އޭރު ވަރަށް އާވާނެ. ދެން ޑައިރެކްޓަރު ކިރިޔާ ވެސް ހިތްހަމަނުޖެހިގެން އެއްޗެކޭ ބުނެލާއިރު ވެސް ހުންނާނީ ކިރިޔާ ނުރޮވި."\nމޭކަޕް އެންޑް ހެއާ: އަމާނީ\nވޯޑްރޯޑް: ރިވެންޖު ބައި ކެވިން\nވީޑިއޯ އެންޑް އެޑިޓިން: އަޒާން/ޝުރާއު


Bodethi balithakah faruvaakurumah salaanjehun huhtuvumakee sarukaaru enme iskandhey sihhee siyaasathu : Raees\nރައީސް އިބްރާހިމް މުހައްމަދު ސަލީމް--\nބޮޑެތި ބަލިތަކަށް ފަރުވާކުރުމަށް ސަލާންޖެހުން ހުއްޓުވުމަކީ އެންމެ އިސް ސިއްހީ ސިޔާސަތު: ރައީސް\nބޮޑެތި ބަލިތަކަށް ފަރުވާކުރުމަށްޓަކައި ސަލާންޖެހުން ހުއްޓުވުމަކީ ސަރުކާރުން އެންމެ އިސްކަންދޭ ސިއްހީ ސިޔާސަތު ކަމަށް ރައީސުލްޖުމްހޫރިއްޔާ އިބްރާޙީމް މުހައްމަދު ސޯލިހު ވިދާޅުވެއްޖެއެވެ.\nދުނިޔޭގެ ސިއްހަތު ދުވަހުގެ މުނާސަބަތުގައި ރައީސް ސޯލިހު ދެއްވި ހިތާބުގައި ވިދާޅުވީ ބޮޑެތި ބަލިތަކަށް ފަރުވާރު ކުރުމަށްޓަކައި ސަލާންޖެހުން ހުއްޓުވުމަށް ސަރުކާރުން އަމާޒު ހިފާފައިވަނީ ސިއްހީ ފަރުވާގެ ނިޒާމު ލާމަރުކަޒީކޮށް އެމީހަކު ދިރިއުޅޭ ރަށަކުން އެންމެ އެކަށޭނަ ފަރުވާ ފޯރުކޮށްދިނުން ކަމަށެވެ. އެގޮތުން ސިއްހީ ހިދުމަތްދޭ ސަރުކާރުގެ ހުރިހާ ތަނެއް އެއް ވިއުގަޔަކުން މިހާރު ގުޅާލެވިފައިވާކަން ރައީސް ސޯލިހު ފާހަގަކުރެއްވިއެވެ.\nރައީސް ސޯލިހު ވިދާޅުވީ ވަކި ޖިންސަކަށް އަދި އުމުރަކަށް އަދި ނަސްލަކަށް ނުވަތަ އެ މީހަކު ނިސްބަތްވާ ތަނަކަށް ބަލައިގެން ތަފާތުކުރުމެއްނެތި ހަމަހަމަކަމާއެކު އެންމެންނަށް ފެންވަރު ރަނގަޅު ސިއްހީ ހިދުމަތް ފޯރުކޮށްދިނުމަކީ ސިއްހީ ހިދުމަތަށް ސަރުކާރުން މިއަހަރު ކަނޑައަޅާފައިވާ އަމާޒު ކަމަށެވެ.\nއެގޮތުން ދުނިޔޭގެ ސިއްހަތު ދުވަހުގެ ޝިއާރުގެ ދަށުން ރާއްޖޭގެ ސިއްހީ ހިދުމަތްތައް މިއަހަރު ބޮޑަށް އަމާޒުކުރެވިގެންދާނީ އިބްތިދާއީ ސިއްހީ ހިދުމަތް ފުޅާކުރުމުގެ މައްޗަށް ކަމަށް ރައީސް ވިދާޅުވިއެވެ. އެއީ ރަނގަޅު ސިއްހަތެއްގައި ހުރުމަށް ކޮންމެހެން ބޭނުންވާ ކަންތައްތައް ހަމަހަމަކަމާއެކު އެންމެންނަށް ފޯރުކޮށްދެވޭ ހިދުމަތެއް ކަމަށް ރައީސްގެ ހިތާބުގައި ވަނީ ފާހަގަކުރައްވާފައެވެ.\nމުޅި ދުނިޔެވެސް މިއަދު ގަބޫލުކުރާގޮތުގައި ފުރިހަމަ ސިއްހީ ހިދުމަތަކީ އިންސާނަކަށްވީތީ ކޮންމެ މީހަކަށްމެ ލިބެންޖެހޭނެ އިންސާނީ ހައްގެ ކަމަށާއި ނަމަވެސް އެއީ ދިވެހިރާއްޖެއިން މާކުރިއްސުރެ ގަބޫލުކޮށް ނަގަހައްޓަމުން އަންނަ އަސާސެއް ކަމަށް ރައީސްގެ ހިތާބުގައި ވަނީ ފާހަގަކުރައްވާފައެވެ. އެހެންކަމުން އިބްތިދާއީ ސިއްހީ ހިދުމަތްތަކުގެ ތެރެއިން ގިނަ ހިދުމަތްތައް ރާއްޖޭގައި ފޯރުކޮށްދެމުން އަންނަނީ މުޅިން ހިލޭ ކަމަށްވެސް ރައީސް ވިދާޅުވިއެވެ.\nރަނގަޅު ސިއްހީ ނިޒާމެއްގެ އެންމެ ފުރަތަމަ މަރުޙަލާއަކީ ބަލި ޖެހުމުގެ ކުރިން ބަލިން ރައްކާތެރިވުންކަން ފާހަގަކުރައްވަމުން ރައީސް ވިދާޅުވީ އެކަން ހާސިލުކުރެވޭނީ އާންމު ސިއްހަތާމެދު އަދި އެއިރެއްގައި ފެތުރެމުންދާ ބަލިތަކާމެދު ހޭލުންތެރިކަން އިތުރުކޮށްގެން ކަމަށެވެ.\nއާންމު ސިއްހަތުގެ ހޭލުންތެރިކަމުން ފެށިގެން ބޭސްފަރުވާގެ ކަންތައްވެސް ސާމިލުވާ ވަށައިޖެހިފައިވާ ސިއްހީ ހިދުމަތުގެ ނިޒާމެއް ބިނާކުރުމުގައި އެންމެން ގުޅިގެން އައު މަސައްކަތްތަކެއް ފެށުމަށް ސިއްހީ ދުވަހުގެ މުނާސަބަތުގައި ރާއްޖޭގެ ރައްޔިތުންނަށް ރައީސް ވަނީ ގޮވައިލައްވާފައެވެ. ޒަމާނީ ޓެކްނޮލޮޖީގެ ލުއިފަސޭހަތަކުގެ ސިކާރައަކަށްވެ ދިރިއުޅުމުގެ ކަންނެތް އާދަތަކަށް ދީލައިނުލައި، ހަރަކާތްތެރި ދިރިއުޅުމަކަށް އަލުން އެނބުރި އައުމަށްވެސް ރައީސް ވަނީ އިލްތިމާސް ކުރައްވާފައެވެ.


ޙަރަކާތްތެރިކަން ކުޑަވުން، ދުންފަތުގެ އިސްތިޢުމާލު ކުރުމާ އެއްފަދަ! |\nޙަރަކާތްތެރިކަން ކުޑަވުން، ދުންފަތުގެ އިސްތިޢުމާލު ކުރުމާ އެއްފަދަ!\nކަސްރަތު ކުރުމަކީ ހިތުގެ ބަލިތަކުން ސަލާމަތްވާ ކަމެކެވެ. ޤަވާއިދުން ކަސްރަތުކުރާ މީހުންނަށް ހިތުގެ ބަލިތައް ޖެހުން ވަރަށް ދުރެވެ. ދިރިއުޅުމުގައި ޙަރަކާތްތެރިކަން ކުޑަކޮށް އުޅުމަކީ ދުންފަތުގެ އިސްތިޢުމާލު ކުރުމާއި، ލޭ މައްޗަށް ދިއުމާއި ހަމަ އެއްފަދަ ޞިއްހަތަށް ގެއްލުން ހުރި ކަމެކެވެ.\nމިކަމާބެހޭ ދިރާސާތަކުން ދައްކާގޮތުގައި، ހިނގުން، ދުވުން، ފެތުން ފަދަ ޙަރަކާތްތެރިކަން ބޮޑު ކަސްރަތުކުރާ މީހުންނަށް ހާޓްއެޓޭކް ޖެހޭވަރު، އެހެން މީހުންނަށްވުރެ ދެބައިކުޅަ އެއްބަޔަށް މަދެވެ. ކުރީގައި ކަސްރަތުކޮށް އެކިއެކި ކުޅިވަރު ކުޅެއުޅުނު މީހުންވެސް ފަހުން ކަސްރަތުނުކޮށް މާ ޙަރަކާތްތެރި ނޫން ދިރިއުޅުމެއް އުޅޭނަމަ ހިތުގެ ބަލިތައްޖެހުން ގާތެވެ.\nޤަވާއިދުން، ކަސްރަތުކުރުމުން ހިތުގެ ބަލިތައްޖެހުން ދުރުވިނަމަވެސް އެފަދަ ބަލިތަކުން މުޅިން ސަލާމަތްވެވުނީކީ ނޫނެވެ. ހިތުގެ ބަލިތަކުން ސަލާމަތްވުމަށްޓަކައި އެތައް ކަމަކާ ދޭތެރޭ ވިސްނަންޖެހެއެވެ. ކަސްރަތުގެ އިތުރުން މިންހެއު ކާނާ ކެއުމަކީ އެފަދަ ބަލިތަކުން ދުރުކޮށްދޭ ކަމެކެވެ.\nކަސްރަތު ކުރުމާއި ހިތުގެ ބަލިތަކުން ސަލާމަތްވުމާ ހުރި ގުޅުން\nހާޓްއެޓޭކެއް ޖެހިފައިވާ މީހެއް ނަމަވެސް ކަސްރަތަށް ހިނގުމުން އެކަމުން ފައިދާކުރާނެއެވެ. ހިތުގައި ހަލާކުވެފައިވާ މަސްލް ސެލްތައް/ މަސްތައް މުޅިން ރަނގަޅު ނުވިނަމަވެސް، ހަލާކުނުވެ ސަލާމަތުން ހުރި ބައިގެ މަސައްކަތް، ކަސްރަތުގެ ސަބަބުން ލުއިކޮށް ފަސޭހަކޮށްދެއެވެ. ހާޓްއެޓޭކެއް ޖެހިފައިވާ މީހަކަށްވެސް ކަސްރަތުކުރުމުން އަލުން އަނބުރާ ކުރީގެ އުޅުމަށް ރުޖޫޢަވުމަށް ފަސޭހަވެއެވެ. ސަލާމަތްކަމާއެކު ކަސްރަތުކުރެވޭކަން ޔަޤީންވުމުން، އަމިއްލަ ހަށިގަނޑާއިމެދު އަދި ހިތުގެ ހިނގުމާއިމެދު ޔަޤީންކަން ލިބޭގޮތްވެއެވެ. އަދި ހާޓްއެޓޭކް ޖެހުމާއި ގުޅިގެންދިމާވެދާނެ ނަފްސާނީ ހިތްހަމަނުޖެހުން ފަދަ ކަންތައްތަކުން ދުރުކޮށްދެއެވެ.\nޢާއްމުކޮށް ގިނަ މީހުންނަށް ހާޓްއެޓޭކެއް ޖެހުނު ކަމުގައިވީ ނަމަވެސް ރަނގަޅުވާތާ ދެތިން މަސްދުވަހުގެ ތެރޭގައި ޢާއްމު ދިރިއުޅުމަށް ރުޖޫޢަވެއެވެ. އެހެން ނަމަވެސް މި މުއްދަތަށް ބަދަލު އަންނާނެ ކިތަންމެ ކަމެއްވެއެވެ. އޭގެތެރޭގައި ޖެހުނު ހާޓްއެޓޭކްގެ ކުޑަ ބޮޑުމިނާއި މީހާގެ ޝަޚްޞިއްޔަތުގައި ހިތްވަރު ހުންނަ މިންވަރުވެސް ހިމެނެއެވެ. ހަށިގަނޑުގެ ހަކަތަ އިތުރުކުރުމަށްޓަކައި ތިމާގެ ޙަރަކާތްތެރިކަން މަޑުމަޑުން އިތުރު ކުރަންވާނެއެވެ.\nމަޑުމަޑުން ހިނގާލުމަކީ އެންމެ ފުރަތަމަ ކުރާ ކަސްރަތަކަށް ހެދިދާނެއެވެ. އޭގެފަހުން ހިނގުން ބާރުކުރަމުން ގޮސް ކަސްރަތެއްގެ ގޮތުގައި ބާރަށް ހިނގަން ފެށިދާނެއެވެ. އެކި މީހުންނަށް މިކަމުގެ ފައިދާކޮށް ނަތީޖާ ފެންނަ މުއްދަތު ތަފާތުވާނެއެވެ. ކަސްރަތުތަކަށް ގެންނަ ބަދަލުތަކުން ހަށިގަނޑަށް އަންނަ ބަދަލުތަކަށް ވިސްނަންވާނެއެވެ. މާ އަވަހަށް، މާ ބުރަކޮށް ކަސްރަތު ކުރުމަކީ ރަނގަޅުކަމެއް ނޫނެވެ. އަދި ކަސްރަތު ކުރަން ވިސްނާ ގޮތް ޑޮކްޓަރާއި މަޝްވަރާކޮށްފައި ފަށާށެވެ.\nއެންމެ ރަނގަޅު އެއް ކަސްރަތަކީ ހިނގުމެވެ. ހާޓްއެޓޭކެއް ޖެހިފައިވާ މީހުންނަށް ވެސް އެންމެ އަވަސް ގޮތެއްގައި އެންމެ ފަސޭހައިން ކުރެވޭ ކަސްރަތަކީ ހިނގުމެވެ. އެހެން ނަމަވެސް ކޮންމެ ކަހަލަ ކަސްރަތެއް ނަމަވެސް ކުރަންވާނީ ޑޮކްޓަރެއްގެ ލަފާގެ މަތިންނެވެ. ދުޅަހެޔޮ ހިތަކާއި ފުއްޕާމެޔަކަށް އެންމެ ފަސޭހައިން ކުރެވޭ، އެންމެ ސަލާމަތްކަން ބޮޑު އެއް ކަސްރަތަކީ ހިނގުމެވެ.


Yaameen Ge Account Thah Freeze Kohdheyn Hushahelhi Massallaige Adu Ehumeh Maadhamaa – adduLIVE\nޔާމީންގެ އެކައުންޓުތައް ފްރީޒް ކޮށްދޭން ހުށަހެޅި މައްސަލައިގެ އަޑުއެހުމެއް މާދަމާ\nSep 13, 2020, 20:01 މުހައްމަދު އައިމަން\nރައީސް ޔާމީން -- ފޮޓޯ / އަވަސް\nކުރީގެ ރައީސް އަދި ޕީޕީއެމްގެ ރައީސް ޢަބްދުﷲ ޔާމީން ޢަބްދުލްޤައްޔޫމްގެ އެކައުންޓުތައް ފްރީޒް ކޮށްދިނުމަށް އެދި ޕްރޮސިކިއުޓަރ ޖެނެރަލް (ޕީޖީ)ގެ ފަރާތުން ސުޕްރީމް ކޯޓަށް ހުށަހެޅި މައްސަލައިގެ އަޑުއެހުމެއް މާދަމާ ބޭއްވުމަށް ތާވަލުކޮށްފިއެވެ.\nމި މައްސަލައިގެ އަޑުއެހުން އޮތީ މާދަމާ ހެނދުނު 10:00ގައެވެ. މި މައްސަލާގައި އެންމެ ފަހުން އަޑުއެހުމެއް ބާއްވާފައި ވަނީ މިދިޔަ އަހަރުގެ މެއި މަހުގެ 16ވަނަ ދުވަހުއެވެ. އޭރު މި މައްސަލަ ބަލަމުން ދިޔައީ ކުރީގެ ސުޕްރީމް ކޯޓުގެ ބެންޗުންނެވެ. އެ ދުވަހު މައްސަލަ ނިންމާލައްވަމުން އޭރުގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވެފައި ވަނީ މައްސަލައިގެ އަޑުއެހުންތައް ނިމުނީ ކަމަށާއި ދެން އޮންނާނީ ހުކުމް އިއްވުން ކަމަށެވެ.\nއެންމެ ފަހުން ބޭއްވި އަޑުއެހުމުގައި ޕީޖީން ވަނީ ޔާމީންގެ ނަމުގައި ދެ ބޭންކެއްގައި ހުރި އެކައުންޓުތައް ފްރީޒް ކޮށްދިނުމަށް އެދިފައެވެ. އެއީ ބީއެމްއެލްއާ މޮރީޝިއަސް ބޭންކްގައި ހުޅުވާފައިވާ އެކައުންޓުތަކެކެވެ. އޭގެއިތުރަށް އިސްލާމިކް ބޭންކްގެ އަށް އެކައުންޓް ފްރީޒު ކުރުން ހުއްޓުވި ހައިކޯޓުގެ ހުކުމް ބާތިލް ކުރަން ވެސް ވަނީ އެދިފަ އެވެ. މީގެއިތުރަށް އިސްލާމިކް ބޭންކުގެ އަށް އެކައުންޓު ފްރީޒް ކުރުމަށް ކުރި އަމުރު ހައިކޯޓުން ބާތިލް ކޮށްފައިވާތީ ހައިކޯޓުގެ އެ ޙުކުމްވެސް ބާތިިލް ކޮށްދިނުމަށް ވަނީ ދަޢުލަތުން ވަނީ ސުޕްރީމް ކޯޓުގައި ހުށަހަޅާފައެވެ.\nދަޢުލަތުން މީގެކުރުން ހަމައެކަނި އެދުނީ ޔާމީންގެ ނަމުގައި އިސްލާމިކް ބޭންކުގައި ހުޅުވާފައިވާ އަށް އެކައުންޓެއް ފްރީޒު ކޮށްދިނުމަށެވެ. ނަމަވެސް އިތުރު ދެ ބޭންކެއްގައި ހުޅުވާފައިވާ އެކައުންޓުތައް ފްރީޒު ކޮށްދިނުމަށް އެދުން މިއީ ފުރަތަމަ ފަހަރެވެ. މިއަދުގެ އަޑުއެހުމުގައި ދަޢުލަތުގެ ފަރާތުން ވަނީ ހައިކޯޓުން ބާތިލް ކުރުމަށް ކުރި އަމުރު ފަސް ކޮށްދިނުމުގެ ވަގުތީ އަމުރަކަށްވެސް އެދިފައެވެ. ނަމަވެސް ޔާމީންގެ އެކައުންޓްތައް ފްރީޒުކުރަން ނެރުނު އަމުރުގެ މުއްދަތު ވަނީ ހަމަވެފަ އެވެ.\nދަޢުލަތުން ބުނީ އިސްލާމިކް ބޭންކުގައި ހުރި ޔާމީންގެ އަށް އެކައުންޓެއް ފްރީޒްކުރަން ކުރި ހުކުމް ބާތިލު ކުރުމުގެ ސަބަނުން ދައުލަތަށް ބޮޑެތި ގެއްލުންތަކެއް ވެދާނެކަމަށް ގަބޫލުކުރެވޭތީ ކްރިމިނަލް ކޯޓުގެ އަމުރަކީ ރަނގަޅު އަމުރެއްކަމަށް ކަނޑައަޅައި ފައިސަލާ ކުރުވަނިވި ހުކުމެއް ކޮށްދިނުމަށް އެދޭ ކަމަށެވެ. އަދި ޖިނާއީ އިޖުރާއަތުގެ ގާނޫނުގެ 72 ވަނަ މާއްދާ މާނަ ކޮށްދިނުމަށް ވެސް ޕީޖީ އެފީހުން ވަނީ ސުޕްރީމް ކޯޓުގައި އެދިފައެވެ. މިކަމާއި ގުޅިގެން ރައީސް ޔާމީނުގެ ވަކީލުންނާއި ދައުލަތުގެ ވަކީލުންވަނީ އެފަރާތްތަކަށް ފެންނަގޮތް ކޯޓުގައި ހިއްސާކޮށްފައެވެ.\nޔާމީންގެ އެކައުންޓުތައް ފްރީޒު ކުރުމަށް ކްރިމިނަލް ކޯޓުން ނެރުނު އަމުރު ބާތިލް ކުރުމަށް ހައިކޯޓުން ނިންމީ ޖިނާޢީ އިޖުރާއަތުގެ ޤާނޫގެ 72ވަނަ އަދި 73ވަނަ މާއްދާއަށް ރިއާޔަތްކޮށެވެ. ހައިކޯޓުން ބުނީ ކްރިމިނަލް ކޯޓުގެ އެ އަމުރަކީ އެ އަމުރަކީ ޖިނާއީ އިޖުރާއަތުގެ ގާނޫނުގެ 72 ވަނަ މާއްދާ 73 ވަނަ މާއްދާގައި ބުނާ އިޖުރާއަތްތަކާ ހިލާފަށް ނެރެފައިވާ އަމުރެއް ކަމަށެވެ.\nދަޢުލަތުގެ ވާހަކަތަކަށް ރައްދު ދެމުން ޔާމީން ޤާނޫނީ ވަކީލް ޢަބްދުﷲ ޝިޔާޒު ވިދާޅުވީ މިމައްސަލާގައި ހައިކޯޓުން ޙުކުމް ކުރީ ރިއާޔަތްކުރަންޖެހޭ ހުރިހާކަމަކަށް ރިއާޔަތްކޮށްގެންކަމަށް ޤަބޫލުކުރާކަމަށާއި، މިމައްސަލާގައި ދައުލަތައް ލިބެންޖެހޭ ފައިސާއެއް ގެއްލިދާނެކަމަށް ޕީޖީން ވިދާޅުވިނަމަވެސް އެންޓިކޮރަޕްޝަން ކޮމިޝަނުގައި ހުޅުވާފައިވާ އެސްކްރޯ އެކައުންޓެއްގައި އެފައިސާ ވަނިކޮށް ގެއްލިދާނެކަމަށް ޤަބޫލުނުކުރާ ކަމަށެވެ. އެހެން ކަމުން ހައިކޯޓުގެ އަމުރަށް ތާއީދު ކޮށް ދިނުމަށް ޔާމީންގެ ވަކީލުންގެ ފަރާތުން ވަނީ ސުޕްރީމް ކޯޓުގައި އެދިފައެވެ.


Badhaluthakaa eku MIFCO in home delivery fashaifi\nމިފްކޯ އިިން ވިއްކާ ފެލިވަރު މަސް ކޭސްތަކެއް ގަނެގެން މީހަކު --\nމެދުކެނޑުމަކަށްފަހު މާލެ އާއި ހުޅުމާލޭގެ މިފްކޯ ފިހާރަތަކުން އަނެއްކާވެސް ހޯމް ޑެލިވަރީގެ ހިދުމަތް ފަށައިފި އެވެ.\nމިފްކޯ އިން މިއަދު ބުނީ، ކޮވިޑް-19 އާ ގުޅިގެން އާއްމުންނަށް ދަތިވިޔަ ނުދިނުމަށް މިފްކޯ ފިހާރަތަކުން ޑެލިވަރީގެ ހިދުމަތް ދެމުން ގެންދިޔަ އިރު މަސް ފިހާރާއިގެ މުވައްޒަފުންނާއި އެކި ޑިޕާޓްމަންޓުތަކުން ވޮލަންޓިއަރުން ގުޅިގެން ގިނަ ކަސްޓަމަރުންނަށް ހިދުމަތް ދެވުނު ކަމަށެވެ.\nއަދި، ރަސްމީ ސިފައެއްގައި މިހާރު ހޯމް ޑެލިވަރީ ފަށަނީ އޯޑަރު ނެގުމާއި ޑެލިވަރީގެ އާ އިންތިޒާމުތަކާއެކު ކަމަށް މިފްކޯ އިން ބުންޏެވެ. މިފްކޯ އިން ބުނީ ޑެލިވަރީ ނަގަނީ މާލެ (3335533) އަދި ހުޅުމާލެ (3351002) ހާއްސަކޮށްފައިވާ ނަންބަރުތަކުން ހެނދުނު 09:00 އަކުން މެންދުރުފަހު 15:00 އަށް ކަމަށެވެ. އަދި އޯޑަރުތަކުގެ އަދަަދަށް ބެލުމަށްފަހު އެދުވަހެއްގެ މެންދުރު 2ގެ ކުރިން ދީފައިވާ އޯޑަރުތައް އެދުވަހު ޑެލިވަރީ ކުރުމަަށް ވަނީ ރޭވިފައި ކަމަށް މިފްކޯ އިން ބުންޏެވެ. މި ހިދުމަތް ދެނީ 200 ރުފިޔާ އިން މަތީގެ ވިޔަފާރިތަކަށެވެ.\nއިތުރަށް ބުނީ، މިފްކޯ މަސްފިހާރައިން ވިއްކާ ފަސްމީރު ބްރޭންޑްގެ ހުރިހާ އުފެއްދުންތައްވެސް ޑެލިވަރީކޮށްދިނުމަށް ހަމަޖެހިފައިިވާ ކަމަށާއި ގަނޑުކުރި މަހުގެ ބާވަތްތައްވެސް ތާޒާކަމާއެކު ޑެލިވަރީކޮށްދޭނެ ކަމަށެވެ.\nމިހާރުވެސް މިފްކޯ މަސްފިހާރައިން ގޭދޮށު ފިހާރައިގެ ގޮތުގައި ރަޖިސްޓްރީ ކޮށްފައިވާ ފިހާރަތަކާއި މާލެ އިން ފުރާ އޮޑިދޯނިފަހަރަށްވެސް އިތުރު އަގަކާ ނުލައި ޑެލިވަރީކޮށްދެ އެވެ.\nފަސްމީރު މަސްދަޅު އަގުހެޔޮ ކޮށްފި\nމިފްކޯ އިން "ގިތެޔޮމިރުސް މަސްދަޅު" ތައާރަފުކޮށްފި\nމިފްކޯގެ ރޯދަ ސޭލް: "ފަސްމީރު މިވަރެއް ނެތް"


HIjaazuge Ghaafilaa 09 - One Online\nޙިޖާޒުގެ ޤާފިލާ 09\nحسّان ގުދުވެވަޑައިގެން سُهيل ގެ ކަންފަތްޕުޅު ކައިރީގައި ވިދާޅުވިއެވެ. "މޮޔަޔާއެވެ. އަހަންނަކީ حسّان އެވެ! ކަލޭ ދެން ހިމޭނުން ހުންނާށެވެ. މިތާނގައި އިހަށް މަޑުކޮށްލާށެވެ. އަހަރެން މިތިބަމީހުން އަހަންނާ ދިމާޔަށް ސަމާލުކުރުވުމުން ކަލެޔަށް އެއްފަރާތަކަށް ޖެހިލުމުގެ ފުރުޞަތު ލިބިދާނެއެވެ. "حسّان އޭނާގެ އަސްކޮޅުގެ ލަގަން سُهيل އަތްޕުޅަށް ދެއްވައިފައި جمشيد ގެ މުލައްދަނޑިފުޅުގައި ހިއްޕަވައި ނަންގަވައިފިއެވެ. އެހާއިރުވަންދެން ކަންބޮޑުވެފައި ދުރުގައި ތިބި ކުޅިބަލާމީހުންތައް جمشيد އަރިހަށް އެއްވެއްޖެއެވެ. جمشيد ކުކުރައިވަޑައިގަންނަވަމުން ލޯފުޅު ހުޅުއްވައިލެއްވިއެވެ. ދެތިން މީހަކު އޭނާގެ އަރިހުގައި އިށީނދެއްޖެއެވެ. އެކަކު އޭނާގެ އިސްތަށިފުޅު އުފުލައިލައިފައި އޭނާގެ މޭގައި جمشيد ޖައްސައިލިއެވެ. جمشيد އަށް ޙިމާޔަތް ލިބިވަޑައިގެންފިކަން ޔަޤީންވެވަޑައިގަތުމުން ހިތްޕުޅު ހަމަޖެހުމާއެކު ލޯފުޅު މަރުއްވައިލެއްވިއެވެ.\nކޮންމެވެސް މީހަކު حسّان އާ މުޚާޠަބުކޮށް ދެންނެވިއެވެ. "ސާހިބާއެވެ! ކަލާ ކަލާގެ އަސްކޮޅު އެމޮޔަކުއްޖާއާ ޙަވާލުކުރައްވައިފީމުއެވެ. އޭނާ ފިލައިފިނަމަ ކުރައްވާނީ ކީއްތޯއެވެ؟"\nحسّان ހަމަޖެހިވަޑައިގަތުމާއެކު ޖަވާބު ދެއްވިއެވެ. "ކަލޭ އަހަރެންގެ އަހާމެދު ފިކުރު ބޮޑުނުކުރާށެވެ. އަހަރެން ފިޔަވައި އެހެން އެއްވެސް މީހަކަށް އެއަހަކަށް ސަވާރެއް ނުވެވޭނެއެވެ. ކަލޭމެންނަށް ޢަރަބީން ބަލިކުރެވޭނީ އެބައިމީހުންގެ ކުޑަކުދީންނަށް ތިޔަގޮތަށް އަނިޔާކޮށްގެންނެއް ނޫނެވެ. ކަލޭމެންގެ މިބާވަތުގެ މޮޔަކަންތައްތަކުގެ ސަބަބުން ޢިރާޤުގެ ހުރިހާ ޢަރަބި ޤަބީލާތައް އީރާނުގެ ދުޝްމިނުންކަމުގައި ވެއްޖެއެވެ. އަހަރެން ޙައިރާންވަނީ ތޫރަޖުގެ ގޭގެ ދޮރުމަތީގައި މިފަދަ ލަދުވެތި ކުޅިވަރެއް ކުޅެވެމުން ދިޔައިރު ދޮރުން ބޯދިއްކޮށްލުމުގެވެސް ބޭނުމެއް އޮތްކަމަށް އޭނާ ނުދުށީތީއެވެ. އަހަރެން މިމައްސަލަ ހުރުމުޒުގެ އަރިހަށް ހުށަހަޅާނަމެވެ."\nحسّان ގެ މިވާހަކަފުޅުން ކުޅިބަލާމީހުން ޖެހިލުންވެއްޖެއެވެ. ތޫރަޖުގެ ނޯކަރެއް ހިތްވަރުކޮށްލައިފައި ސުވާލުކޮށްލިއެވެ. "ސާހިބާއެވެ. މަނިކުފާނު ތިޔަވަޑައިގަތީ ކޮންތަނަކުންތޯއެވެ؟"\n"އަހަރެން މިއައީ މަދާއިނުންނެވެ. އަހަރެން މިއައީ ޢަރަބި ރައްޔިތުން ހިތްހަމަނުޖެހިގެން އުޅޭ ސަބަބުތައް ހޯދުމަށެވެ."\nގަދަފަދަ ހަށިގަނޑެއްގެ ވެރިޔެއް މާނޭވާލަމުން، ތުރުތުރުއަޅަމުން، އެއްޗެހިގޮވަމުން ދޮރާށިން ބޭރަށް ނުކުމެއްޖެއެވެ.\n"އޭނާ ކޮބައިހެއްޔެވެ؟" އެމީހާ ގުގުރީގެ އަޑުކަހަލަ އަޑަކުން ސުވާލުކުރިއެވެ. "އަހަރެން އޭނާ ދިރިހުއްޓައި ވަޅުލާނަމެވެ. ކަލޭމެންކުރެ އޭނާއަށް ހުތްދީގެން އެކުޅިވަރު ކުޅުވައިފައި ކުޅިބަލަންހުރި އެކަކާމެދުވެސް އެއްވެސްކަހަލަ ހަމްދަރުދީއެއް ޙައްޤުކަމަކަށެއް ނުބަލާނަމެވެ."\nއެގަދަފަދަ މީހާ އަޅައިގެންހުރި ފަށުވިހެދުމާއި އޭނާގެ ބޮލުގައިއޮތް ރަންކަސަބު ތާކިހަލުން حسّان އަށް އެއީ ކާކުކަން އޮޅުންފިލައިވަޑައިގަތުން ދަތިފުޅެއް ނުވިއެވެ. حسّان އިރުކޮޅަކު އޭނާ ހުންނެވިގޮތަށް ހުންނެވިއެވެ. އޭނާގެ ލޭފޮދު ކެކެންފަށައިފިއެވެ. މަޞްލަޙަތުގެ ކޮންޓްރޯލްގެ ދަށުގައި އޭނާ މަތަކުރައްވައިފައިވާ ނަފްރަތާއި ބަދަލު ހިއްޕެވުމުގެ ޖަޒުބާތުތައް އުތުރިގެންފިއެވެ. ބަރުދާސް ކުރައްވަން ދަތިފުޅު ވޭނީ ތަދުތަކެއް އޭނާގެ ހިތްޕުޅަށް ވެރިވެގަތުމުގެ ސަބަބުން އޭނާގެ ނޭވާފުޅު ހާސްވާން ފަށައިފިއެވެ. އޭނާ އަޑުފުޅުގެ ކޮޅަށް ހަޅޭއްފުޅުލައްވަން ބޭނުންފުޅުވިއެވެ. ނަމަވެސް އޭނާގެ ތުރުތުރުއަޅަމުންދިޔަ ދެތުންފަތްޕުޅުގެ ދެމެދުން އެއްވެސް އަޑެއް ނުނިކުތެވެ.\nއިރުއޮއްސޭ ވަގުތުގެ ފަނޑުއަލިކަމުގެ ތެރޭގައި ތޫރަޖުގެ ލޯފުޅު حسّان ގެ މޫނުފުޅަށް ހުއްޓިއްޖެއެވެ. ކުއްލިއަކަށް އޭނާ ސުވާލުކުރިއެވެ. "ތިޔައީ ކޮންބޭފުޅެއްތޯއެވެ؟"\nحسّان ވަރަށް ބޮޑަށް ހިތްވަރުކުރައްވައިގެން ޖަވާބު ދެއްވިއެވެ. "ކަލާއަކަށް އަޅުގަނޑު އެނގިވަޑައެއް ނުގަންނަވާނެއެވެ. ނަމަވެސް އަޅުގަނޑު ކަލާ ދަންނަމެވެ. ތިޔައީ ތޫރަޖު ނޫންތޯއެވެ."\n"ކަލާ އަޅުގަނޑުގެ ގާތުގައި ވާހަކައެއް ވިދާޅުވާން ބޭނުންފުޅުތޯއެވެ؟"\n"އާދޭހެވެ. އަޅުގަނޑު މިއައީ ވަރަށް މުހިންމު ޚަބަރަކާއިގެންނެވެ." حسّان ވަށައިގެން ބައްލަވައިލައްވަމުން ޖަވާބު ދެއްވިއެވެ. "އަޅުގަނޑު މިއައީ ހުރުމުޒުގެ އަރިހުންނެވެ."\n"އަޅުގަނޑު ދުވަހަކުވެސް ހުރުމުޒުގެ އަރިހަކުން ކަލާއެއް ނުދެކެމެވެ."\n"އަޅުގަނޑުގެ ގެހުންނަނީ މަދާއިނުގައެވެ. އަޅުގަނޑު މިރަށަށް މިއައީ ހުރުމުޒާ ބައްދަލުކޮށްފައެވެ."\n"ތިޔަހެން ކަމަށްވާނަމަ ކަލާ މިތާނގައި މަޑުކުރެއްވީ ކީއްވެގެންތޯއެވެ. އަޅުގަނޑުގެ ގޭގެ ދޮރުވަނީ ހުޅުވިފައެވެ."\n"ކުދިވެރީންގެ ހަނގުރާމަ ދެކެލަން އަޅުގަނޑު މިތާނގައި މަޑުކޮށްލީއެވެ. އެހެންނޫންނަމަ މިހާރު އަޅުގަނޑު އެނބުރި ދާންޖެހޭހައި އިރުވެއްޖެއެވެ. އަޅުގަނޑު ވީހާވެސް އަވަހަކަށް މަދާއިނަށް ދާންޖެހެއެވެ."\n"އަޅުގަނޑު ހަމަމިހާރު މަދާއިނަށް ދާންޖެހެއެވެ. މިބައިމީހުންނަށް އަދަބުދެއްވުމުގެ މަސައްކަތް ކުޑަކޮށް ލަސްކޮށްލެއްވެން އޮތްކަމުގައިވާނަމަ އެހެންމީހުންނާ ވަކިން އަޅުގަނޑު ކަލާއާ ކުޑަ ވާހަކަކޮޅެއް ދައްކައިލަން ބޭނުމެވެ."\n"އެންމެ ރަނގަޅެވެ. އެތެރެއަށް ވަޑައިގަންނަވާށެވެ."\n"ނޫނެކެވެ. އަޅުގަނޑުމެން މިތާނގައި މަޑުކޮށްލައިގެންތިބެ ކުޑަކޮށް ވާހަކަ ދައްކައިލާނީއެވެ. މިހާރު މާބޮޑަށް ލަސްވެއްޖެއެވެ." حسّان މިހެން ވިދާޅުވެފައި އެއްފަރާތަކަށް ހިންގަވައިގެންނެވުމުން ތޫރަޖު ޙައިރާންކަމާއި ޖެހިލުންވެވަޑައިގަތުމާއެކު حسّان ގެ ފަހަތްޕުޅުން ވަޑައިގެންފިއެވެ.\nވިއްސަކަށް ފަނަރަވަރަކަށް ފިޔަވަޅު ދުރަށް ވަޑައިގެންފައި حسّان ހުއްޓިވަޑައިގެންފިއެވެ. حسّان ތޫރަޖާ ދިމާޔަށް އެނބުރިވަޑައިގެން ވިދާޅުވިއެވެ. "އަޅުގަނޑު ދަންނަވަން މިއުޅޭ ވާހަކައެއް ކަލާއަށް އެނގިވަޑައިގަންނަވާތޯއެވެ؟"\n"އަޅުގަނޑަކީ ނުޖޫމީއެއް ނޫނީމެވެ." ތޫރަޖު ފަރުވާކުޑަގޮތަކަށް ޖަވާބުދެއްވިއެވެ.\nحسّان ބަގީޗާގެ ކަނާދިމާޔަށް އިޝާރަތްކުރައްވައިފައި ވިދާޅުވިއެވެ. "އެފަރާތް ބައްލަވަ ބައްލަވާށެވެ. އަޅުގަނޑުގެ އަހުގެ ލަގަނުގައި ހިފައިގެން އެހެރީ ކޮންކުއްޖެއްކަން އެނގިވަޑައިގަންނަވާތޯއެވެ؟"\nތޫރަޖު ކޯފާއިސްވުމާއެކު ވިދާޅުވިއެވެ. "މިހާރު އިރުއޮއްސިއްޖެއެވެ. ކަލާ ތިޔައުޅުއްވަނީ އަޅުގަނޑުގެ ލޮލުގެ ފެނުން އިމްތިޙާނުކުރައްވަން ކަމުގައިވާނަމަ އަޅުގަނޑު ދަންނަވާނީ މިހާރު އިރުއޮއްސިއްޖެއެވެ. އެކަމަކު އަޅުގަނޑަކީ ބަކަމޫނެއް ނޫނީމެވެ."\n"ކޮންމެވެސް ނުޖޫމީއަކު ދެން ކަލާއަށް ގެއަކަށް ވެދެވަޑައެއް ނުގެންނެވޭނެއޭ. އިރުކޮޅެއްގެ ތެރޭގައި ކަލާގެ އަނބިކަނބަލުންނަށް ކަލާގެ ފުރާނަނެތް ހަށިކޮޅު ފެނިވަޑައިގަންނަވާނެއޭ ދަންނަވައިފިނަމަ ކަލާ އެވާހަކަ ތެދުކުރައްވާނުތޯއެވެ؟" މިހެން ވިދާޅުވުމާއެކު حسّان ކުއްލިއަކަށް ކަނޑިކޮޅު ދަންމަވައިގެންފިއެވެ. ތޫރަޖަށް އޭނާގެ ހިއްސުތަކުގެ މައްޗަށް ބާރުފޯރުއްވެވުމުގެ ކުރިން حسّان ގެ ކަނޑިކޮޅުގެ ތުނޑު ތޫރަޖުގެ ވައިނޮޅިފުޅުގައި ޖެހިއްޖެއެވެ.\n"ތިޔައީ ކާކުހެއްޔެވެ؟ ކަލޭ ބޭނުންވަނީ ކޮންކަމެއް ހެއްޔެވެ؟"\n"މަޑުން ވާހަކަ ދައްކާށެވެ. މިވަގުތު ކަލޭގެ ނޯކަރުންނަކަށް ކަލެއަށް އެއްވެސް އެހީއެއް ނުފޯރުވޭނެއެވެ. حسّان އޭނާގެ ކަނޑިކޮޅަށް ކުޑަކޮށް ބާރުކޮށްލައްވަމުން ވިދާޅުވިއެވެ.\nޝައްޠުލްޢަރަބުގެ ހިތްގައިމު މަންޒަރެއް ---\nތޫރަޖު އާދޭސްކުރައްވާގޮތަށް ވިދާޅުވިއެވެ. "ތިޔައީ ކާކުކަމެއް އަހަންނަކަށް ނޭނގެއެވެ. އަހަރެންގެ ފަރާތުން ކަލެޔަށް އެއްވެސް ގެއްލުމެއް ލިބިފައިވާނަމަ އަހަރެން މިހިރީ އެކަމެއްގެ ބަދަލުދޭން ތައްޔާރަށެވެ."\nحسّان ވިދާޅުވިއެވެ. "ކަލޭ އެބަޔަކު ޤަތުލުކުރުވި މީހުންތައް ކަލެޔަކަށް އަނބުރާ މިދުނިޔެއަކަށް ނުގެނެވޭނެއެވެ. އަހަރެންގެ ހުރިހައިވެސް ހިތާމަޔަކީ އަހަންނަށް ކަލޭ ޤަތުލުކުރެވޭނީ ހަމަ އެންމެ ފަހަރަކު ކަމެވެ. އަހަންނަށް ސަތޭކަފަހަރު ކަލޭގެ ފުރާނަ އެޅުވޭނެނަމަ އަދި ކޮންމެ ފަހަރަކު ކުރީފަހަރަށްވުރެ ވޭންހުރިގޮތަކަށް ކަލޭ ޤަތުލުކުރެވޭނެ ނަމަވެސް ކަލޭގެ ކުށުގެ ޖަޒާ ކަލެޔަށް ދެވުނުކަމަކަށެއް އަހަރެން ޤަބޫލެއް ނުކުރާނަމެވެ."\nތޫރަޖު ވިދާޅުވިއެވެ. "ނަމަވެސް ކަލެޔަށް އަހަރެން ޤަތުލުކޮށްފައި މިތަނުން ފިލައިގެނެއް ނުދެވޭނެއެވެ. ހުރުމުޒު ކަލޭގެ ފަހަތުން ވަޑައިގަންނަވާން ފެއްޓެވުމުން ދުވާލުގެ އަލިކަމަކަށްވެސް ރޭގަނޑުގެ އަނދިރިކަމަކަށްވެސް ކަލެޔަކަށް ރައްކާތެރިކަމެއް ހޯދައެއް ނުދެވޭނެއެވެ. މިވަގުތު އަހަރެންގެ އަތުގައި އެއްވެސް ހަތިޔާރެއް ނެތެވެ. ނަމަވެސް އަހަރެން ޤަތުލުކުރުމަށްފަހު ކިސްރާގެ ރަސްކަމުގައި ހިމެނޭ ހަތިޔާރުއެޅި ކޮންމެ މީހަކު ކަލޭ ހޯދަމުން ގެންދާނެއެވެ."\nحسّان ވިދާޅުވިއެވެ. "އަހަރެންގެ ކަނޑީގެ ފުރަތަމަ އެތިފަހަރާއެކު ކަލޭ އަބަދަށްޓަކައި ހަމަހިމޭން ވެދާނެއެވެ. އެހެންކަމުން ކަލެޔަށް ރޮއި ހަޅޭއްލެވުމުގެ ފުރުޞަތުދޭން އަހަރެން ޤަޞްދުކުރަމެވެ. އަދި އަހަންނަކީ އީރާނު މީހެއް ނޫންކަމާއި ޢަރަތްބެއްކަންވެސް އޮޅުންފިލުވައިދޭން ބޭނުމެވެ. އަހަންނަކީ عُتُبـة ގެ ދަރިއެކެވެ. އަހަރެންގެ ބައްޕައާއި ކޮއްކޮ ޤަތުލުކުރީ ކަލެޔެވެ. އަހަރެންގެ އަންހެން ކޮއްކޮގެ މަރުގެ ސަބަބަކަށްވީވެސް ކަލެއެވެ. އެކުއްޖެއްގެ ދިރިއުޅުމުގެ ކޮންމެ ހިނދުކޮޅެއް މަރުވުމަށްވުރެ އިހާނެތިކަމަށް ކަލޭ ހަދައިފައި އެހެރަ ކުއްޖަކީ އަހަރެންގެ ކޮއްކޮއެވެ. ބަލާލަބަލާށެވެ. އޭނާ އަހުގެ ލަގަނުގައި ހިފައިގެން އެހެރީ ކަލޭ ރޮއިގަންނައަޑު އަހާހިތުން އިންތިޒާރުގައެވެ."\nތޫރަޖު އިރުކޮޅެއްވަންދެން އެއްވެސް ބަސްފުޅެއްނެތި ހުންނެވިއެވެ. އޭނާގެ އެންމެފަހުގެ އުއްމީދަކީ ނޯކަރުންކުރެ ކޮންމެވެސް މީހަކަށް حسّان ގެ އަތްޕުޅުގައިވާ ކަނޑިކޮޅު ފެނިގެން ހަޅޭއްލަވަން ފެށުމުގެ އުއްމީދެވެ. ނަމަވެސް އެބައިމީހުން ހަމަޖެހިލައިގެންތިބެ އެކަކު އަނެކަކާ ސިއްރު ވާހަކަ ދައްކަނީއެވެ. ގޭގެ ކައިރީގެ ހުސްތަނަށްވުރެ ގަސްތަކުގެ ތެރެވަނީ މާބޮޑަށް އަނދިރިވެފައެވެ. ކުޅިބަލަން ތިބި މީހުންނަށްވެސް ތަންކޮޅެއް ދުރުގައި ހިނގާކަމެއް ދެނެގަތުން މާފަސޭހައެއް ނޫނެވެ. حسّان ތުރުކުރައްވައިގެން ހުންނެވި އީރާނީ ހެދުންކޮޅުގެ ސަބަބުން އޭނާއަކީ އެއަވަށުގެ ކިބުރުވެރި އަދި އަނިޔާވެރި ބިންވެރިޔާ މަރުގެ އަނގަޔަށް ކޮއްޕައިލަން އުޅޭ މީހެއް ކަމަކަށް އެބައިމީހުންނަކަށް ޝައްކެއްވެސް ނުކުރެވެއެވެ.\nތޫރަޖު އާދޭސްކުރައްވަން ފެއްޓެވިއެވެ. "އަހަރެން ހަޅޭކެއް ނުލަވާނަމެވެ. އަހަރެން ވަޢުދުވަމެވެ. ކަލޭ އަހަރެން ދޫކޮށްލައިފިނަމަ އަހަރެންގެ މީހުން ކަލޭ ފަހައެއް ނުދާނެއެވެ. ކަލެޔަށް ކަލޭގެ ކޮއްކޮވެސް ގެންދެވިދާނެއެވެ. އަހަރެން ޒަރްދަޝްތު ގަންދީ ބުނަމެވެ. އަހަރެން ކަލޭމެންގެ ބިންތައްވެސް އަނބުރާ ދޭނަމެވެ. ކަލޭމެންގެ ސަރަޙައްދުގެ ހުރިހާ ޢަރަބީންގެ ވެރިކަން ކަލެޔަށް ދޭނަމެވެ. އަހަރެންގެ ގޭގައިހުރި ހުރިހާ ރަންރިއްސެއް ކަލެޔަށް ދޭންވެސް އަހަރެން މިހިރީ ތައްޔާރަށެވެ. ކަލެއަށާއި ކަލޭގެ ކޮއްކޮއަށް އަހަރެންގެ އަސްގުދަނުގައިހުރި އެންމެ ރަނގަޅު އަސްތައް ދޭނަމެވެ. ކަލޭމެންގެ ޢާއިލާއަށް ލިބުނު އަނިޔާގެ ޒިންމާ އުފުލާންޖެހޭ މީހަކީ ހުރުމުޒެވެ. އަހަރެންގެ އޮތްހައިވެސް ކުށަކީ އޭނާގެ އަނިޔާ ނުހުއްޓުވުނުކަމެވެ. ކަލޭ އަހަރެންގެ ގާތުގައި ހުންނަން ރުހޭނަމަ އަހަރެންގެ އެންމެ މޮޅުބިންތައް ކަލެޔަށް ދޭނަމެވެ. މިއަވަށުގެ މީހުންނާއި އަހަރެންގެ ނޯކަރުންގެ ކުރިމަތީގައި ކަލޭގެ ދެފައިމައްޗަށް ވެއްޓި އާދޭސްކުރަން އަހަރެން މިހިރީ ތައްޔާރަށެވެ. އަހަންނަށް ފުރުޞަތެއް ދޭށެވެ. އަހަންނަށް މާފުކުރާށެވެ!" ތޫރަޖުގެ އަޑުފުޅު ގިސްލެއްވުމަށް ބަދަލުވާން ފަށައިފިއެވެ.\nحسّان ވަރަށްބޮޑަށް ކޯފާ މަތަކުރައްވަމުން ވިދާޅުވިއެވެ. "ކަލޭ ޢަރަބީންގެ އަވަށްތަކަށް ޙަމަލަދެނީ އެމީހުން ނުދަނެ ތިއްބައެވެ. ކަލޭ ނިދައިފައި ތިބޭ މީހުންނަށް ދާންދެން ޤަތުލުކުރަމުއެވެ. ނަމަވެސް އަހަރެން އެހެންނަކުން ނަހަދާނަމެވެ. ނަމަވެސް އަނިޔާވެރި ފިނޑިޔަކަށް މަރުވާނެގޮތް ދަސްކޮށްދިނުމަކީ އަހަރެންގެ އިޚްތިޔާރުގައިވާ ކަމެއްނޫނެވެ."\n"عُتُبـة ގެ ދަރިފުޅާއެވެ! އަހަންނަށް ރަޙުމުކުރާށެވެ. އަހަރެންނަށް މާފުކުރާށެވެ. އަހަރެންގެ ހުރިހާ މުދަލެއް ކަލެޔަށް ހިބަކޮށްދޭނަމެވެ. މިއަވަށުން ފައިބައިގެންވެސް ހިނގައިދާނެއެވެ." ތޫރަޖު މިހެން ވިދާޅުވެފައި حسّان ގެ ފައިންޕުޅުމައްޗަށް ވެއްޓިވަޑައިގެންފިއެވެ. حسّان ފަހަތަށް ޖެހިވަޑައިގެންފިއެވެ. حسّان ކަނޑިކޮޅު އުފުއްލަވައިލެއްވުމުން ތޫރަޖު ހަޅޭފުޅުލައްވައިގެންނެވިއެވެ. "އަހަރެން ސަލާމަތްކުރާށެވެ. އަހަރެން ސަލާމަތްކުރާށެވެ."\nحسّان ދުވެވަޑައިގެންފައި ވަޑައިގެން سُهيل ގެ އަތްޕުޅުން އަހުގެ ލަގަން ފިރުއްކަވައިގެން ފުންމައިވަޑައިގެން އަސްމައްޗަށް އަރައިވަޑައިގެންފިއެވެ. އަސް ސިހިގެންގޮސް ފުންމައިގަތެވެ. ނަމަވެސް حسّان ވަރަށް ބާރަށް ލަގަނަށް ދަންމަވައި سُهيل ފަހަތްޕުޅުގައި ބެއިންދެވިއެވެ. އަވަށުގެ މީހުން ހަޅޭފަޅޭއްލަވަމުން އެބޭފުޅުންގެ ފަހަތްޕުޅުން ދުއްވައިގަތެވެ. ކޮންމެވެސް މީހަކު ލޮންސިއެއް އެއްލުމުން حسّان އަށް އޭނާގެ ފައިންޕުޅުގެ ފަލަމަސްގަނޑުން ތަދު އިޙްސާސް ކުރެއްވުނެވެ. ނަމަވެސް ޒަޚަމް މާފުނެއްނޫނެވެ. އަސް ދެތިންފަހަރަކަށް ފުންމައިގަންނައިރަށް ލޮންސި ވެއްޓިއްޖެއެވެ. އެއަށްފަހު سُهيل ގެ ބުރަކަށިފުޅަށް ތީރެއް އައިސް ހެރުނެވެ. ދެވަނަ ތީރު حسّان ގެ ކަންފަތްޕުޅު ކައިރިން ވައިކަފައިލައިފައި ހިނގައްޖެއެވެ. އެހައިތަނުން حسّان އަވަށް ބޭރުގައިހުރި ދަގަނޑުތަކުގެ ތެރެއަށް ވެދެވަޑައިގެންފިއެވެ. حسّان ވަރަށް ބާރަށް ވިދާޅުވިއެވެ. "سُهيل އެވެ. އަހަރެންގެ ގައިގައި ބާރަށް ބައްދައިގެން އިންނާށެވެ. ކޮއްކޮގެ ޙާލު ރަނގަޅުހެއްޔެވެ؟"


Muhimmu2bileh raeesuljumhooriyyaa thasdheegu kuravvaifi - vNews.mv\nމުހިއްމު ދެ ބިލެއް ރައީސުލްޖުމްހޫރިއްޔާ ތަސްދީގު ކުރައްވައިފި\nޠާހިރާ އަޒްހާރު 12 September 2019, 17:24\nސަގާފީ ތަރިކައިގެ ބިލާއި ޓެކްސް ނެގުމާބެހޭ އިދާރީ ޤާނޫނަށް ދެވަނަ އިސްލާހު ގެނައުމުގެ ބިލު ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް މިއަދު ތަސްދީގު ކުރައްވައިފިއެވެ.\nމި ބިލަކީ ދިވެހިރާއްޖޭގެ ސަގާފީ ތަރިކަ ކަނޑައެޅުމާއި، ސަގާފީ ތަރިކަ ރައްކާތެރިކޮށް ދެމެހެއްޓުމާ ގުޅޭ އުސޫލުތައް ކަނޑައެޅުމާއި، ކަމާގުޅޭ ގޮތުން ދައުލަތާއި ފަރުދުންގެ ޒިންމާތައް ކަނޑައެޅުމާއި، ސަގާފީ ތަރިކައަށް ގެއްލުން ލިބޭފަދަ ގޮތަށް ހިންގާ އަމަލުތަކަކީ ކުށުގެ ގޮތުގައި ބަޔާންކޮށް އެއަށް އަދަބު ކަނޑައެޅުމާއި، ދިވެހިރާއްޖޭގެ ސަގާފީ ތަރިކައާބެހޭ ދިރާސާތައް ކުރުމާއި، ދިވެހިރާއްޖޭގެ ސަގާފީ ތަރިކަ ރައްކާތެރިކޮށް ބެލެހެއްޓުމާ ގުޅޭ އެނޫންވެސް އުސޫލުތައް ބަޔާންކުރުމުގެ ގާނޫނުގެ ބިލެވެ.\nރާއްޖޭގެ ސަގާފީ ތަރިކަ މިހާރުގެ ޖީލުތަކަށާއި އަންނަން އޮތް ޖީލުތަކަށް ރައްކާތެރިކަމާއެކު ފޯރުކޮށްދިނުމަށްޓަކައި، ދިވެހިރާއްޖޭގެ ސަގާފީ ތަރިކަ ދެނެގަނެ، ސަގާފަތް ދިރުވައި އާލާކޮށް، އެ ތަކެތި ގިންތިކޮށް ދަފްތަރުކުރުމާ ގުޅޭ އުސޫލުތައް ބަޔާންކުރުމަކީ މި ބިލުގެ މަގުސަދުތަކުގެ ތެރޭގައި ހިމެނޭ ކަމެކެވެ.\nމީގެ އިތުރުން ރާއްޖޭގެ ސަގާފީ ތަރިކަ ރައްކާތެރިކުރުމާ ގުޅޭ އުސޫލުތައް ކަނޑައެޅުމާއި، ސަގާފީ ތަރިކަ ރައްކާތެރިކުރުމުގައި އެކިއެކި ފަރާތްތަކުގެ ޒިންމާތައް ބަޔާންކުރުމާއި ހެރިޓޭޖް ޓްރަސްޓް ފަންޑު ޤާއިމުކޮށް ހިންގުމާބެހޭ އުސޫލުތައް ބަޔާންކުރުމުގެ އިތުރުން ޤާނޫނުގެ ދަށުން ކުށުގެ ގޮތުގައި ބަޔާންކުރާ ކަންކަމާއި، އެ ކުށްތަކަށް އަދަބު ކަނޑައެޅުމާ ގުޅޭ އުސޫލުތައް ވެސް މިބިލުގައި ހިމެނެއެވެ.\nސަޤާފީ ތަރިކައިގެ ބިލުގެ އިތުރުން ރައީސުލްޖުމްހޫރިއްޔާ މިއަދު ތަސްދީގުކުރެއްވި ޓެކްސް ނެގުމާބެހޭ އިދާރީ ޤާނޫނަށް2ވަނަ އިސްލާހު ގެނައުމުގެ ބިލަކީ މިހިނގާ ސެޕްޓެންބަރު މަހުގެ3ވަނަ ދުވަހު ބޭއްވި ރައްޔިތުންގެ މަޖިލީހުގެ ދެވަނަ ދައުރުގެ 45 ވަނަ ޖަލްސާއިން ފާސްކުރެއްވި ބިލެކެވެ. މިބިލުގައި މީރާގެ ބޯޑު އެކުލެވިގެންވާ ގޮތަށް އިސްލާޙް ހުށަހަޅާފައިވެއެވެ.\nއެގޮތުން މީރާގެ ބޯޑު އެކުލެވިގެން ވަނީ7މެންބަރެއްގެ މައްޗަށްކަން ބަޔާންކޮށްފައި ވާއިރު، އޭގެ ތެރޭގައި ހިމެނެނީ ދައުލަތުގެ މާލީ ކަންކަން ބެލެހެއްޓުމުގެ މަސްއޫލިއްޔަތު ހަވާލުކޮށްފައިވާ ވުޒާރާގެ ޓެކުހާބެހޭ ސިޔާސަތުތަކާގުޅޭ ކަންކަން ބެލެހެއްޓުމަށް މިނިސްޓަރ ކަނޑައަޅާ ފަރާތަކާއި، ރައީސުލްޖުމްހޫރިއްޔާ އައްޔަންކުރާ5މެންބަރަކާއި ކޮމިޝަނަރ ޖެނެރަލް އޮފް ޓެކްސޭޝަން އެވެ.\nމީގެ އިތުރުންވެސް ޓެކްސް ނެގުމާބެހޭ އިދާރީ ޤާނޫނުގެ އެކިއެކި މާއްދާތަކަށްވެސް މިބިލުން އިސްލާހު ހުށަހަޅާފައިވެއެވެ. އޭގެ ތެރޭގައި ޓެކުހާގުޅޭ މައުލޫމާތު ބަދަލުކުރުމުގެ އެއްބަސްވުމާބެހޭ މާއްދާއަކާއި މުއާހަދާއަށް އަމަލުކުރުމާބެހޭ މާއްދާއެއް އިތުރުކޮށް ގާނޫނުގެ ފަސްވަނަ ބާބުގެ ސުރުހީގެ ނަން ބަދަލުކުރުންވެސް ހިމެނެއެވެ.


ޢީސާ ޢަލައިހިއްސަލާމާ ބިމަށް ފައިބައިވަޑައިގަތުން4| ޙެޔޮބަސް\nHome ވާހަކަ ޢީސާ ޢަލައިހިއްސަލާމާ ބިމަށް ފައިބައިވަޑައިގަތުން 4\nޢީސާ ޢަލައިހިއްސަލާމް އުޑަށް އުފުއްލެވުން\nﷲ ސުބުޙާނަހޫ ވަތަޢާލާ އާލު އިމުރާނުގެ 54 ވަނަ އާޔަތާއި 55 ވަނަ އާޔަތުގައި ބަސްފުޅު ޥަޙީކުރައްވައެވެ.\nوَمَكَرُ‌وا وَمَكَرَ اللَّـهُ ۖ وَاللَّـهُ خَيْرُ الْمَاكِرِ‌ينَ ﴿٥٤﴾ إِذْ قَالَ اللَّـهُ يَا عِيسَىٰ إِنِّي مُتَوَفِّيكَ وَرَ‌افِعُكَ إِلَيَّ .وَمُطَهِّرُ‌كَ مِنَ الَّذِينَ كَفَرُ‌وا…\nމާނައިގެ ތަރުޖަމާޢީ: ފަހެ ކާފަރުންތައް އެބައިމީހުންގެ ނުބައިރޭވުންތައް ރޭވިއެވެ. އަދި ﷲ ސުބުޙާނަހޫ ވަތަޢާލާވެސް ރޭއްވެވިއެވެ. އަދި އެންމެ މޮޅަށް ރޭވުންތައް . ރާވާ ފަރާތަކީ ﷲ ސުބުޙާނަހޫ ވަތަޢާލާއެވެ. ﷲ ސުބުޙާނަހޫ ވަތަޢާލާ ބަސްވަޙީކުރެއްވި ހިނދު( ހަނދުމަ ކުރާހުށިކަމެވެ). އޭ ޢީސާއެވެ. ހަމަކަށަވަރުން ތިމަންއިލާހު ކަލޭގެފާނު ގެންނަވައި އަދި ތިމަންއިލާހުގެ ޙަޟްރަތަށް އުފުއްލަވާހުށީމެވެ. އަދި ކާފަރުވީ މީސްތަކުންގެ ކިބައިން ކަލޭގެފާނު ތާހިރުކުރައްވާހުށީމެވެ. (އެބަހީ އެބައިމީހުން އެކަލޭގެފާނާ މެދު ބުނި ނުބައިބަހުގެ ކިބައިން ބަރީއަކުރައްވާހުށީމެވެ.) އަދި ކަލޭގެފާނަށް ތަބަޢަވާމީހުންނަކީ ކާފަރުތަކުންނަށްވުރެ މަތީގައިވާ ބަޔެއްކަމުގައި ލައްވާހުށީމެވެ. އެއީ ޤިޔާމަތާއި ޖެހެންދެނެވެ.\nއަދިވެސް ﷲ ސުބުޙާނަހޫ ވަތަޢާލާ ވަހީކުރައްވާފައިވެއެވެ.\nوَقَوْلِهِمْ إِنَّا قَتَلْنَا الْمَسِيحَ عِيسَى ابْنَ مَرْ‌يَمَ رَ‌سُولَ اللَّـهِ وَمَا قَتَلُوهُ وَمَا صَلَبُوهُ وَلَـٰكِن شُبِّهَ لَهُمْ ۚ وَإِنَّ الَّذِينَ اخْتَلَفُوا فِيهِ لَفِي شَكٍّ مِّنْهُ ۚ مَا لَهُم بِهِ مِنْ عِلْمٍ إِلَّا اتِّبَاعَ الظَّنِّ ۚ وَمَا قَتَلُوهُ يَقِينًا ﴿١٥٧﴾ بَل رَّ‌فَعَهُ اللَّـهُ إِلَيْهِ ۚ وَكَانَ اللَّـهُ عَزِيزًا حَكِيمًا ﴿١٥٨﴾ وَإِن مِّنْ أَهْلِ الْكِتَابِ إِلَّا لَيُؤْمِنَنَّ بِهِ قَبْلَ مَوْتِهِ ۖ وَيَوْمَ الْقِيَامَةِ يَكُونُ عَلَيْهِمْ شَهِيدًا ﴿١٥٩﴾ އަދި އެބައިމީޙުން (ފޮނިކެނޑުމުގެ ގޮތުން ބުނި) ބަހުގެ ސަބަބުންނެވެ. އެއީ “ތިމަންނާމެން މަރިޔަމްގެފާނުންގެ ދަރިކަލުން ﷲ ގެ ރަސޫލާ ޤަތުލުކޮށްފީމުއެވެ. “ އަދި އެބައިމީހުންނަކަށް އެކަލޭގެފާނު ޤަތުލެއް ނުކުރެވޭމެއެވެ. އަދި ސަލީބަކަށްވެސް ނޭރުވޭމެއެވެ. ނަމަވެސް އެބައިމީހުންނަށް އެހެންމީހަކު އެކަލޭގެފާނުގެ ސިފަޖެއްސުނީއެވެ.( އެބައިމީހުން ގަތުލުކުރީ އެހެންމީހެކެވެ.) އަދި ހަމަކަށަވަރުން އެކަލޭގެފާނާއި މެދުގައި ޚިލާފުވީމީހުން އެއީ އެކަލޭގެފާނުކަމާމެދުގައި ވީ ބޮޑު ޝައްކެއްގައެވެ. އެބައިމީހުންނަށް ހީއަކަށް ތަބާވުން ނޫން އެހެންކަމެއް އެނގިގެން ނުވެއެވެ. އަދި ޔަޤީނުންވެސް ޢީސާ އަލައިހިއްސަލާމް އެބަިއމީހުންނަށް ޤަތުލުނުކުރެވެއެވެ. އަދި ކިއެއްހެއްޔެވެ؟ ﷲ ސުބުޙާނަހޫ ވަތަޢާލާ ވަނީ އެކަލޭގެފާނު އެއިލާހުގެ ޙަޟްރަތަށް އުފުއްލަވާފައެވެ. އަދި ﷲ ތަބާރަކަވަތަޢާލާއަކީ ޢަޒީޒުވަންތަ ޙަކީމްވަންތަ އިލާހެވެ. އަދި އަހުލުކިތާބީންނަށް (ޔަހޫދީންނާއި ނަޞާރާއިންނަށް އެކަލޭގެފާނު ނުވަތަ އެބައިމީހުންގެ މަރު) އަވަހާރަވުމުގެ ކުރިން (އެކަލޭގެފާނަކީ ހަމައެކަނީ ﷲ ގެ ރަސޫލާއަދި އިންސާނެއްކަމަށް) ތަބާވުން ނޫން ގޮތެއް ނެތެއެވެ. އަދި ޤިޔާމަތްދުވަހުން އެކަލޭގެފާނު އެބައިމީހުންގެ މައްޗަށް ހެކިވެރިޔެއްކަމުގައި ވުމަށްޓަކައެވެ.\nއާދެ ﷲ ސުބުހާނަހޫ ވަތަޢާލާ ވަނީ އެއިލާހު ޢީސާ ޢަލައިހިއްސަލާމް އުޑަށް އުފުއްލެއްވި ކަމަށް އެއިލާހުގެ ފޮތުގައި ޚަބަރުދެއްވާފައެވެ. އަދި ޢީސާ ޢަލައިހިއްސަލާމަށް ގެއްލުންދޭން އުޅުނު މީހުންގެ ކިބައިން އެއިލާހު އެކަލޭގެފާނު ސަލާމަތްކުރެއްވިއެވެ. އެއީ ޔަހޫދީންނެވެ. އެބައިމީހުން އެޒަމާނުގެ ކާފަރު ގަވަރުނަރަށް އެކަލޭގެފާނާ ބެހޭގޮތުން ޚަބަރުދިނެވެ.\nދެން އެގަވަރުނަރު އެކަލޭގެފާނު ސަލީބަށް އެރުވުމުގެ އަމުރުނެރުނެވެ. އަދި ބައިތުލްމަޤުދިސްގައިވާ ގެޔެއްގައި އެކަލޭގެފާނު ވަނިކޮށް އެބައިމީހުން އެގެވަށާލިއެވެ. އަދި އެކަލޭގެފާނުގެ އަރިހަށް ވަނުމުން އެކަލޭގެފާނުގެ ޙަވާރިއްޔާ ބޭކަލުންގެ ތެރެއިން ޒުވާން ބޭކަލަކު އެކަލޭގެފާނުގެ ސިފައެބައިމީހުންނަށް ފެންނާނެ ފަދައިން ސިފަ ޖެއްސެވިއެވެ. އަދި ޢީސާ ޢަލައިހިއްސަލާމް އެގޭ ކުޑަދޮރަކުން ގޭތެރޭގައި ތިބި މީސްތަކުން ބަލަންތިއްބައި އުފުއްލަވައިފިއެވެ.\nދެން ސިފައިނުން އައިސް ޢީސާ ޢަލައިހިއްސަލާމާއި ވައްތަރުވެގެންވާ ޒުވާނާ ހައްޔަރުކޮށް އެޒުވާނާ ސަލީބަށް އަރުވައި ބޮލުގައި އެކަލޭގެފާނު ދަށްކޮށްލުމަށްޓަކައި ކަށިނަރު އަޅުވައި ހެދިއެވެ. ގިނަ ނަޞާރާއިންނަކަށް ޢީސާ ޢަލައިއްސަލާމަށް ވީގޮތެއް ނުފެނެތެވެ. އަދި އެބައިމީހުން ޢީސާ ޢަލައިއްސަލާމް ސަލީބަށް އެރުވުމާއި ބެހޭގޮތުން ޔަހޫދީން ދިން ޚަބަރު ގަބޫލުކުރީއެވެ. އަދި އެކަމުގެ ސަބަބުން އެބައިމީޙުން އެޔަށްވުރެ ބޮޑަށް މަގުފުރެދިގެން ދިޔައެވެ. ނަމަވެސް މަތިވެރިވެވޮޑިގެންވާ ހުސްތާހިރުވަންތަ އެއިލާހާ ޝަރީކެއްނުވާ އިލާހު ވަޙީކުރެއްވިއެވެ.\nوَإِن مِّنْ أَهْلِ الْكِتَابِ إِلَّا لَيُؤْمِنَنَّ بِهِ قَبْلَ مَوْتِهِ\nއަދި އަހުލުކިތާބީންނަށް (ޔަހޫދީންނާއި ނަޞާރާއިންނަށް އެކަލޭގެފާނު ނުވަތަ އެބައިމީހުންގެ މަރު) އަވަހާރަވުމުގެ ކުރިން (އެކަލޭގެފާނަކީ ހަމައެކަނި ﷲ ގެ ރަސޫލާއަދި އިންސާނެއްކަމަށް) ތަބާވުން ނޫން ގޮތެއް ނެތެއެވެ.\nއެއީ އެކަލޭގެފާނު ފަހު ޒަމާނުގައި ދުނިޔެއަށް ފައިބައިވަޑައިގެން ޤިޔާމަތްވުމުގެ ކުރިން އޫރުތައް މަރައި ޞަލީބުތައް މުގުރައި އަދި ޖިޒުޔަ ނައްތާލައްވާނެއެވެ. އަދި އިސްލާމްދީން ނޫން އެހެންދީނެއް އެއްވެސް ބަޔެއްގެ ކިބައިން އެކަލޭގެފާނު ޤަބޫލެއްނުކުރައްވާނެއެވެ.\nއެކަލޭގެފާނު ބިމަށް ފައިބައިވަޑައިގަތުމާއި ބެހޭ ތަފުސީލު\nއަސްލު ލިޔުއްވީ ޑރ.މުޙައްމަދު އަރީފީ ވައްފަޤަހުﷲ\nPrevious articleކޮންމެ ނެވާއެއް\nNext articleޚިދުމަތުގެ މީހެއް ކަމުގައި ވާށެވެ!\nވާހަކަ Nov 13, 2012


One Day Cup Futsal Mubaaraathuge Champion kan Hulhudhoo Women's fc Hoadhaifi\nވަންޑޭ ކަޕް ފުޓްސަލް މުބާރާތުގެ ޗެމްޕިއަންކަން ...\nފުލުހުންގެ 85 ވަނަ އަހަރީދުވަހާއި ގުޅުވައިގެން ފުލުހުން އިންތިޒާމްކޮށްގެން ފޭދޫގައި ބޭއްވި ވަންޑޭ ކަޕް ފުޓްސަލް މުބާރާތުގެ ޗެމްޕިއަންކަން ހުޅުދޫ ވުމެން އެފްސީ ހޯދައިފިއެވެ\nހަތަރުޓީމެް ބައިވެރިކޮށްގެން މިމަހުގެ އެއްވަނަ ދުވަހު ފޭދޫ ފުޓްސަލް ދަނޑުގައި ބޭއްވުނު މިމުބާރާތުގެ ޗެމްޕިއަންކަން ހުޅުދޫ ވުމެން އެފްސީ ހޯދާފައިވަނީ މަރަދޫ އަވައެފްޓީއާއި ބައްދަލުކޮށް2ލަނޑު0ލަނޑުން މޮޅުވެގެންނެވެ.\nމިމެޗްގައި ހުޅުދޫ ވުމެން އެފްސީން ކާމިޔާބުކުރި ދެ ލަނޑު ކާމިޔާބުކޮށްދީފައިވަނީ މަރިޔަމް ޒައިނާއާއި މަމްޝޫދާ ޒާހިރުއެވެ.\nމިމުބާރާތުގެ އެންމެ މޮޅު ކުޅުންތެރިއަކަށް ހޮވިފައިވަނީ ހުޅުދޫ ވުމެން އެފްސީގެ މަރިޔަމް ޒައިނާއެވެ.


ރިލްވާނުގެ 31 ވަނަ އުފަން ދުވަސް: މާޔޫސްކަމާއި ހިތްދަތި ދުނިޔެއެއްގައި މަޔެއް!\nރިލްވާން ވަގަށް ނެގިތާ ދެއަހަރަށް ވުރެ ގިނަ ދުވަސް\nއާއިލާއިން އަދިވެސް އުންމީދު ކަނޑައެއް ނުލައި\nކ. މާލެ | 18 ޖެނުއަރީ 2017 | ބުދަ 15:42 | 3,493\nރިލްވާނުއާއި އޭނާގެ މަންމަ: އެ އާއިލާއިން ބޭނުންވަނީ އިންސާފު، އެހެން އާއިލާއަކަށް މިފަދަ ގޮތެއް ނުވުން - ގޫގުލް\nދަރިއަކާއި މައިމީހާގެ ދެމެދުގައި އުފެދިފައިވާ މާތް ގުޅުމަކީ، މިހެން ރިޕޯޓަކުން ބަޔާންކޮށްދެވޭނެ ވަރުގެ ކަމެއް ނޫނެވެ. ދުލާއި، ގަލަމުން ވެސް އެ ވަރުގެ ހިތާމައެއް ސިފަކޮށްދިނުމުގެ ކުޅަދާނަކަމެއް ލިބިގެންވާ މީހެއް ހުންނާނެ ކަމަށް ގަބޫލެއް ނުކުރެވެ އެވެ. މަޔަކަށް އެންމެ ހިތްދަތި ވަގުތަކީ، ބަނޑުއަޅައި ވިހޭ ދަރިފުޅު ނުރައްކަލުގެ ހާލަތެއްގައި ހުންނަ ވަގުތެވެ. ދަރިފުޅަށް ވީއެއްނުވީއެއް ނޭނގުމެވެ. ދަރިފުޅަށް އެވެނިމިވެނި ގޮތެއް ހަދައިފިކަމަށް ދޫދޫމަތިން ދައުރުވަމުންދާ އަޑު މައިީހާގެ ކަންފަތުގައި ޖެހޭ ވަގުތަކީ އެ ހިތް ފަޅައިގެންދާނެ ފަދަ ވަގުތެކެވެ.\nވިސްނަވާލަބައްލަވާށެވެ. ނޫސްވެރިޔާ އަހުމަދު ރިލްވާން އަބްދުﷲ މަންމަ ކުރާނެ ހިތާމަ ތަސައްވަރު ވެސް ކުރެވޭތޯ އެވެ. އެ ނިކަމެތި މައިމީހާގެ އުނގުުން، ދެ ލޯ ފަދަ ދަރިފުޅު ޖަހައިގަތްތާ ދެ އަހަރަށް ވުރެ ގިނަ ދުވަސްވީ އެވެ. ދަރިފުޅަށް ވީއެއްނުވީއެއް މިއަދާ ހަމައަށް ވެސް އެނގެނީއެއް ނޫނެވެ. ކަނޑު ފައްތާލީއޭ، ވަޅުލީއޭ ކިޔައިގެން ރަށު ތެރޭގައި ދެކެވޭ ވާހަކަތައް އަޑުއިވޭ ހަމަ ކޮންމެ ފަހަރަކު މައިމީހާގެ ލަގޮނޑި ފަޅައިގެން ދާވަރުނުވާނެތޯ އެވެ؟\nމިއަދަކީ ރިލްވާންގެ 31 ވަނަ ވަނަ އުފަން ދުވަހެވެ. ފާއިތުވި ދެ އަހަރެކޭ އެއްގޮތަށް، މިއަހަރު ވެސް ރިލްވާންގެ މަންމައާއި އާއިލާ އަށް އޭނާގެ އުފަން ދުވަސް ފާހަގަކުރަން ޖެހިފައިމިވަނީ މޮޅިވެރިކަމާއި ކަރުނައިގެ ތެރެއިންނެވެ. އޭނާ ނެތުމުގެ ފުން ހިތާމައިގެ ތެރޭގަ އެވެ. އޭނާގެ ޅައުމުރުގެ ފޮޓޯތަކަށް ބަލަން ތިބުން ނޫން ގޮތެއް އެ އާއިލާއަކަށް ނެތެވެ. އެއްކޮށް ހީހީފައި ސަކަރާތްޖަހާ، މަޖާކޮށް އުޅުނު ދުވަސްތައް ހަނދާންކޮށްގެން ތިބުން ނޫން ގޮތެއް ނެތެވެ.\nރިލްވާނުގެ މަންމައާއި އެއާއިލާ ތަހައްމަލުކުރަން ޖެހިފައިވާ ހިތްދަތިކަމަކީ އެއްވެސް އިންސާނަކަށް ކުރިމަތިކުރުވަން ހެޔޮވާނެ ވަރުގެ ކަމެއް ނޫނެވެ. ފަހެ، އެ އެއާއިލާ އާއި ރިލްވާނުގެ އޮތީ ކޮން ކުށެއްތޯ އެވެ؟ ރިލްވާނުގެ މަންމަ އެދެނީ އަދި އެއްފަހަރު ނަމަވެސް ދަރިފުޅު ދެކިލުމަށެވެ. ބައްދާލުމަށް ފަހު ބޮސް ދިނުމަށެވެ. ދަރިފުޅުގެ ކޮނޑުގައި ބޯއަޅާލައިގެން އޮވެލުމަށެވެ. ބައްޕަ އެދެނީ ދަރިފުޅުގެ އެހީތެރިކަމެވެ. އުމުރުން ދުވަސްވީ ދުވަހު އެކުގައި އަތްގާތްކޮށްދޭން ހުރުމަށެވެ. ދައްތަ އެދެނީ، ކޮއްކޮގެ އެ މަޖާ ޖޯކުތަކާއެކު ވަގުތުކޮޅެއް ހޭދަކޮށްލުމަށެވެ.\nރިލްވާނު ވަގަށް ނެގުމުން އޭނާގެ މަންމައާއި އާއިލާގެ ވޭނީ އާދޭސްތައް އަޑުއަހާލާނެ ކަންފަތެއް މިގައުމުގެ މަތީފަޑީގައި ނެތެވެ. އެ ހިތްދަތިކަން ދެކިލައި، އެމީހުންނާއެކު ހި މާ ހިތާމައިގައި ބައިވެރިވެލާނެ މީހަކު މިގައުމުގެ ސަރުކާރުގައި ނެތެވެ. ރިލްވާނުގެ މައްސަލައިގައި ސަރުކާރުގައި ތިބި ބޭފުޅުން މިހާ ދުރުދުރުން މިއުޅެނީ ކީއްވެތޯއެވެ؟ މިއުޅެނީ މި ދިވެހިރާއްޖޭގެ ރައްޔިތަކު ވަގަށް ނަގައިގެންނެވެެ. ކުޅަދާނަކަން ހުރި މިންވަރަކުން މި މައްސަލައިގައި މަސައްކަތް ކޮށްދިނުން އެންމެ އައުލާވެގެން ވަނީ ދިވެހި ސަރުކާރަކަށް ނޫންތޯ އެވެ؟ އެ އާއިލާގެ ހިތާމައިގައި ބައިވެރިވުމުގެ ގޮތުން ވަލިއްޔުލްއަމްރު ވަޑައިގެން އެ އާއިލާއާ ބައްދަލުކޮށްލުން ރަނގަޅު ނޫންތޯ އެވެ؟ އެކަމަކުން އެމަނިކުފާނުންގެ ހައިބަތަށް އުނިކަމެއް އަންނާނެ ކަމަކަށް ގަބޫލެއް ނުކުރެވެ އެވެ.\nރިލްވާނުގެ އާއިލާގެ ހިތާމަ ދުވަހަކަށް ވުރެ ދުވަހެއް ބޮޑުވެގެން ދަނީ ގޮތް ހުސްވެފައިވާކަން ގަބޫލުކުރެވޭތީ އެވެ. ރައްޔިތުންގެ ހައްގުގައި މަސައްކަތް ކޮށްދޭންޖެހޭ ދައުލަތުގެ އަމަލުތައް ހުރި ގޮތުންނެވެ. މަންމައާއި ދަރިފުޅު ވަކިކޮށްފައިވާއިރު، އެކަން ކުރި މުޖުރިމުން އިންސާފުގެ ކުރިމައްޗަށް ގެނެސްފައިނުވާތީ އެވެ. ހައްގާއި އިންސާފު އޮޅުވާލާފައިވާތީ އެވެ.\nމި ހުރިހާ ކަމަކާއެކު ވެސް ރިލްވާނުގެ މަންމައާއި އެ އާއިލާއިން އުންމީދު ކަނޑައެއް ނުލަ އެވެ. ރިލްވާނަށް ވީގޮތް ހޯދުމަށް ކިތަންމެ ކަށިކުނބުރު ގިނަ ވަލެއްގެ ތެރެއިން ވެސް މަގެއް ހޯދައިގެން ދަތުރުކުރުމަށް އެ އާއިލާއިން ވަނީ އަޒުމް ކަނޑައަޅާފަ އެވެ. އެންމެ ކަމަކަށްޓަކަ އެވެ. އެއީ، މިފަދަ ކަމެއް އެހެން މީހެއްގެ ދަރިޔަކާ ކުރިމަތިވިޔަ ނުދިނުމަށެވެ. އެހެން މަޔަކާއި ބަފަޔަކު މިފަދަ ހިތާމައެއް ބަރުދާސްތުކުރަން ޖެހޭ ފަދަ ހާލަތެއް މިގައުމުގައި އުފެދުނު ނުދިނުމަށެވެ. އިންސާފާއި މިނިވަންކަން އެއީ، ނިކަމެތިންނަށް މަނާކުރެވިފައިވާ އެއްޗެއްގެ ގޮތުގައި އޮތް އޮތުން ބަދަލުކުރަމަށެވެ. ދަރިއެއްގެ އުފަން ދުވަސް، ކަރުނައިގެ ކޯރުތަކެއްގައި ތިބެގެން އެއްވެސް އާއިލާއަކަށް ފާހަގަކުރަން ނުޖެހޭނެ ފަދަ ރާއްޖެއެއް ހޯދުމެވެ.\nއެންމެ ފަހުން އަޕްޑޭޓް ކުރީ:2މަސް ކުރިން | ރިވިއު ކުރީ: އިސްމާއިލް ރިޔާޒް


ހަމަލާއަށް4މަހަށް ފަހު ނަޝީދު ނޫސްވެރިންނާ ބައްދަލު ކުރައްވައިފި: ބޮޑު މައުޟޫ އަކީ ނިޒާމީ ވޯޓް – Dhen.mv\nހަމަލާއަށް4މަހަށް ފަހު ނަޝީދު ނޫސްވެރިންނާ ބައްދަލު ކުރައްވައިފި: ބޮޑު މައުޟޫ އަކީ ނިޒާމީ ވޯޓް\nއާމިނަތު ސަަޒްރާ September 5, 2021 - 9:06 pm\nރައްވެހިފަތިސް ޖަލްސާގައި ރައީސް ނަޝީދު ވާހަކަފުޅު ދައްކަވަނީ -- ފޮޓޯ/އެމްޑީޕީ\nމިދިޔަ މެއި މަހުގެ6ވަނަ ދުވަހުގެރޭ ރައްޔިތުންގެ މަޖިލީހުގެ ރައީސް ނަޝީދަށް އަމާޒުކޮށް ދިން ނުރައްކާތެރި ޓެރަރިސްޓް ހަމަލާއަކީ މިހާތަނަށް ރާއްޖޭގައި ދެވުނު މިފަދަ އެންމެ ނުރައްކާތެރި ހަމަލާއެވެ. މިހަމަލާއިން އެމަނިކުފާނު ސަލާމަތްވީ ހަނިގޮތަކަށް ކަމަށާއި އެކަމަށް ޓަކައި މާތް ރަސްކަލާންގެއަށް ޝުކުރު ކުރައްވާ ކަމަށް އެމަނިކުފާނު ތަކުރާރުކޮށް ދަނީ ވިދާޅުވަމުންނެވެ.\nއެމަނިކުފާނަށް އަމާޒުކޮށްދިން ނުރައްކާތެރި ހަމަލާއަށް މާދަމާއަށް4މަސް ވާއިރު މިއަދު އެ މަނިކުފާނު މި ވަނީ ފުރަތަމަ ފަހަރަށް ނޫސްވެރިންނާ ބައްދަލުކުރައްވައިފައެވެ. ނޫސްވެރިންގެ ގިނަ ސުވާލުތަކަށް މިއަދު އެމަނިކުފާނު ޖަވާބު ދެއްވިއެވެ. މިއަދުގެ ބޮޑު މައުލޫއަކަށް ވެފައިވަނީ ނިޒާމީ ވޯޓްގެ މައްސަލައެވެ.\nމިއަދު ޔޫކޭގައި ހުންނަވާ އޮންލައިންކޮށް ނޫސްވެރިންނާ ބައްދަލު ކުރައްވާ ވާހަކަފުޅު ދައްކަވަމުން އެމަނިކުފާނު ވިދާޅުވީ ޖުމްހޫރީ ޕާޓީ ފިޔަވާ ކޯލިޝަންގެ ދެން ހުރި ޕާޓީތަކުން ބަރުލަމާނީ ނިޒާމަކަށް ފެންނަ ނުފެންނަ ވޯޓެއް ނެގުމަށް އެއްބަސްވި ކަމަށެވެ.\n"އެހެން ނަމަވެސް އެހެން ޕާޓީތަކުގެ މަޝްވަރާއޭ އެކު، އަދި އެހެން ޕާޓީތަކުގެ ތާއީދާއެކު އަޅުގަނޑުމެންގެ ކެނޑިޑޭޓް ވާދަ ކުރުމަށް ޓަކައި ޕާޓީތަކުން އެދުނު ގޮތްތައް އަޅުގަނޑުމެން މެނިފެސްޓޯއާ އެއްބަސްވީ. ޕާޓީތަކުގެ ތެރެއިން ޖުމްހޫރީ ޕާޓީ ފިޔަވައި އަދާލަތު ޕާޓީއާ ރައީސް މައުމޫންގެ އެމްއާރްއެމްއިން ވަނީ ފެންނަ ނުފެންނަ ވޯޓެއް ނެގުމަށް އެއިރު އެއްބަސްވެ ވަޑައިގެންފައި" ރައީސް ނަޝީދު ވިދާޅުވިއެވެ.\nބަރުލަމާނީ ނިޒާމެއް ގެނައުމަށް ފެންނަ ނުފެންނަ ވޯޓެއް ގެނައުމަށް ހަމަޔަގީނުން ވެސް ރައީސް ޞާލިޙް ހިމެނި ވަޑައިގަންނަވާހެން އެމްޑީޕީގެ އެއްވެސް އިންކާރު ކުރުމެއް އެކަމަށް ނެތް ކަމަށް ވެސް ރައީސް ނަޝީދު ވަނީ މިއަދު ވިދާޅުވެފައެވެ.\n"އިރާދަކުރެއްވިއްޔާ އަންނަ އަހަރު އަޅުގަނޑުމެންނަށް ފެންނަ ނުފެންނަ ވޯޓް ނެގޭނެ" ނިޒާމީ ވޯޓާ ބެހޭ ގޮތުން އެމަނިކުފާނު މިއަދު ވިދާޅުވިއެވެ.\nމީގެ އިތުން މިއަދުގެ ނޫސްވެރިންގެ ބައްދަލުވުމުގައި ރައީސް ނަޝީދު ފާހަގަ ކުރެއްވި އަނެއް ވާހަކައަކީ ޕްރައިމަރީގެ ވާހަކައެވެ. މިގޮތުން އެމަނިކުފާނު ވިދާޅުވީ އެއްވެސް ޕްރައިމަރީއަކުން އެމަނިކުފާނު ބަލި ނުވާނެ ކަމަށެވެ.\n"އިރާދަކުރެއްވިޔާ އަޅުގަނޑު ބައްޔެއް ނުވާނެ. އަޅުގަނޑަކީ ގަދަވުމަށް އިންތިޚާބުތަކުގައި ވާދަކުރާ މީހެއް" ރައީސް ޞާލިޙަށް ޕްރައިމަރީއިން ކާމިޔާބު ކުރެއްވުމުން އެމަނިކުފާނަށް ތާއީދު ކުރައްވާނެތޯ ނޫސްވެރިއަކު ކުރި ސުވާލަކަށް ޖަވާބު ދެއްވަމުން ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ ވާދަކޮށްފިނަމަ ބަލި ނުވާނެ ކަމަށާއި ބަލިވެއްޖެ ނަމަ ދެން ވާނެ ކަމަކީ ސުވާލު އުފެދޭ ކަމެއް ނޫން ކަމަށެވެ. އަދި އެމްޑީޕީގައި ޕްރައިމަރީއަކާ ނުލާ ޓިކެޓް ދިނުމުގެ އުސޫލެއް އެއްވެސް އިރެއްގައި ނޯންނަ ކަމަށާއި މިއަންނަ ރިޔާސީ އިންތިޚާބުގަ އިވެސް ޕްރައިމަރީއެއް އޮންނާނެ ކަމަށެވެ.\nމިއަދުގެ ނޫސްވެރިންގެ ބައްދަލުވުމަކީ ގިނަ ނޫސްވެެރިން އިންތިޒާރުކޮށްގެން ތިބި ނޫސްވެރިންގެ ބައްދަލުވުމަކަށް ވުމުން ރައީސް ނަޝީދަށް ވަނީ މިއަދުގެ ސިޔާސީ މަޝްރަހާ ބެހޭ ގޮތުން ގިނަ ސުވާލުތަކެއް ކުރިމަތި ކޮށްފައެވެ. މިގޮތުން ބަލާލާއިރު ރައީސް ޔާމީނުގެ ޝަރީއަތަށް ނުފޫޒު ފޯރުވި ކަމަށް ބުނެ އެކި ފަރާތްތަކަށް ދިއްކުރަމުންދާ ތުހުމަތުގެ އިނގިލިތަކާ ބެހޭގޮތުން ވެސް ރައީސް ނަޝީދަށް ނޫސްވެރިން ވަނީ ސުވާލު ކުރިމަތި ކޮށްފައެވެ.\n"އެމްޑީޕީގެ އެއްވެސް މެންބަރަކު ފަނޑިޔާރަކާ ގުޅުއްވާ ނޫޅުއްވާނެ. ދެން އެހެން ޕާޓީތަކުގެ މެންބަރުންނަކީ ފަނޑިޔާރުންނާ ގުޅުއްވައިގެން އެކި ބާވަތް ބާވަތުގެ ވާހަކަ ދައްކާ. އެއީ އެ ބޭފުޅުންނަށް ޤަބޫލު ކުރެވޭ ނިޒާމެއް ކަމަށް ވެދާނެ. އެއަކީއެއް އަޅުގަނޑު ކުޑަކޮށް ވެސް ޤަބޫލު ކުރާ ނިޒާމެއް ނޫން. އަޅުގަނޑު އަބަދުވެސް ތާއީދު ކުރާނީ އެމްޑީޕީގެ މެންބަރުންނަށް" ފަނޑިޔާރުންނަށް ނުފޫޒު ފޯރުވިކަމަށް ބުނާ މައްސަލައަށް އިޝާރާތް ކުރައްވައި ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ އެމަނިކުފާނަށް އަމާޒުކޮށް މެއި މަހުގެ6ވަނަދުވަހު ދިން ނުރައްކާތެރި ހަމަލައިގައި ސަރުކާރުގެ އެއްވެސް ވަރެއްގެ ހިއްސާއެއް އޮތްކަމަށް ގަބޫލު ނުކުރައްވާކަމަށެވެ. އަދި މިހަމަލާގެ ކަންކަން އިންސާފުވެރިކަމާ އެކު ބެއްލެވުމަށް ރައީސް ޞާލިހާއި ސަރުކާރުގެ މުއައްސަސާތަކުން ވަރަށް ފާރަވެރިކަމާ އެކު މަސައްކަތް ކުރައްވާކަމަށް ރައީސް ނަޝީދު ވިދާޅުވިއެވެ.\nރައީސް ނަޝީދު އިތުރަށް ވާހަކަފުޅު ދައްކަވަމުން ވިދާޅުވީ އެމަނިކުފާނު އުންމީދު ކުރީ މި މަސް ނިމޭއިރު ރާއްޖެ ވަޑައިގަތުމަށް ކަމަށެވެ. އަދި ރާއްޖެއަށް އެނބުރި ވަޑައިގަތުމުގައި ސަލާމަތާއި ރައްކާތެރިކަމަށް ވަރަށް ބޮޑަށް ބަލަން ޖެހޭ ކަމަށް ވިދާޅުވިއެވެ. ރާއްޖެ އެނބުރި ވަޑައިގަންނަވާނެ ވަކި ތާރީހެއް އެމަނިކުފާނު ވިދާޅުވެފައި ނުވި ނަމަވެސް ރައީސް އިބްރާހިމް މުހައްމަދު ސޯލިހް އެދިވަޑައިގަންނަވާނީ “މާލޭގައި ހުންނަވައި އެކުގައި ސައިފޮދު ހިއްޕަވައި ހީ ސަމާސާ ކުރައްވަން” ކަމަށާއި ރާއްޖެ ވަޑައިނުގަނެވޭތީ އެކަމާ ހިތާމަ ކުރައްވާ ކަމަށާއި، އަބަދުވެސް ބޭނުން ވަނީ ރާއްޖޭގައި ހުންނަވަން ކަމަށް ނަޝީދު ވިދާޅުވިއެވެ.\nމެއި މަހުގެ ހަވަނަ ދުވަހުގެ ރޭ ރައީސް ނަޝީދަށް ދިން ހަމަލާއާ ގުޅިގެން ހައްޔަރުކުރި 10 މީހުންގެ ތެރެއިން ދައުވާ ކޮށްފައި ވަނީ ހަތަރު މީހަކަށެވެ. އެއީ ވ. ތިނަދޫ، ހިޔާ، އަދުހަމް އަހުމަދު ރަޝީދާއި މއ. ފޭރުގޭ މުޖާޒް އަހުމަދާއި ގއ. ކޮނޑޭ، ފޮޅޭމާ ތަހުމީން އަހުމަދު އަދި ނ. މަނަދޫ، ނޫރީގެ އަލީ ހައިޝަމްގެ މައްޗަށެވެ.\nސާބަހޭ ވެރިކަމެއް ބޭނުމެއް ނޫނޯ! އެންމެ ލެޕްޓޮޕަކުން ރާޢޤޛޭ ހިންގާނަމޯ. ރީތި ގޮޑި ސެޓެއް ބޭނުމެއް ނޫނޯ. ލައިލާ (ރޭގަނޑެއް ބޭނުމެއް ނޫނޯ! ބޭނުމީ އެންމެ2ކަމެކޭ- އައީ ވެރިކަމާއި ހިސާން). މި2 ކަން ފުރިަހަމަވީމާ ހުރިހާ ކަމެއް ފުދުނީޔޯ! އެކަމަކު ފިނޑި މީހެއް. މުޒާހަރާ ކުރަން ފެށިމާ ވެރިކަން ދޫކޮއްލީ. އެންމެ ޙަމަލާ އެއް އެރީމާ ރާއްޖެ ދޫކޮށްލި ގޮތަށް އަންނަން ނުކެރިފަ. އެކަމަކު މައުމޫނާއި ޔާމީނަށްވެސް ޙަމަލާ ދިން. އެބޭފުޅުންނެއް ތިޔަ އުޅުއްވާ އައްޗި ކޮށް ނޫޅުއްވާ.


Flight gai alifaanuge haadhisaa eh nuhingaa. Dhun eree- Maldivian - AO News\nފްލައިޓްގައި އަލިފާނުގެ ޙާދިސާއެއް ނުހިނގާ، ދުން އެރީ- މޯލްޑިވިއަން\nހަނމާދޫއިން ފުރުމަށް ރޭ ތައްޔާރުވެފައި އޮތް މޯލްޑިވިއަންގެ ގެ ބޯޓުގައި އަލިފާން ރޯ ވުމުގެ ހާދިސާއެއް ހިނގާފައިނުވާ ކަމަށާއި ބޯޓުގެ ޕައިލެޓުން ތިބޭ ކޮކްޕިޓްގެ “ވިންޑްޝީލްޑް ފެއިލިއަރ”އަކާ ގުޅިގެން ހިނގި ޝޯޓެއްގެ ސަބަބުން ދުން އެރީ ކަމަށް މޯލްޑިވިއަނުން ބުނެފިއެވެ.\nމޯލްޑިވިއަންގެ ބޯޓަކުން ދުން އެރުމުގެ ހާދިސާއެއް ހިނގައި އެކަން ބެލުމުގެ މަސައްކަތް ކުރިއަށް ގެންދާއިރު އެހެން މީޑިއާ އަކަށް ދެއްވެވި މައުލޫމާތެއްގައި އައިލެންޑް އޭވިއޭޝަންގެ ޑެޕިއުޓީ މެނޭޖިންގ ޑިރެކްޓަރ ޖެނިފާ ލަތީފް ވިދާޅުވެފައިވަނީ އެ ހާދިސާ އަކީ “ވިންޑްޝީލްޑް ފެއިލިއަރ”އަކާ ގުޅިގެން ހިނގި ޝޯޓެއްގެ ސަބަބުންކަމަށް ބެލެވޭކަމަށް ކަމަށެވެ.\nމި ހާދިސާ ހިނގާފައިވަނީ ބޯޓު ނައްޓާލަން ތައްޔާރުވެ، އޭޕްރަންގައި އޮއްވައެވެ. އަދި ހާދިސާ ހިނގުމާއެކު ބޯޓުން މީހުން ވަނީ ހުސްކޮށްފައެވެ. އާންމު ވެފައިވާ ވީޑިއޯ އަކުން ފެންނަ ގޮތުގައި އެ ބޯޑުގައި ދިވެހިންނާއި ފަތުރުވެރިން ވެސް ގިނަ އަދަދަކަށް ތިއްބެވެ.\nމޯލްޑިވިއަންގެ އިންޖިނިއަރިންގެ ޓީމުން މައްސަލަ އިތުރައް ދެނެގަންނަމުން ދާއިރު ފްލައިޓަށް ދިމާވި ޙާދިސާއާއި ގުޅިގެން ނުފުރިފަ ތިބި މީހުން، ފުރުވުމުގެ އިންތިޒާމްތައްވެސް ހަމަޖައްސަވަމުންދާކަމަށް މޯލްޑިވިއަނުން ވަނީ ބުނެފައެވެ.\nމޯލްޑިވިއަން އިން، ލަންކާގެ ރަތުމަލާނަށް ކުރާ ދަތުރުތައް މުއްދަތެއް ނެތް ގޮތަށް މެދުކަނޑާލައިފި\nކައްދޫއަށް ޖައްސަން ދިޔަ މޯލްޑިވިއަންގެ ފްލައިޓެއް އިމަޖެންސީގައި ވީއައިއޭ އަށް ޖައްސައިފި\nމޯލްޑިވިއަން އިން ލަންކާއަށް ކުރާ ދަތުރުތައް ރަމަޟާން މަހަށް މެދުކަނޑާލަނީ\nAlifaanaa nulaa dhun araakan mi engunee adhi kiyaa. govaa kos.


Cream jehi banahakah allergic ve, maraa hanguraama kuranee! | Mihaaru\nކްރީމްޖެހި ބަނަހަކަށް އެލާޖިކުވެ، މަރާ ހަނގުރާމަކުރަނީ!\nކްރީމްޖެހި ބަނަހަކަށް އެލާޖިކުވެ ހާލު ދެރަވި މަރިޔަމް ޒައީމާ މޫސާ (މަރީ).--\n18 އޮކްޓޯބަރ 2021 - 06:07\nމަރިޔަމް ޒައީމާ މޫސާ (މަރީ) އިނީ އޭނާގެ މަންމަ ވަރަށް ބޮޑަށް ހާލު ދެރަވެ އައިޖީއެމްއެޗުގައި އެޑްމިޓުކޮށްފައި އޮތުމުން އެ ލޯބިވާ މަންމަގެ ކައިރީގަ އެވެ. އެތަނުގައި އިނދެފައި ބަނޑުހައިވެގެން ނުކުމެ، ހޮސްޕިޓަލުގެ ކެންޓީނުން ގަތީ ކްރީމްޖެހި ބަނަހެކެވެ. އެކަމަކު، އެ ބަނަސް ކެއިތާ މާ ގިނައިރުތަކެއް ނުވެ އޭނާގެ މުޅި ގައި ހިރުވައި، ނޭވާލާން އުނދަގޫވާން ފެށި އެވެ. ވަގުތުން އޭނާ އިމަޖެންސީ ރޫމަށް ގެންގޮސް ފަރުވާދެނިކޮށް، ހިތް ހުއްޓި އައިސީޔޫގައި ބާއްވަން ޖެހުނެވެ.\nއޭގެ ފަހުން މިހާތަނަށް ހަތަރު މަސްވީއިރު ވެސް އުމުރުން 30 އަހަރުގެ އެ ޒުވާނާ ރަނގަޅަށް ހެއެއް ނާރަ އެވެ.\nމާލެ އަށް އުފަން މަރީ އަކީ ވަރަށް ގިނަ ކާ އެއްޗިއްސަށާއި ބޭސްތަކަށް ވެސް އެލާޖިކްވާ މީހެކެވެ. އެލާޖިކް ވެގެން މީގެ ކުރިން ވެސް އެކި ފަހަރު މަތިން އޭނާ ވަނީ ފަރުވާ ހޯދައިފަ އެވެ. އެކަމަކު މިހާ ބޮޑަށް ހާލު ގޯސްވީ މި ފަހަރު އެކަންޏެވެ.\nއައިޖީއެމްއެޗުގައި މަހެއް ވަންދެން ބޭއްވުމަށް ފަހު، އިތުރު ފަރުވާ އަށް އާއިލާ އިން އޭނާ ގެންދިޔައީ އިންޑިއާގެ އަމްރިތާ ހޮސްޕިޓަލަށެވެ.\nމަރީ ގާތުގައި އެހީތެރިޔަކަށް ހުރި، އޭނާގެ ކޮއްކޮ އައިޝަތު ޒައީމާ (އައިޝާ) "މިހާރު" އަށް ކިޔައިދިން ގޮތުގައި މަރީގެ ހިތް ހުއްޓުނީ އައިޖީއެމްޗެއްގެ އިމަޖެންސީ ރޫމުގައި ފަރުވާދިން އިރު އިންޖެކްޝަނެއް ޖެހި ފަހުންނެވެ.\n"ހިތް ހުއްޓުނުތާ ގާތްގަނޑަކަށް 30 މިނެޓު ފަހުން އަލުން ރަނގަޅަށް ވިންދު ޖަހަން ފެށީ. އެ ދިޔަ ވަގުތުކޮޅުގެ ތެރޭގައި ވެސް ބުނި ދެ ފަހަރަކު ހިތް ހުއްޓުނު ވާހަކަ،" އައިޝާ ބުންޏެވެ.\n"އީއާރުން ނެރުނީ ވެންޓިލޭޓަރުގައި ބާއްވައިގެން. ވަގުތުން އައިސީޔޫގައި ފަރުވާދޭން ފެށި."\nއައިސީޔޫގައި ބޭއްވިތާ ފަސް ދުވަސް ފަހުން، ހަށިގަނޑު ކުޑަކޮށް "ސްޓޭބަލް" ވުމުން ސީޓީ ސްކޭނެއް ހެދި އެވެ. އެ ސްކޭނުން އެނގުނީ މަރީގެ ސިކުނޑި ވަރަށް ބޮޑަށް ދުޅަވެފައި ހުރި ކަމެވެ. އޭގެ ފަހުން ހެދި އިތުރު ދެ ސީޓީ ސްކޭނާއި އެމްއާރްއައި ޓެސްޓުތަކުން ދުޅަ ތިރިވާ ކަމަށް ދެއްކިޔަސް، ސިކުނޑި އަށް ލިބިފައި ހުރި ގެއްލުން ބޮޑު ކަމަށް ޑޮކްޓަރުން ބުންޏެވެ.\nއޭގެ ތިން ހަފުތާ ފަހުން އައިސީޔޫ އިން ނެރެ، ރޫމުގައި ބޭއްވި އެވެ. އިންޑިއާ އަށް ގެންދިޔައީ މަރީ އަށް ރާއްޖެ އިން ދެވޭނެ އިތުރު ފަރުވާއެއް ނެތް ކަމަށް ޑޮކްޓަރުން ބުނުމުން އޭގެ ހަފުތާއެއް ފަހުންނެވެ.\n"އަމްރިތާ އަށް ގެނައި ގޮތަށް އަދިވެސް އޮތީ ހޮސްޕިޓަލުގައި އެޑްމިޓުކޮށްފައި،" އައިޝާ ބުންޏެވެ.\nހޭ އެރިޔަސް ހަރަކާތެއް ނުކުރެވޭ\nއަމްރިތާގައި މަރީ ފަރުވާ ހޯދަމުން އަންނަތާ މިހާރު ތިން މަސް ވެއްޖެ އެވެ.\n"ލޯ ހުޅުވާ. އެކަމަކު އެއްވެސް ވަރަކަށް ވާހަކައެއް ނުދެއްކޭ، މާބޮޑަށް ހަރަކާތެއް ވެސް ނުކުރެވޭ،" މަރީގެ މިހާރުގެ ހާލަތު ކިޔައިދެމުން އައިޝާ ބުންޏެވެ.\nއަމްރިތާ އަށް ގެންދިޔަ ފަހުން މިހާރު ތިން ސާޖަރީއެއް ވެސް ކޮށްފި އެވެ. އެ ތިން އޮޕަރޭޝަން ކުރަން ޖެހުނީ އެކޮޅަށް ގެންދިޔަ ފަހުން ހެދި ޓެސްޓުތަކުން އޭނާގެ ސިކުނޑީގައި ފެން ހެދިފައި ހުރިކަން އެނގުމުން، އެ އެއްޗެހި ބޭރު ކުރުމަށްޓަކަ އެވެ. ގިނަ ބޭސްތަކަށް މަރީ އެލާޖިކުވާތީ މި އޮޕަރޭޝަންތައް ކުރަން ވެސް ވަރަށް ގިނަ އުނދަގޫތަކާ ކުރިމަތިވި އެވެ.\nއައިޝާ ބުނި ގޮތުގައި މަރީ ކޮވިޑް ވެކްސިނަށް ވެސް މަރީ އެލާޖިކުވި އެވެ. އެހެންވެ ފުރަތަމަ ޑޯޒް ޖެހުމަށް ފަހު އޭނާ ފަހުން ވެކްސިން ފުރިހަމައެއް ވެސް ނުކުރެ އެވެ.\nއަމްރިތާގައި މަރީ އަންނަނީ ފިޒިއޯ ތެރަޕީ އާއި އޮކްސިޖަން ތެރަޕީ ވެސް ނަގަމުންނެވެ. އޮކްސިޖަން ތެރަޕީގައި 40 ސެޝަން އިނދެ އެވެ. އޭގެ ބަކީ 10 ސެޝަން އޮތްއިރު، ރޯގާ ނުވަތަ އިންފެކްޝަނެއް ޖެހުނަސް މަރީ ރަނގަޅުވާން ވަރަށް ގިނަ ދުވަސް ނަގާތީ އާއި ގިނަ އެންޓިބަޔޮޓިކަށް ވެސް އެލާޖިކު ވާތީ މިކަހަލަ އިތުރު ފަރުވާތައް ދޭން އުނދަގޫވެ އެެވެ.\n"އެކަމަކު މަޑުމަޑުން މިހާރު އެބަ ފެނޭ ކުދިކުދި ތަފާތުތައް. ގައި އަތްލުމުން ސިއްސައިގެން ގޮސް އެ ކަހަލަ ހަރަކާތްތައް ކޮންމެސް ވަރަކަށް ކުރޭ،" އައިޝާ ބުންޏެވެ.\n"ޑޮކްޓަރުން ބުނީ އަހަރެމެން ދައްކާ ވާހަކަ އޭނާ އަށް އިނގޭނެއޭ، އެއަށް ރެސްޕޮންޑް ނުކުރެވުނަސް. ލިބިފައި ހުރި ގެއްލުމުގެ ސަބަބުން އޭނާ އަށް އަދިވެސް ރެސްޕޮންޑު ނުކުރެވެނިއްޔޭ."\nމިދިޔަ ހަފުތާގައި މަރީ ވަރަށް ބޮޑަށް ހާލު ދެރަވެ، އައިސީޔޫ އަށް ވެސް އަލުން ލާން ޖެހުނެވެ. އެއީ ލެޔާއި ކުޑަކަމުދާ ތަކެތީގެ އިންފެކްޝަނެއް ހުރެގެންނެވެ. އަދި އޭނާ ނޭވާލާން އަނގަޔަށް ލައްވާފައި އިން ހޮޅީގެ ސަބަބުން ކަރުގައި އިންފެކްޝަނެއް ވެސް ހުއްޓެވެ. ކާންދެނީ ވެސް ނޭފަތަށް ހޮޅިއެއް ލައްވައިގެންނެވެ.\n"ޑޮކްޓަރުން ބުނެފައި އޮތީ ގިނަ ދުވަސް ވާ ނަމަ އެ ހޮޅި [ކާންދޭ ހޮޅި] ބަނޑަށް ބަދަލުކުރަން ޖެހޭނެއޭ. އަނެއްކާ އެވެސް ސާޖަރީއެއް ކުރިއަށް އޮތް،" އައިޝާ ބުންޏެވެ.\nފިޒިއޯ އާއި އޮކްސިޖަން ތެރަޕީ ނިމުމުން މަރީ ޕްރައިވެޓް ހޮސްޕިޓަލަކަށް ބަދަލުކުރަން ވެސް ޑޮކްޓަރުން ވަނީ ލަފާ ދީފަ އެވެ. އެއީ ބޮޑު ހޮސްޕިޓަލެއްގައި އޮތުމުން އިންފެކްޝަން ޖެހުމުގެ ފުރުސަތު ބޮޑުވާތީ، އެ ފުރުސަތު ކުޑަކުރުމަށް ޓަކަ އެވެ. އެކަމަށް ވެސް އިތުރު ހަރަދުތަކެއް ހިނގާނެތީ އާއިލާ ތިބީ އެހީތެރިކަމަށް ބޭނުންވެފަ އެވެ. މިހާރު ނަގާ ތެރަޕީތަކުގެ 40 ސެޝަން ހަމަވުމުން އާސަންދަ ލިބުން ވެސް ހުއްޓޭނެ ކަމަށް އައިޝާ ބުންޏެވެ.\nމަރީ އަށް އެހީވާން ބޭނުންވާ މައުލޫމާތު މި ލިންކުން ލިބޭ.\nމަރީގެ ނުވަ އަހަރުގެ އަންހެން ކުއްޖަކު ވެސް ހުރެ އެވެ. އައިޝާ ބުނީ މަރީ އަކީ އެކަނިވެރި މައެއް ކަމަށާއި ބައްޕައަކާ ނުލައި އޭނާ އެކަނިމާ އެކަނި، އަމިއްލަ މަސައްކަތުން ދަރިފުޅު ބަލައިބޮޑުކުރަމުން އަންނަތާ މިހާރު އެތައް ދުވަހެއް ވެއްޖެ ކަމަށެވެ.\n"ކުއްޖާ އަށް ވެސް ނަފުސާނީ ގޮތުން ވަރަށް ބޮޑަށް އަސަރު ކޮށްފައި ހުރީ. ވަރަށް ބޮޑަށް ބިހޭވިޔާ ޗޭންޖުވެއްޖެ މި ކަމެއްވީ ފަހުން،" އައިޝާ ބުންޏެވެ.\n"މިހާރު ކުއްޖާ އަށް މަންމަ ނުފެންނަތާ ވެސް ހަތަރަށް މަހަށް ވުރެ ގިނަ ދުވަސްވީ."\nމަރީ ބަލިވި ފަހުން އެ ކުއްޖާ ބަލަނީ އޭނާގެ އާއިލާއިންނެވެ.\nސިއްހަތު އައިޖީއެމްއެޗު ޒުވާނުން\n29 ކޮމެންޓް, 99 ރިއެކްޝަންސް\nހުސްނުވާ އާސަންދަަ ހުސްވެގެން ނުވާނެ! ހުސްވެއްޖެއްޔާ އެވާހަކަ ނޫހުގަ ޖަހާލަދެތި! އޭރަށް ރައްޔިތުންނަށް އެގޭނީ އިންޓަނެޓް ހެން ފެއަރ ޔޫސޭޖް ލިމިޓެއްވެސް އިދެއްޖެއްޔާ. މިފަދަ އޮޅުވާލުން ގާނޫނަކުން ހުއްޓުވެން އެބަޖެހޭ. އަވަސް ޝިފާއަކަށް އެދެން.\nކޮންމެވެސް ބޭފުޅަކު ހުންނަވަން ވެގެން ޓްރޭޑާރސްގެ3ފުލޯ އެއްކޮށް ސަރުކާރުންވަނީ ހިފާފައި ދުވާލަކަށް 10،000 ދިހާހާސް ޑޮލަރަށް، ކީއްތޯވާނީ ސަރުކާރުން މިކުއްޖާފުޅަށް އެހީވެދިނިއްޔާ\nތިބުނާ ބޭޅާ ބޮޑު ގުރޫޕެއް ގޮވައިގެން ރިސޯޓާކުން އައިސް މާލެ ފޭބިތަން ފެނުނު.\nއެލާޖިކް އެވަރަށް ވާ މީހަކަށް ވިޔަސް ވެކްސިން ޖަހަން ހޭބޯނާރާ މިތާ އުޅޭ ޑޮކްޓަރުން އޭނާއަށް ލަފާދިނީ. މިއީ މިގައުމުގައި އުޅޭ ރޯނުއެދުރު ޑޮކްޓަރުންގެ ހާލަތު.\nއަދިވެސް މެޑިކަލް ނެގްލިޖެންސް ބެލުމަށް އެއްވެސް ނިޒާމެއް ނެތް. މީހުން މަރަނީ ހަމަ! ދުނިޔެގެ ވެކްސިން އަދި ފާމަ އުފައްދާ ކުންފުނި ޖީބު ބޮޑު ކުރަން އެންމެ އެހީވަނީ ރާއްޖޭގެ ގަމާރު ޑޮކްޓަރުންނާއި ސިޔާސީ ވެރިން!!!!\nހަމަ ރަނގަޅު ވާހަކައެއް މަމެން ރަށުުގައިވެސް އެލާޖިކް ވާ ކިެްޖަކު އެ ކުއްޖާ މައިންބަފައިން ވެސ އެވަރަށް ކިޔަ ކިޔާ ހުއްޓާ ގެންގޮސް ވެކްސިން ޖަހާލީ އެފަކީރު ހަމައަކަށް އެޅުނީވެސް 1 ޑޯޒް ޖަހއި މަހެއް ވިފަހުން މިއީ މިތާ ތިބޭ ހެލްތް ވީކަރުންނާ ނަރުހުންގެ ވެސް ހާލަތު. މިވެރިން ބޭނުންވަނީ އަވަހަށް ވެކްސިން ޖަހާލާފަ ރަށަށް މީސްމީހުން އަރާ ފޭބޭހެން ހަދަން. ހުސް އަމިއްލަ އެދުން ކުރިޔަށް ނެރޭއިރު ވާނެ ދޯ އަނެކުންގެ ހާލަތުވެސް ބަލައިލަން\nކައްޕަޅި ރަނގަޅަށް ފުޓްބޯޅައަކަށްވެސް ނުވާ ބޯޅައެއް ކުޅޭ ސާފް ޗެމްޕިއަންޝިޕެކޯ ކިޔާ މުބާރާތެއްގެ މެޗަކުން މޮޅުވިޔަސް ތަޅާ ބުރުވަން ލާރި އޮވޭ. ނިކަމެތި ރައްޔިތެއްގެ ފުރާނަ ސަލާމަތްކޮށްލަން ދޭނެ ލާރިއެއް ނެތް. ރަނގަޅަށް ވިއްޔާ ތި އަންހެން މީހާ އަތުން ޖޫރިމަނާއޭ ކިޔާފާ އެކި ނަންނަމުގަ އެތައް ލައްކައެއް އޮންނާނެ ދަމައިގެންފަ\nއަވަސް ފުރިހަމަ ޝިފާއަކަށް އެދެން. އ އާސަންދަ ހުއްޓާލައިގެން ނުވާނެ.\nއެލާޖިކްވާކަން ކުރިން އިގޭއިރު ކީކުރަންތަ ފާޑުފާޑުގެ އެއްޗެހި ކަނީ ހޮސްޕިޓަރ ކާރިވެސްހުރޭ މޭވާވިކާ ފިހާރަތަށް. އަމިއްލަ ސިއްހަތަށް ތިމާއަމިލައިން ވިސްނަންވާނެ ދޯ\nހަގީގަތް ނޭނގޭ ވާހަކަ ނުދައްކާ. ކެންޓީނުން ކެއި ކްރީމްޖެހި ބަނަހުގައި ޕީނަޓް ހާކާފަ ހުރިކަމެއް ނޭނގިހުރެ ކެއި. މައުލޫމާތު ހޯދަން ބޭނުމިއްޔާ އާއިލާއަށް ގުޅާލަދިނުން އެދެން.\nއެލާޖީ ވާގޮތް ކިރިޔާވެސް އިނގޭނަމަ ތިފަދަ ކޮމެންޓެއް ނުކުރާނެ\nކްރީމް ޖެހި ބަނަހަށް، ކުޑަކޮށް ވެސް ޕީނަޓް އަޅާފަ ހުރިކަން އިގުނުނަމަ ނުކާނެ. ޙަގީގަތް އެގެން ބޭނު މިއްޔާ އާއިލާ އަށް ގުޅާ ލާ.\nއެއީ މިންވަރު ކުރެވިފައިވާ ގޮތް ކަމަށްވާތީ. ކިތަންމެ ކަމެއް ކުރިޔަސް މިއަދު އެލާޖިކްވާ ފަދަ "ކްރީމް ބަނަސް" ކެއުމަށް ލިޔެވިފައިވާތީ އެކެވުނީ. އެބަނަސް ކެއި އިރު އެއީ އެލާޖިކް ނުވާ ބަނަހަކަށްވެސް ވީސް. ދުވަހަކުވެސް ބަނަސް ނުކާ މީހަކު ނުކާނެ ކްރީމް ޖެހި ބަނަސްވެސް. މިއީ އާންމުކޮށް ނުހިނގާ ކަހަލަ ހާދިސާއެއް. ކަލެއާ ކޮން ބެހޭކަމެއް އެހެންމީހުން ކާއެއްޗެއްސާ. ކަލޭދޭބަ ހަމައެކަނި މޭވާ ކައިގެން ދިރިއުޅެން.\nއެލާޖިކް ވާމީހަކަށް ރަނގަޅު މައުލޫމާތު ޑޮކްޓަރުން ދޭންޖެހޭ ޚާއްސަ ކޮށް ޕްރޮޓިން ގެބާވައްތަކަކީ ގިނަމީހުން އެލާރޖިކް ވާތަކެތި މީގަ ކުރީމް ބަނަހުގަ ހުގަ ހުރި ކިރަކީ ޕްރޮޓީން\nޢެލާޖިކް ވީ ޕީނަޓް އަށް. ކާކު ތޯ ކުރިމު ޖެހި ބަނަހަކަށް ޕީނަޓް އަޅާނީ.\nއާސަންދަ ހުއްޓޭނެޔޭ، ސުބުހާނަﷲ! ސިޔާސީ މީހާ ނިޔަފަތި ކަނޑަން އާސިއާން ގައުމުތަކުން ހުސްނުވާ އިންޝުއަރެންސް ލިބޭ. ފުޓްބޯޅަމެޗްތަކަށް މިލިއަނުން ޚަރަދުކުރެވޭ. ދިވެހިދަރިއެއްގެ ފުރާނަ ސަލާމަތްކުރަން ލިމިޓެޑް ބަޖެޓް މި އޮންނަނީ\nމިކަހަލަ ނާދިރު ހާލަތް ތަކުގަ އާސަންދަ ހުއްޓިގެން ނުވާނެ އެވެ. ސިޔާސީ އަދި މަޖްލިސްމީހުންގެ ބޭސް ފަރުވާގެ ހަރަދުތަކުގެ ތަފްސީލް ހާމަ ކޮށްލަ ބަލާށެވެ.\nބޮޗުލިޒްމް އާ ހާދަ ވައްތަރު އަލާމާތް ތަކެކޭ. ޑޮކްޓަރެއް ވީމަކާ ނޫން، ހަމަ ބުނެލީ.


Kappi hoadhan feeni sarahahdhun valhi akaai phone eh ge baithah fenijje | Mihaaru\nމުހައްމަދު ޔޫސުފް ހޯދަން ފީނި ސަރަހައްދުން ފެނުނު ވަޅި. ފޮޓޯ:އެމްއެންޑީއެފް\nކައްޕި ހޯދަން ފީނި ސަރަހައްދުން ވަޅިއަކާއި ފޯނެއްގެ ބައިތައް ފެނިއްޖެ\n09 ޖެނުއަރީ 2020 - 17:126comments\nއެމްއެންޑީއެފްގެ މީޑިއާ އޮފިސަރު މޭޖާ އިބްރާހީމް އާޒިމް ދެންމެ ވިދާޅުވީ، ވަޅިއަކާއި އިލެކްޓްރޯނިކް ބައެއް ސާމާނު ލާފައި އޮތް ކަޅު ކޮތަޅެއް ފެނުނީ އެ ސަރަހައްދުގެ ކަނޑުގެ 41 މީޓަރު އަޑިން ކަމަށެވެ. ތުވާލިކޮޅު ފެނުނީ 48 މީޓަރު އަޑިން ކަމަށް އޭނާ ވިދާޅުވި އެވެ. އެނގިފައިވާ ގޮތުގައި އެ ތުވާލި ކޮޅުފައި ލޭގެ އަސަރު ހުއްޓެވެ.\nކައްޕި މުހައްމަދު ހޯދަން ސިފައިންގެ ޑައިވަރުން މިއަދު ފީނި ސަރަހައްދުން ފެނުނު ހުދު ކުލައިގެ ތުވާލިކޮޅު: މި ތުވާލިކޮޅުން ރަތްކުލައިގައި އެ ފެންނަނީ ލޭ ކަމަށް އެނގިފައިވޭ.\nއާޒިމް ވިދާޅުވި ގޮތުގައި، އެ ތަކެތި ފުލުހުންނާ ހަވާލު ކުރުމުގެ ކަންކަން މިހާރު ކުރިއަށް އެބަދެ އެވެ. އަދި ވިދާޅުވީ، ފުރިހަމަ މައުލޫމާތު އެނގޭނީ ފުލުހުންގެ ތަހުގީގަށް ފަހު ކަމަށެވެ.\nދޯނީގައި ތިބި ބިދޭސީން އިއްޔެއާ ހަމަައަށް ދޯނީގައި ތިބި ނަމަވެސް މިހާރު އެމީހުންނެއް ނެތެވެ. އެކަމަކު އެމީހުން ފުލުހުންގެ ބެލުމުގެ ދަށަށް ގެންދިޔަކަން ނުވަތަ ނޫންކަން އަދި ކަށަވަރެއް ނޫނެވެ.\nޓީޓީއެސް ފާނަ ދޯނިން ގެއްލުނު، އެ ދޯނީގެ ކައްޕި.\nހދ.ކުޅުދުއްފުށި، ހަވީރީނާޒް، މުހައްމަދު 37، ގެއްލުނުކަން ދޯނީގެ ފަޅުވެރިން ކޯސްޓް ގާޑަށް އެންގީ މިދިޔަ ހޯމަ ދުވަހު ހެނދުނެވެ. އަދި މުހައްމަސދު ދަތުރުކުރި "ޓީޓީއެސް ފާނަ" ދޯނި ފަރަށް އަރާފައި އޮތްކަން އެނގުނީ އޭނާ ހޯދަން ސިފައިން އެ ސަރަހައްދަށް ދިއުމުންނެވެ. ނަމަވެސް، އެ ސަރަހައްދުން ދަތުރުކުރި ބައެއް އުޅަނދުތަކުގެ ކައްޕިން ބުނާ ގޮތުގައި އެ ދޯނި ފަރަށް އެރީ މިދިޔަ އާދީއްތަ ދުވަހު އެވެ.\nކައްޕި މުހައްމަދު ހޯދަން ސިފައިންގެ ޑައިވަރުން މިއަދު ފީނި ސަރަހައްދުން ފެނުނު ވަޅި ދައްކާލަނީ.\nމުހައްމަދު ހޯދަން އެމްއެންޑީއެފްގެ ޑައިވަރުން ފީނާ ސަރަހައްދުގެ ޗާޓު ވަނީ މީޑިއާއާ ހިއްސާ ކޮށްފަ އެވެ. އެ ޗާޓުން ފެންނަނީ، ދޯނި ފަރަށް އަރާފައި ހުރި ހިސާބުން، ކަތްގާ ދިމާއަށް ޑައިވަރުން ފީނަމުން ދާ ކަމެވެ. އެހެންކަމުން ބޮޑަށް ބެލެވެނީ ކަގި ކައިރިއަށް ދާން އޭނާ ފީނި ކަމެވެ.\nޓީޓީއެސް ފާނަ ދޯންޏަކީ މުދާ އުފުލުމާއި މުދާ ރައްކާ ކުރުމުގެ މަސައްކަތް ކުރާ ޓީޓީއެސް ކުންފުނިން ދުއްވާ އުޅަނދެކެވެ. އެއީ ދިގު މިނުގައި ގާތްގަނޑަކަށް 100 ފޫޓް ހުރި ދޯންޏެކެވެ. ދޯނި ފުންކުރުމުގެ މަސައްކަތް ޓީޓީއެސް އިން މިހާރު ވަނީ ބަޔަކާ ހަވާލުކޮށްފަ އެވެ. .\nއިތުރު ލިޔުންތައް ޕޮލިސް ކ. އަތޮޅު އެމްއެންޑީއެފް ކަނޑުމަތީގެ ހާދިސާ ގެއްލިގެން ހޯދާ މީހުން ކޯސްޓް ގާޑް


ޙަޤީޤީ ޙާދިސާ: ތަނަވަސްކަމަށް މާބޮޑަށް ދަހިވެތިވެ ދަރިފުޅުގެ ބައްޕަ އޮޅުވާލި އަންހެނަކަށް ހުރިހާ ފުރުޞަތެއް ގެއްލި ޖެހުނު ނިކަމެތިޙާލުގެ ވާހަކަ-\nއޭނާއަކީ އަޅުގަނޑުގެ ވަރަށް ގާތް އެކުވެރިއެކެވެ. ނަމަވެސް އަޅުގަނޑާއި އޭނާ އާއި ދެމެދުގައި މިޒާޖުގެ ގޮތުން ވަރަށް ތަފާތު ކަންތައްތައް ގިނައެވެ. އެންމެ ބޮޑު މައްސަލައަކީ އޭނާއަކީ ފިރިމީހާއަށް ލިބޭ އާމްދަނީން ފުއްދައިގެން އުޅެން ބޭނުންވާ އަންހެނަކަށް ނުވުމެވެ. ލިބޭ މިންވަރަށްވުރެ އިތުރަށް ޚަރަދުކުރަން ބޭނުންވާ އަންހެނަކަށްވުމެވެ.\nއޭނާގެ ފިރިމީހާގެ ވަރަށް ގާތް އެކުވެރިންގެ ތެރޭގައި ތަނަވަސް މީހަކު ހުރެއެވެ. ކޮންމެވެސް ގޮތަކުން ދެމީހުންގެ މެދުގައި ގުޅުން އުފެދުނެވެ. އަދި އެގުޅުމުގެ ތެރެއިން ކައިވެނިކުރަން ނިންމައި ފިރިމީހާ އާއި ވަކިވިއެވެ. ވަރިވުމުން ތަނަވަސް މީހާ ދިއައީ އޭނާއަށް ޚަރަދުކުރަމުންނެވެ. ނަމަވެސް އެވަރުންވެސް އޭނާގެ ހިތް ފުރޭނެ ގޮތެއް ނުވިއެވެ. ވާން އުޅޭ ފިރިމީހާގެ ތަނަވސް އެކުވެރިއަކާއިއެކު ގުޅުން ހިންގަން ފެށިއެވެ.\nޢިއްދަ ހަމަވެގެން (ކުއްޖާގެ ބައްޕަ ނޫން އަނެއް މީހާ އާއި) ދެމީހުން ކައިވެނިކުރިއިރު އޭނާއިނީ ފިރިމީހާގެ އެކުވެރިޔާގެ ދަރިއަކަށް ބަލިވެއެވެ. ކުއްޖާގެ ބައްޕައާއި ކައިވެނި ނުކުރީ އަނެއް މީހާއަށްވުރެ ތަނަވަސްކަން ކުޑަވުމުންނެވެ. ޙަޤީޤަތް އެނގިހުރެވެސް ފިރިމީހާ ގާތުގައި ބުނީ ބަލިވެއިނީ އޭނާގެ ދަރިއަކަށް ކަމަށެވެ. ފިރިމީހާވެސް އަނބިމީހާއަށް އިތުބާރުކޮށް އެކަން ޤަބޫލުކުރިއެވެ.\nދަރިފުޅު ލިބުނުތަނާ މާގިނަ ދުވަސްތަކެއް ނުވަނީސް ދެމަފިރިންގެ މެދުގައި މައްސަލަތައް ޖެހެން ފަށައިފިއެވެ. ފިރިމީހާ އެހެން އަންހެންކުއްޖަކާ ހިތާވިކަން އެނގުމުންނެވެ. އެކަން އެނގުމުންވެސް ފިރިމީހާގެ ތަނަވަސްކަމުގެ ދަހިވެތިކަމުގައި ކެތްކުރަން މަސައްކަތްކުރިއެވެ.\nނަމަވެސް އެކަންވެސް ކާމިޔާބެއް ނުކުރެވުނެވެ. ދެމީހުންގެ މެދުގައި ޒުވާބުތައް ކުރެވެން ފަށައިފިއެވެ. އެގޮތަށް ކުރެވުނު ޒުވާބެއްގެ ތެރެއިން ފިރިމީހާ ބުނީ ދަރިފުޅު ބަހައްޓާފައި ގެއިން ދިއުމަށެވެ. އެވަގުތު އޭނާއަށް ބޭއިޚްތިޔާރުގައި ބުނެވުނެވެ. "ޢަމުދުން ތިއަވަރަށް ދަރިފުޅު ދެކެ ލޯބިވާން އެއީ ކަލޭގެ ދަރިއެއްވެސް ނޫނެވެ." ޖަވާބުގައި ފިރިމީހާ ބުންޏެވެ. "ކަލޭ ވަރިކޮށްފަ ފޮނުވާލަން މާލަސްވެސްވެއްޖެ ނޫން ހެއްޔެވެ؟ ތިއައިނީ ވަރިކޮށްފައެވެ. ކަލޭ ގެނައި ދަރިފުޅު ގޮވައިގެން އަވަހަށް ނުކުމެގެންދާށެވެ." އެހެން ބުނެފައި3މަސް ދުވަހުގެ ޚަރަދަށްވާނެ ފައިސާ ދީފައި ގެއިންނެރެ ފޮނުވައިލީއެވެ.\nފައިސާކޮޅު ހިފައިގެން ގޮސް ކުލީ ކޮޓަރިއެއްގައި ހުރެ ދަރިފުޅުގެ އަސްލު ބައްޕައަށް ގުޅުމުންވެސް ލިބުނީ ހޯދަން ބޭނުންވި ޖަވާބެއް ނޫނެވެ. "ތިއައީ އަހަރެންގެ ދަރިއަކު ކަމުގައިވާނަމަ އަހަރެންނާއި ޙަވާލުކުރާށެވެ. އަހަރެން ދަރިފުޅު ބަލާނަމެވެ. ކަލެއާއި އެއްވެސް ގުޅުމެއް ބާއްވާކަށް ބޭނުމެއް ނެތެވެ. އަހަރެންގެ ދަރިއަކު އެހެން ފިރިހެނެއްގެ ބޮލުގައި އަޅުވައިގެން މިހުރިހާ ދުވަހު އުޅުނު އަންހެނަކު މަކަރުވެރި ގޮތުގައި ނުކުރާނީ ކޮންކަމެއް ހެއްޔެވެ؟ އަަހރެން މިހާރުވެސް މިގެންދަނީ ތިއަފަދަ މަކަރުވެރި އަންހެނުން ބޭޒާރުކޮށް ފަޟީޙަތްކުރަން ވަކާލާތުކޮށް އެކަމަށް ކެންޕޭނުވެސް ކުރަމުންނެވެ."\nދެން ގުޅީ ފުރަތަމަ ފިރިމީހާއަށެވެ. އޭނާވެސް ދެއްކީ ހަމަ ކުއްޖާގެ ބައްޕަ ދެއްކި ޒާތުގެ ވާހަކަތަކެކެވެ.\nއޭނާއަކީ ފައިސާއަށް ކިތަންމެ ދަހިވެތި އަންހެނެއް ނަމަވެސް ދަރިފުޅު ދޫކޮށްލާކަށް ނުކެރުނެވެ. މުޅި މާލޭގައި އަތްފުނާ އަޅައިގެންވެސް އޭނާ އާއި އިންނާނެ ތަނަވަސް މީހަކު ނުވުމުން ދަރިފުޅު ގޮވައިގެން ދިއައީ ރަށަށެވެ. އެއީ ކުރިން ދިރިއުޅުނު ފެންވަރަށްވުރެ ދަށު ދަރަޖައިގަ އުޅެން ލަދުގަންނާތީއެވެ. ރަށުން ދަނޑުވެރިއަކާއި އިނދެގެން މިހާރު ދަނޑު ހައްދަނީއެވެ.\nއަޅުގަނޑު ޙިއްޞާ މިކުރީ އަޅުގަނޑުގެ އެންމެ އެކުވެރިންގެ ތެރެއިން އަންހެނަކަށް ކުރިމަތިވި ކަންކަމެވެ. ބޭނުމަކީ އެކުވެރިއަކު ފަޟީޙަތް ކުރުމެއް ނޫނެވެ. މިވާހަކަތައް ޙިއްޞާމިކުރީ އޭނާގެވެސް ހުއްދަ އާއިއެކުގައެވެ. ބޭނުންވަނީ މިފަދަ ކަންކަމަށް ހޭލުންތެރިކަން އިތުރުކުރުވުމެވެ.\nމިއަދުނޫހުގެ ކިޔުންތެރިންނަށް ބުނެލަން އޮތީ އެކުވެރިޔާގެ ޙަޔާތުން ޢިބްރަތް ޙާޞިލުކުރުމަށެވެ. ދަރިންގެ ބައްޕަ ނޫން މީހެއްގެ ބޮލުގައި ދަރިފުޅު އެޅުވުމަކީ ކިހައި ބޮޑުފާފައެއް ކަމާއިމެދު ވިސްނައިލާށެވެ. އަދި ތަނަވަސްކަން ފަހަތުން ދުވާނަމަ ލިބިދާނެ ނިކަމެތިކަމަށްވެސް ވިސްނައިލާށެވެ. ހަމަގައިމުވެސް ކުރެވުނު ފާފައަށް ބިރުވެތިވެ ތައުބާވެ ވިހާ ގަދަވެގެން ކުއްޖާގެ ބައްޕަ އާއި ކައިވެނިކުރިނަމަވެސް ހަމަ ތަނަވަހުގައި އުޅެވުނީހެވެ. މިއަދު އެފަދަ ޙާލުގައި ދިރިއުޅެން ޖެހިފައިވަނީ ތަނަވަސްކަން މާބޮޑަށް ބޭނުންވީތީއެވެ.\n- ނަރީމާ / މިއަދުނޫހުގެ ކިޔުންތެރިއެއް


vnews - Miadhakee adeeb ge ufan dhuvas - thafaathakee koba?\nމިއަދަކީ އަދީބުގެ އުފަން ދުވަސް - ތަފާތަކީ ކޮބާ؟\n11 އޭޕްރިލް 2018\n2015 ވަނަ އަހަރު އަދީބުގެ 33 ވަނަ އުފަން ދުވަސް ފާހަގަކުރުމުގެ ތެރެއިން__ ފޮޓޯ:އަހުމަދު އަދީބު ޓުވީޓާ\nމީގެ3އަހަރު ކުރިން އައި އޭޕްރީލް މަހުގެ 11 ވަނަ ދުވަހަކީ، އޭރުގެ ޓޫރިޒަމް މިނިސްޓަރ އަހުމަދު އަދީބުގެ ހަޔާތުގައި އެންމެ ކުލަގަދަކޮށް ފާހަގަ ކުރެވުނު އުފަންދުވަހަށް ވާނެއެވެ. ތަހުނިޔާގެ މެސެޖްތަކުން މުޅި ސޯޝަލްމީޑިއާ ފުރާލި އިރު، ސަރުކާރުގެ މިިނިސްޓްރީތަކާއި ވެރިކަން ކުރާ ޕާޓީ ޕީޕީއެމްގެ ޖަގަހަތަކުގައި އަދީބުގެ އުފަންދުވަސް ފާހަގަކުރެވުނެވެ. އަދީބުގެ ހާޟިރުގަޔާއި ޣައިރު ހާޟިރު ގައެވެ. ބައެއް ޓީވީތަކާއި ރޭޑިއޯތަކުން އަދީބުގެ އުފަންދުވަހަށް ޚާއްސަ ލަވަ ހަދައި ބުރޯޑްކާސްޓްވެސް ކުރިއެވެ. މިއަދަކީ އޭގެ3އަހަރު ފަހެވެ. ތަފާތަކީ ކޮބައިތޯއެވެ؟\nތަފާތަކީ މިއަދު އަދީބަށް އުފަންދުވަހުގެ ތަހުނިޔާ ކިޔަންވެސް "އެމީހުން" ހަނދާން ނެތުނު ކަމެވެ. ނުވަތަ ނުކެރުނު ކަމެވެ. އޭރު އަދީބުގެ ވަށައިގެން އެނބުރު މީހުންނަށް މިއަދު އަދީބުގެ ފޮޓޯއަކާއި ދިމާއަށްވެސް ބަލައިލާންވެސް ނުކެރިފައި ތިބި ކަމެވެ. ސަބަބުތައް ބައިވަރެވެ.\nކޮންމެ އަހަރެއްގެ ވެސް އޭޕްރީލް މަހުގެ 11 ވަނަ ދުވަހަކީ އަދީބުގެ އުފަން ދުވަހެވެ. އެހެން ނަމަވެސް 2015 ވަނަ އަހަރު އަދީބަށް 33 އަހަރު ފުރުނު އިރު އެއީ އަދީބުގެ އުފަންދުވަސް އެންމެ ކުލަގަދަކޮށް އަދި އެންމެ ގިނަ ބަޔަކު ފާހަގަކުރި އަހަރެވެ. އެކަމަކު އެއީ ހަޔާތުގެ އެންމެ ބަދު ނަސީބު އަހަރު ކަމެއް އެދުވަހަކު އަދީބަކަށް ނޭނގޭނެތާއެވެ.\nރައްޔިތުންގެ މަޖިލީހުގެ މެމްބަރުންނާއި ސިޔާސީ އެތައް ބަޔަކު އެދުވަހު ތިއްބެވީ އަދީބުގެ ފަހަތުގައެވެ. އަދީބުގެ އެންމެ އިޝާރާތަކަށް އެތައްހާސް ބަޔަކު އެދުވަހު ކިޔަމަންވިއެވެ. އެކަން ރާއްޖޭގެ ސިޔާސީ މަޝްރަހުން އެންމެ ބޮޑަށް ފެނުނީވެސް 2015 ވަނަ އަހަރުގައެވެ. ރައީސާއި ނައިބުރައީސް ކަމުގެ މަޤާމަށް ކުރިމަތި ލެވޭ އުމުރު ޤާނޫނު އަސާސީއަށް ބަދަލު ގެނެސް 35 އަހަރުން 30 އަހަރަށް ދަށްކުރީ ސީދާ އަދީބަށްޓަކައި ކަމުގައި މިއަދުވެސް ސިޔާސީ ބޭބޭފުޅުން ވިދާޅުވެއެވެ.\nނައިބު ރައީސްގެ މަޤާމަށް އަދީބަށް މަޖިލީހުން ރުހުން ދިނީ، 22 ޖުލައި 2015ގައި ރައްޔިތުންގެ މަޖިލީހުގެ ޖަލްސާއަށް ހާޟިރުވެ ވަޑައިގެންނެވި 84 މެމްބަރުންގެ ތެރެއިން 70 މެމްބަރުންގެ އަޣުލަބިއްޔަތުނެވެ. ހަމައެދުވަހު އަދީބު މަޤާމުގެ ހުވާކުރެއްވި އެވެ. ކުލަގަދަ ހަފްލާތަކާއި ރަސްމިއްޔާތުތައް ބޭއްވުނެވެ. އެހެންކަމުން ކޮންމެ ސަބަބަކަށްޓަަކައި ނަމަވެސް އޭރު އަދީބަށް ތާއީދު އޮތް މިންވަރު ތާރީޚުން ފެންނަން އެބައޮތެވެ.\n28 ސެޕްޓެމްބަރު 2015ގައި ފިނިފެންމާ ލޯންޗުގައި ހިނގި ހާދިސާ އާއި ހަމައަށް އަދީބުގެ "ތަރި" ދިޔައީ ފިޔަ ޖަހަމުންނެވެ. ހާދިސާގެ އެންމެ ފުރަތަމަ ސިކުންތުގައިވެސް ތުހުމަތުގެ އިނގިލި ދިއްކުރެވުނީ އަދީބަށެވެ. އަދީބަށް ކުރެވެމުން ދިޔަ ތުހުމަތުތައް އާއްމު މީޑިއާގައި އަދީބު ދޮގުވެސް ކުރެއްވިއެވެ. ދެވަނަ އިންވެސްޓްމެންޓް ފޯރަމަށް ފަހު އަދީބު މާލެ ވަޑައިގެންނެވި ތަނުން 24 އޮކްޓޫބަރ 2015 ގައި އަދީބު ހައްޔަރު ކުރެއްވުމާއި ހަމައަށް، ރައީސް ޔާމީނު ވިދާޅުވީ އަދީބަށް އިތުބާރު ކުރައްވާ ކަމަށެވެ. އެންމެފަހުން 8 ފެބުރުއަރީ 2018 ގައި ޕީޕީއެމުން ބޭއްވި ކެމްޕޭން ޖަލްސާއެއްގައި ރައީސް ޔާމީން ވިދާޅުވީ، ފިނިފެންމާ ހާދިސާއަށްފަހު މާލެ ފައިބައި ވަޑައިގަތުމުގެ ކުރިން އެކަން ކުރެއްވީ އަދީބު ކަމުގެ އިލްހާމެއްވި ކަމަށެވެ.\nފިނިފެންމާގެ ހާދިސާގެ ކުރިންވެސް އިދިކޮޅު ސިޔާސީ ފަރާތްތަކުން އަދީބުގެ މައްޗަށް ޚިޔާނާތާއި ފަސާދައިގެ ތުހުމަތުތައް ކުރިއެވެ. އެކަމަކު އެކަންކަން ސަރުކާރުގެ އެކިފަންތީގެ ބޭފުޅުންނާއި މަޖިލީހުގެ މެމްބަރުންނާއި ޚުދު ރައީސް ޔާމީނުވެސް ޤަބޫލުފުޅު ނުކުރެއްވި ނަމަވެސް ފިނިފެންމާ ހާދިސާ އާއި ގުޅިގެން އަދީބު ހައްޔަރު ކުރުމާއިި އެކު އަދިބާއި ދެކޮޅަށް މައްސަލަތައް ފުލުފުލުގައި ހިންގައިގަތެވެ.\nޚިޔާނާތާއި ކޮރަޕްޝަނާއި ފަސާދަ އަދި ޓެރަރިޒަމްގެ ދައުވާތައްކޮށް، ކުށްސާބިތުކޮށް3މައްސަލައެއްގައި އަދީބުގެ މައްޗަށް މިހާރުވަނީ 33 އަހަރުގެ ޖަލުހުކުމް އިއްވާފައެވެ. އަދި އިތުރު އެތައް ދައުވާތަކެއްވެސް އަދީބުގެ މައްޗަށް އުފުލާފައި ވާއިރު، މިހާރު ހުކުމް އިއްވާފައިވާ އެއްވެސް މައްސަލައެއްގައިވެސް އަދި އިސްތިއުނާފުގެ ހުރިހާ މަރުހަލާއެއް ނުނިމެއެވެ.\nކުރީގެ ނާއިބް ރައީސް އަހުމަދު އަދީބު -- ވީފައިލް ފޮޓޯ\n24 އޮކްޓޫބަރު 2015ގެ ފަހުން އަދީބު ޖަލުގައި ދުވަސްތައް ހޭދަކުރަމުން ދާއިރު، މިއީ އަދީބު ޖަލުގައި އޮންނަވަނިކޮށް ބައްދަލުކުރި3ވަނަ އުފަން ދުވަހެވެ. ދުވަހުގެ ހެޔޮއެދުންތައް އަނބިކަނބަލުން ނަޝްވާ ކައިވެނީގެ ފޮޓޯތަކާއި އެކު ހިއްސާކުރައްވާފައި ވާއިރު، އެންމެ ކުޑަމިނުން ރިޓްވީޓްކޮށްލާނޭ ނުވަތަ ލައިކެއް ދޭނޭ ހިއްވަރުވެސް އަދީބާއި އެކު އިއްޔެ ތިއްބެވި ބައެއް މީހުންނަކަށް ނެތެވެ.\nމީގެ އިތުރުން އަދީބުގެ ސިއްޙީ ހާލާއި މެދު އާއިލާއިން ކަންބޮޑުވުން ފާޅުކުރަމުންދާއިރު އެންމެ ކުޑަމިނުން އިންސާނަކަށް ވީތީ ލިބެންޖެހޭ ހައްޤުތައްވެސް ނުލިބޭކަމުގެ ޝަކުވާތައް އަދީބާއި އާއިލާއިން ދަނީ ކުރަމުންނެވެ.\nމީގެ ތިން އަހަރު ކުރިން އަދީބުގެ އުފަން ދުވަހު، އަދީބަށް މަރުހަބާކިޔަން ވަޑައިގެންނެވި، ސިޔާސީ ބޭފުޅުންނާއި ދައުލަތުގެ ވަޒީރުންނަށް މެހުމާންދާރީ އަދާކުރުމުގައި އަދީބުގެ އާއިލާއިން އުފަލާއި އެކު އަވަދި ނެތި އުޅުނު ނަމަވެސް މިއަދު އަދީބުގެ އާއިލާގެ ބޭފުޅުންނަށް ނިހާއީ ހިތާމާއިގައި ކުރައްވަން ޖެހިވަޑައިގެންފައިވާ ކަމަކީ ސަރުކާރުގެ ވެރީންނަށް އާދޭސް ދެންނެވުމެވެ.\nމީގެ ތިން އަހަރު ކުރިން އުފަންދުވަހުގެ ހެޔޮއެދުމާއި ތަހުނިޔާގެ އަޑުތަކުން އަދީބުގެ ދުނިޔެ ގުގުމާފައި ވީނަމަވެސް، މިއަދު އަދީބު އޮންނެވީ މާފުށީ ޖަލުގައި އެއްވެސް އިންސާނަކާއި ބައްދަލު ނުވެ އެކަނިވެރިކަމާއި އެކުގައެވެ. އެންމެ ކުޑަމިނުން މިއަދަކީ އުފަންދުވަސްކަން ޚުދު އަދީބުވެސް ހަނދުމަފުޅު ނުހުރެދާނޭ މިންވަރަށް އެމަނިކުފާނުވަނީ އެކަހެރި ކުރެވި ބަންދު ކުރެވިފައެވެ. އެދުވަހާއި މިއަދުގެ ތަފާތަކީ މިއެވެ.


Mamma aai dharifulhuge kaiveni eh vaguthehgai\nމަންމައާއި ދަރިފުޅުގެ ކައިވެނި އެއް ތަނެއްގައި އެއް ދުވަހެއްގައި\nބޭލީ ދޭވީ އާއި ފިިރިމީހާ (ކ) އަދި އިންދޫ އާއި އޭނާގެ ފިރިމީހާ ކައިވެނީގެ ރަސްމިއްޔާތުގައި\nމަންމައަކާއި ދަރިއަކު އެއްދުވަހެއްގައި އެއް ތަނެއްގައި ކައިވެނި ކުރުމަކީ ވަރަށް މަދުން ނޫނީ ކުރާ ކަމެއް ނޫނެވެ. ހާއްސަކޮށް އިންޑިޔާ ކަހަލަ ގައުމެއްގައި ދެވަނަ ކައިވެންޏަކީ މުޖުތަމައު އެހާ ބަލައިގަންނަ ކަމަކަށް ނުވާއިރު މިފަދަ ގޮތަކަށް މަންމަ އަކާއި ދަރިއަކު ކައިވެނި ކުރުމަކީ ގިނަ ބަޔަކު ވަރަށް އަޖައިބުވީ ކަމަކަށް ވިއެވެ.\nއިންޑިޔާގެ އުއްތަރު ޕްރަދޭޝް ސްޓޭޓްގައި ދިރިއުޅޭ 53 އަހަރުގެ އަންހެނަކާއި އޭނާގެ 27 އަހަރުގެ އަންހެންދަރިފުޅު އެއްދުވަހު އެއް ވަގުތެއްގައި އެއް ތަނެއްގައި ކައިވެނި ކުރުމުން މި ވާހަކަ ވަނީ މުޅި ސަރަހައްދުގައި މިހާރު އެންމެ ގަދަޔަށް ދެކެވޭ ވާހަކައަށް ވެފަ އެވެ. މިއީ އެ ގައުމުން އެހާ ގިނައިން ފެންނަ ކަމަކަށް ނުވީމަ އެވެ. އެއްބަޔަކު ސިފަ ކުރާ ގޮތުގައި މިއީ މިއަހަރުގެ އެންމެ ބޮޑު ކައިވެންޏެވެ.\nމަންމަ ކައިވެނި ކުރީ ހަގު އަންހެންދަރިފުޅުގެ ކައިވެނީގެ ރަސްމިއްޔާތު ނިންމައި އެ ކުއްޖާ ފިރިމީހާ އާއެކު ފޮނުވާލުމަށްފަހުގަ އެވެ.\nބިހާރުގެ އުތުރުގައި އޮންނަ ގޯރަކްޕޫރް ޑިސްޓްރިކްޓްގައި މިދިޔަ ހަފުތާ ބަންދުގައި މި ދެ މައިން ކައިވެނިކުރީ އެހިސާބުގެ ޗީފް މިނިސްޓަރުގެ އެހީގައި ގިނަ ބަޔަކަށް އެއް ފަހަރާ ކައިވެނި ކޮށްދިނުމަށް ބޭއްވި ރަސްމިއްޔާތެއްގަ އެވެ.\n"ޗީފް މިނިސްޓަ މާސް މެރިޖް ސްކީމް" ގެ ދަށުން އެ ދުވަހު 63 ޖޯޑެއްގެ ކައިވެނި ކުރުވާފައި ވެއެވެ. މި ހުރިހާ އެންމެންގެ ކައިވެނީގެ ހުރިހާ ކަމެއް ކޮށްދީފައި ވަނީ ސްޓޭޓް ސަރުކާރުންނެވެ.\nއޮފިޝަލުން ބުނި ގޮތުގައި ކައިވެނިކުރި މަންމަ، ބޭލީ ދޭވީގެ ފިރިމީހާ އަދި ފަސް ދަރިންގެ ބައްޕަ މީގެ 25 އަހަރު ކުރިން މަރުވުމުން ބޭލީ ދޭވީ ހުވަފަތްވީއިރު އޭނާގެ އުމުރުން 28 އަހަރެވެ. ކުޑަކުޑަ ފަސް ކުދިން ބެލުމަށް ބޭލީ ދޭވީ ވަރަށް ބުރަކޮށް މަސައްކަތްކޮށް ހުރިހާ ދަރިން ވަނީ ބޮޑެތި ކޮށްފަ އެވެ.\nބޭލީ ދޭވީގެ ތިން އަންހެންދަރިންނާއި ދެ ފިރިހެން ދަރިން ތިބިއިރު މިފަހަރު އޭނާއާ އެއް ދުވަހަކު ކައިވެނި ކުރީ އެންމެ ހަގު އަންހެން ދަރިފުޅެވެ.\nބޭލީ ދޭވީ ކައިވެނިކުރީ އޭނާގެ ފިރިމީހާގެ އެއްބަނޑު އެއްބަފާ ކޮއްކޮ ޖަގްދިޝްއާ އެވެ. އުމުރުން 55 އަހަރުގެ ޖަގްދީޝް މިހާތަނަށް ކައިވެންޏެއް ކޮށްފައެއް ނުވެ އެވެ. ބޭލީ ދޭވީގެ ދަރިން ބެލުމުގައި މިހާތަނަށް އޭނާއަށް އެހީތެރިވެ ދިނީ ޖަގްދިޝް އެވެ. ބޭލީ ދޭވީ އިންޑީއާގެ މީޑިއާއަށް ދީފައިވާ އިންޓަވިއުގައި ބުނީ ދެވަނަ ކައިވެންޏަކަށް އޭނާ އެއްބަސްވީ ދަރިން އެކަމަށް ރުހުން ދިނުމުން ކަމަށެވެ.\n"އަހަރެންގެ ދެ ފިރިހެން ދަރިންނާއި ދެ އަންހެންދަރިން އުޅެނީ ކައިވެނި ކޮށްގެން. މިފަހަރު މި ކުރުވީ އެންމެ ފަހުން ކައިވެނި ނުކޮށް ހުރި ހަގު އަންހެންދަރިފުޅުގެ ކައިވެނި. އެހެންވެ މި ކައިވެނި ކުރުވާފައި އަހަރެން ވެސް އަހަރެންގެ ޅިޔަނާ ކައިވެނި ކޮށްގެން އާ ދިރިއުޅުމެއް ފަށަން ގަސްތުކުރީ،" ބޭލީ ދޭވީ ބުންޏެވެ.\nބޭލީ ދޭވީއާ އެއް ދުވަހު ކައިވެނި ކުރި އޭނާގެ ހަގު ދަރިފުޅު އިންދޫ ކުމާރީ، 29، ބުނީ މަންމައަށް ހަޔާތުގެ ބައިވެރިޔަކު ލިބުނީތީ އުފާކުރާ ކަމަށެވެ. އަދި ބައްޕަ މަރުވުމަށް ފަހު އެ ހުރިހާ ކުދިން ބެލުމުގައި މަންމައަށް އެހީތެރިވީ ބޮޑުބޭބެ ކަމަށެވެ.\n"މިހުރިހާ ދުވަހަކު އަހަރެމެންގެ ހުރިހާ ކަމެއް ކޮށްދިނީ މަންމަ އާއި ބޮޑުބޭބެ. ދެން އެ ދެމީހުން އެކަކު އަނެކަކަށް އަޅާލައިގެން ހިތްހަމަޖެހޭ ދިރިއުޅުމެއް އުޅޭނެ ކަމަށް އުންމީދު ކުރަން،" އިންދޫ ބުންޏެވެ.\nގިނަ އަދަދެއްގެ މީހުންގެ ކައިވެނީގެ ރަސްމިއްޔާތު ހަމަޖެއްސުމުގައި އިސްކޮށް މަސައްކަތްކުރި ސަރުކާރު އޮފިޝަލު ބުނި ގޮތުގައި ހުރިހާ ކައިވެންޏެއް ތެރެއިން ވެސް މި ކައިވެނި ހާއްސަވީ މިއީ މަންމަ އަކާއި ދަރިއެއްގެ ހަޔާތުގެ ބިންގަލަކަށް ވީތީ އެވެ.\nއޮފިޝަލު ބުނި ގޮތުގައި މީގެން ކޮންމެ ކައިވެންޏަކަށް ސަރުކާރުން 51،000 ރުޕީސް ހޭދަކޮށްފައި ވެއެވެ. އަދި ކޮންމެ ދެމަފިރިއަކަށް ހަދިޔާއެއްގެ ގޮތުގައި 10،000 ރުޕީސް އެމީހުންގެ ބޭންކް އެކައުންޓަށް ޖަމާ ކޮށްދީފައިވާ ކަމަށެވެ.\nއިންޑިއާ ވަރި ކައިވެނި ދިރިއުޅުން


Alhugandu mihiree dhoodheykah noon: Imran | Mihaaru\nއަޅުގަނޑު މި ހުރީ ދޫދޭކަށް ނޫން: އިމްރާން\nރައްޔިތުންގެ މަޖިލިހުގެ މިއަދުގެ ޖަލްސާ އަށް ހޯމް މިނިސްޓަރު އިމްރާން ޖަވާބުދާރީވެވަޑައިގަންނަވަނީ.---ފޮޓޯ: މަޖިލިސް\n23 ނޮވެމްބަރ 2020 - 10:29\nހޯމް މިނިސްޓަރު އިމްރާން އަބްދުﷲގެ އިތުބާރު ނެތް ކަމަށް ރައްޔިތުންގެ މަޖިލީހަށް ހުށަހެޅީ ކުރީ ސަރުކާރުގެ ޚިޔާނާތުގެ މައްސަލަ ބެލުން ހުއްޓުވަން ކަމަށާއި ނަމަވެސް އެކަމުގައި ދޫނުދެއްވާނެ ކަމަށް އިމްރާން، ރައްޔިތުންގެ މަޖިލިހުގައި، މިއަދު ވިދާޅުވެއްޖެ އެވެ.\nއިމްރާންގެ އިތުބާރު ނެތް ކަމަށް އިދިކޮޅު ޕީޕީއެމް/ޕީއެންސީގެ މެމްބަރުން ހުށަހެޅުއްވި މައްސަލައިގައި ޖަވާބުދާރީވެވަޑައިގަންނަވަމުން އިމްރާން ވިދާޅުވީ އޭނާއާ ދެކޮޅަށް ހުށަހެޅީ ވުޖޫދުގައި ނެތް މައްސަލައެއް އުފައްދައިގެން ކަމަށެވެ. އެެއީ ބަހަނާއެއް ކަމަށް ސިފަކުރަައްވަމުން އިމްރާން ވިދާޅުވި ގޮތުގައި އެ މައްސަލަ ހުށަހެޅުމުގެ ބޭނުމަކީ ސަރުކާރުން މިދިޔަ ދެ އަހަރު ދުވަހުގެ ތެރޭގައި ހޯދާފައިވާ ކާމިޔާބީ ފުރޮޅައިލުމެވެ.\n"އަބަދުވެސް އަނިޔާވެރިވެރިކަމެއްގެ ހިޔަނީގައި ނާޖާއިޒް ނުފޫޒާއި ބާރާއި މުއްސަނދިކަން ލިބިގަންނަ ބަޔަކު ތިބޭނެ. އެފަދަ ވެރިކަމެއް ނެތިގެންދާ ކޮންމެ ފަހަރަކު އެވެރިކަމުގެ ފަސްބައިގައި އެލިގެން ތިބޭ ބަޔަކު އަދުލު އިންސާފަށް ހުރަސް އަޅައި، ގެއްލޭ ވެރިކަން އިއާދަކޮށް ގޮށްމުށުގެ ބާރު ހިންގަން އުޅޭކަން ތާރީހު ހެކިދޭ،" ކުރީގެ ރައީސް އަބްދުﷲ ޔާމީންގެ ވެރިކަމަށް އިޝާރަތްކުރައްވާ އިމްރާން ވިދާޅުވި އެވެ.\n"އެހެން ނަމަވެސް އިއްޒަތްތެރި ރައީސް އަޅުގަނޑު މިހުރީ ދޫދޭކަށް ނޫން."\nއޭނާ ވިދާޅުވީ ފިއްތުންތައް ކުރިމަތިކުރިޔަސް ޖަލު ބަންދުގައި ހުންނަން ޖެހޭ މީހަކު ޖަލުން ނެރެދޭ މޭސްތިރިއަކަށް އޭނާ ވެވަޑައިނުގަންނަވާނެ ކަމަށެވެ. ރައީސް އިބްރާހީމް މުހައްމަދު ސޯލިހު އޭނާއާ ހަވާލުކުރެއްވީ ޒަމާނީ އަދި ތަހުޒީބު މުޖުތަމައެއް ބިނާކުރުމަށާއި އަމާންކަން ގާއިމްކުރަން ކަމަށް ވިދާޅުވި އެވެ.\nރައްޔިތުންގެ މަޖިލިހުގެ މިއަދުގެ ޖަލްސާ އަށް ޖަވާބުދާރީވެވަޑައިގަތުމަށް ހޯމް މިނިސްޓަރު އިމްރާން ވަޑައިގެން އިންނެވިއިރު، އަރިހުގައި އެ މިނިސްޓްރީގެ ސްޓޭޓް މިނިސްޓަރު މާހިރު.---ފޮޓޯ: މަޖިލިސް\nއިމްރާން ވިދާޅުވި ގޮތުގައި އެ މަސައްކަތްތައް ގެންދަވަނީ ރަނގަޅަށް ކުރައްވަމުންނެވެ. އަދި ކުރީގެ ސަރުކާރުގައި އެކަންކަން ކުރި ވަރަށް ވުރެ އެތައް ތަނަކުން ރަނގަޅަށް ކުރަައްވާފައިވާކަން ރައްޔިތުން ހެކިވާނެ ކަމަށް ވެސް ވިދާޅުވި އެވެ.\nއިމްރާން މަގާމުން ދުރުކުރަން ހުށަހެޅުއްވީ ރައްޔިތުންގެ މަޖިލީހުގެ ނައިފަރު ދާއިރާގެ ޕީޕީއެމް މެމްބަރު އަހުމަދު ޝިޔާމެވެ. އޭނާގެ މައްސަލަ ބިނާކުރެއްވީ މަރާލި ދީނީ އިލްމުވެރިޔާ ޑރ. އަފްރާޝީމް އަލީ އާއި ނޫސްވެރިޔާ އަހްމަދު ރިލްވާން ގެއްލުވާލި މައްސަލައިގައި ހެކި ހުރި ކަމަށް ވިދާޅުވެ އިމްރާން އިތުރުފުޅު ހައްދަވާފައިވާ ކަމުގެ ތުހުމަތާއި ހުޅުމާލޭގެ ފަޅުތެރޭގައި އޮތް ސަފާރީއެއްގައި ކެންޔާ އަންހެނަކަށް ޖިންސީ ގޯނާކުރި މައްސަލައަކީ އާދައިގެ ކަމެއް ކަމަށް، މިނިސްޓަރު ދެއްކެވި ވާހަކަތަކުން ދޭހަވާ ދޭހަވުމަށެވެ.\nއިމްރާން ވިދާޅުވެފައިވާ ގޮތުގައި ޖިންސީ ގޯނާގެ މައްސަލައިގައި ދެއްކެވި ވާހަކައިގައި އޭނާގެ ނިޔަތަކީ އެކަން އާދައިގެ ކަމަކަށް ހެއްދެވުމެއް ނޫނެވެ. އެ މައްސަލާގައި އާންމުންނަށް އޮޅުންއެރީ މީޑިއާއިން ކަވަރުކުރި ގޮތުން ކަމަށް ވިދާޅުވެ، އޭނާގެ ވާހަކަތަކަށް މައާފަށް ވެސް އެދިވަޑައިގަތެވެ.\nފުލުހުން ރައްޔިތުންގެ މަޖިލިސް ޖިންސީ އަނިޔާ އިމްރާން އަބްދުﷲ، ހޯމް މިނިސްޓަރު\n51 ކޮމެންޓް, 87 ރިއެކްޝަންސް\nމިއީ ދިވެހި ކަނބަލުންގެ މޫނުގަ ޖެހިތަފާވަރެއް.. އަދި ފެނިގެން މިދިޔައީ ސިޔާސީ މީހުންނަކީ އޮޅުވާލުމާ މަކަރުވެރިކަމަށް ފަސްނުޖެހޭނެ ބަދަވީންކަން\nދައުލަތުގެ ބައިތުލްމާލު ދަވާލާ ޤައުމު އަނދަވަޅަކަށް ވައްޓާލި ބަޔަކަށް ދޫނުދީ ހިތްވަރާއި އެކު ޘާބިތުކަން މަތީ ހުންނެވުން އެއީ ޤައުމަށް ތެދުވެރި އިޚްލާޞްތެރި ޤައުމީ އަބްޠާލެއްގެ ހިތްމަތާއި މިންނަތްކަން ޔަޤީން ޤައުމު ތިކަމަށް ހެކިވާނެ ތިގޮތުގައި ހުންނަވައިގެން ކުރިޔަށް ވަޑައިގަންނަވާ ތިޔައީ ހެއުކަމެއްގެ ދޮރެކެވެ. ހެއުކަމެއްގެ ދޮރެކެވެ.\nހިޖުރަ އޮޅި ހަމަބުއްދި ފިލާގޮސްފަވާ މީހުންނަކަށް ދީނެއްރައްބިއެއް މުނާފިގުންނެއް ވަތްކެއްނުވާނެއެވެ. ދެން ލަނޑަޔާ ވާނީ ލަނޑަޔާ އޭ ބުނާހެން ލަނޑަޔާއެކު އުޅެން ޖެހޭނެއެވެ.\nމާޒީގަ ތިޔަބުނާ ދަންނަ ނުދަންނަ ބޭކަލުންނައް އިހުތިރާމުކުރީ ކަލޭމެން ތިޔަހަދާގެން އުޅޭ އަދާލަތުކިޔާ ޕާޓީއަކުން ދީނީ ޕޯޑިޔަމް ކިޔާ ސިޔާސީ ޕެކޭޖުވިއްކަނީ އިމޫ ހުދު ކަލޭ ނުވީތާކައް ދޯނި އިލްޔާސް މިއިން އެކަކުކިޔާ އެކައްޗެއްވެސް ރައްޔަތުން ގަބޫލުނުކުރާނެ ދެން ރަނގަޅައް ފެންބޮއެ\nތިކަހަލަ ގޮތްކުޑަ މީހުން ދޫނުދޭނެ ފާޅުގަ ހަގީގަތް ދެއްކިޔަސް ސަފާރީގަ އެހިނގި ކަންކަމައްވެސް ދުލެއްނުދީ އޮއްބާލީނު ދެންބުނީ ނޫސްވެރިންނައް މާނަ އޮޅުނިއްޔޭ ބުނާއިރު ތިމާޔައް ނޭނގެ ހިޖުރައޮޅިފަ މިހިރީ ތިމާކަން\nއިބުރާހިމު ބުނުއްވި ގޮތައް ދޮއްތޮ ސަފާރީ ކުޅިގަނޑުވެސް ތިޔަނިންމާލީ ނޫނޭވާ ޒަމާނީ ގޮތެއްތިޔައީ ސޭހުންނައް ހުތުރު ތިކަހަލަ ދެފުއްދެގޮތް މީހުންގެ ސަބަބުން\nޔާމީން އިރުގައި އިމްރާން ޖަލުގައި ހުންނަންޖެހުނުއިރު ފެނުނީ އަބަދުވެސް ގޭ ބަންދަށް ބަދަލުވެފައި ހުއްޓާ. އެކަމު އަނިޔާވެރީ ޔާމީނުކަމަށްވަނީ. ދެން އެކިޔަނީ ޖަލުބަންދުގައި ހުންނަންޖެހޭ މީހަކު ޖަލުން ނެރެދޭ މީހަކަށްނުވާނެކަމަށް. އެހެން ބުނާއިރު ޖަލުގައި ހުންނަން ޖެހޭ އެންމެ ބޮޑުމީހާ ހުރީ ޖަލުން ނެރެދީ ގޭގައި ބަހައްޓައިދީފައި. ސަރުކާރުން ބޭނުންވާ މީހުން ޖަލުން ނެރެދޭ މޭސްތިރިއަކަށް އިމްރާނު މިހާރު ވެނިމިފައި ހުރީ. ދެން އިތުރަކަށް ނުވެވޭނެ.\nއިމްރާން އަކީ ލީޑަރެއް. ކާމިޔާބު ލީޑަރެއް. މޭވާ ނާޅާ ގަހަކަށް ގަޅިއެށް ނޫކާނެ. @-ޖަމީލަށް ވުރެ ކާމިޔާބު @-އުމަރަށް ވުރެ ކާމިޔާބު @-ހަސަން ސައީދަށް ވުރެ ކާމިޔާބު ކާމިޔާބު ޕާޓީއެއްގެ ލީޑަރު. އިސްލާމީ ތައުލީމް ހުރި ބޭފުޅެއް އެމް.ޑީ.ޕީން ވެސް ދިމާކުރަން ޖެހެނީ ސިޔާސީ ލީގަށް ރޮނަލްޑޯ ފަދައިން ބާރު ބޮޑު ކުރުމުގެ ގާބިލްކަން ހުރީމަ، ވީމާ ކޯލީޝަނުންވެސް ވާދަވެރިންވެސް ތިޔަވަރު ކުރާނެ އޯކޭ ވާނެ. އިމްރާން އެހާ ގަމާރެއްނޫން ޕޮލިޓިކްސްގަ.\nއިމްރާނު މިނިސްޓަރުކަން ގެއްލިދާނެތީ ތިޔަދެން ޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޑުވަރުދޯ ސޭހު ކިޔާތީ ވެސް ލަދުން ބޯހަލާކު ބޮޑުދޮގުވެރިއެއް


Clique College school nimaa kudhinnah aa dhoreh\nކްލިކް ކޮލެޖުން ސްކޫލް ނިންމާ ކުދިންނަށް އާ ދޮރެއް\nއޯ ލެވަލް އަދި އޭލެވަލް ނިންމާ ކުދިންނަށް ކްލިކް ކޮލެޖުން ހާއްސަ ފުރުސަތު ތަކެއް ލިބޭ، އިވެންޓެއް ބާއްވަން ތައްޔާރު ވެއްޖެ އެވެ.\nކްލިކް ކޮލެޖުން "ނެކްސްޓް ސްޓެޕް" ގެ ނަމުގައި ދެ ދުވަހުގެ މުއްދަތަށް ކުރި އަށް ގެންދާ ހާއްސަ ކެރިއަ ގައިޑެންސް އިވެންޓް އޮންނާނީ މި މަހުގެ 24 އަދި 25 ވަނަ ދުވަހު ނޭޝަނަލް އާޓްގެލަރީގަ އެވެ.\nއެ ކޮލެޖުން ބުނި ގޮތުގައި ސްކޫލްގަ އުޅޭ ދުވަސްވަރު ހުރިހާ ދަރިވަރުން ވެސް މަސައްކަތް ކުރަނީ އިމްތިހާނުގަ ރަނގަޅު ނަތީޖާއެއް ހޯދުމަށް ކަމަށާ، ނަމަވެސް އޯލެވެލް އަދި އޭލެވެލް ނިމުމުން ހުސްކޮށް ތިބެން ޖެހޭ ކަމަށެވެ. އަދި އެއަށްފަހު ބައެއް ކުދިން އިންތިޒާރު ކުރަނީ ނަތީޖާ ނުކުންނާނެ ދުވަހަކަށް ކަމަށެވެ. މި އިވެންޓުގެ މަގުސަދަކީ ކުދިންނަށް ދާނެ މަގެއް ނުވަތަ ކުރިއަށް ގެން އަޅަން ޖެހޭ ސްޓެޕް ކިޔައި ދިނުން ކަމަށެވެ.\n"ބައެއް ކުދިން ތިބެނީ މަތީ ތައުލީމް ހާސިލް ކުރުމުގެ އުއްމީދުގަ އެވެ. ބައެއް ކުދިން ވަޒީފާ އެއް ހޯދުމަށް ނުކުމެ އެވެ. އެހެންނަމަވެސް ވަރަށް ގިނަ ފަހަރު މި ކުދިންނަށް ރާއްޖޭގައި ހުރި ފުރުސަތު ތަކެއް ނޭނގެ އެވެ. ރާއްޖޭގައި ވަޒީފާ އަދާ ކުރެވެން ހުރީ ކޮން ކަހަލަ ތަފާތު ދާއިރާ ތަކެއް ކަމެއް ނޭނގެ،" ކްލިކް ކޮލެޖުން ބުނެފައިވެ އެވެ.\nކްލީކް ކޮލެޖުން މެލޭޝިއާގެ ސެގީ ޔުނިވާސިޓީއާއެކު ސޮއިކުރަނީ- ފޮޓޯ: ކޯޕަރޭޓް މޯލްޑިވްސް\n"ނެކްސް ސްޓެޕް" ގެ ނަމުގައި ކްލިކް ކޮލެޖުން ބާއްވާ މި ހާއްސަ އިވެންޓުގައި ރާއްޖޭގެ ބޮޑެތި ވިޔަފާރިތަކުން ބައިވެރިވެ އެވެ. އެ ފަރާތްތަކުގައި ހުރި ފުރުސަތު ތަކެއް ކިޔައިދޭނެ އެވެ. މީގެ އިތުރުން މި ވެންޓުގައި ސްޕީކާސްގެ ގޮތުގައި ވެސް މުހިންމު ބައެއް ފަރާތް ތަކުން ބައިވެރިވާނެ އެވެ. އަދި ވަޒީފާ އަކަށް ނުކުންނަ ކުއްޖަކަށް ބޭނުންވާ ބައެއް ހުނަރުތައް ކިޔައިދޭނެ އެވެ. މީގެތެރޭގައި އިންޓަވިއު ސްކިލްސް އާއި ސީވީ ހެދުމުގެ ސްކިލްސްގެ އިތުރުން ސިއްހީ ގޮތުން ބަހައްޓަން ޖެހޭ ރީތި އާދަތަކާއި މިނޫން ވެސް ހުނަރުތައް ހިމެނެ އެވެ.


SunOnline: Kolhuvetti hoadhamun dhanikoh TMA ge seaplane ah oyaadhaa echchehi thakeh fenijje\nޓީއެމްއޭގެ ސީޕްލޭނެއް -- ސަން ފޮޓޯ/ އަލީ ނަސީރު\nކޮޅުވެއްޓި ހޯދަމުން ދަނިކޮށް ޓީއެމްއޭގެ ސީޕްލޭނަށް އޮޔާދާ އެއްޗެހިތަކެއް ފެނިއްޖެ\nކ. ތުލުސްދޫއިން ފުރައިގެން ލ. ގަމަށް ހަ މީހުންނާ އެކު ދަތުރު ކުރި "މާރިޔާ-3" ނަމަކަށް ކިޔާ ކޮޅުވެއްޓީގެ ޚަބަރެއް ނުވެގެން ޓީއެމްއޭގެ ސީޕްލޭނެއްގައި ސިފައިން އެކޮޅުވެއްޓި ހޯދަމުން ދަނިކޮށް ތެޔޮގަނޑަކާއި އޮޔާދާ އެއްޗެހިތަކެއް ފެނިއްޖެ އެވެ.\nއެމްއެންޑީއެފުން ބުނީ، އެތަކެތި ފެނިފައިވަނީ ލ. އިސްދޫގެ އިރުއުތުރުން 50 ނޯޓިކަލް މޭލު ބޭރުން ކަމަށެވެ.\nއެމްއެންޑީއެފުން ޓީއެމްއޭގެ ސީޕްލޭން ބޭނުންކޮށްގެން ކޮޅުވެއްޓި ހޯދުމުގެ މަސައްކަތް ފަށާފައިވަނީ މިއަދު ހެނދުނު 10:45 ހާއިރު އެވެ. އެމްއެންޑީއެފުން ބުނީ އެ ފެނުނު ތަކެއްޗަށް ބަލައި ކޮޅުވެއްޓި ހޯދުމުގެ މަސައްކަތް ކުރަމުންދާ ކަމަށެވެ.\nޓީއެމްއޭގެ ސީޕްލޭންގެ އިތުރުން އެމްއެންޑީއެފްގެ ހެލިކޮޕްޓަރާއި ކޯސްޓްގާޑުގެ "ހުރަވީ" އާއި އެހެނިހެން އުޅަނދުފަހަރު ބޭނުންކޮށްގެން ގެއްލުނު ކޮޅުވެއްޓި އާއި އޮޔާދަނިކޮށް ފެނުނު ތަކެއްޗާ ގުޅުމެއް ހުރިތޯ ބަލަމުންދާކަމަށް އެމްއެންޑީއެފުން ބުނެ އެވެ. އަދި އެ ސަރަހައްދުން އެއްވެސް މީހަކު ފެނޭތޯވެސް ބަލަމުން ދާނެ ކަމަށް އެމްއެންޑީއެފުން ބުނެ އެވެ.\nއެ ކޮޅުވެއްޓި ގެއްލިގެން ރިޕޯޓުކޮށްފައިވަނީ، އިއްޔެ ހަވީރު އެވެ. އެމްއެންޑީއެފުން ބުނީ، ކޮޅުވެއްޓީގެ ހަބަރެއް އެންމެ ފަހުން ވެފައިވަނީ މިދިޔަ އަންގާރަ ދުވަހުގެރޭ 9:30 ގައި ކަމަށް އެ އުޅަނދުގެ ވެރިފަރާތުން ބުނާ ކަމަށެވެ.\nގެއްލުނު ކޮޅުވެއްޓީގައި ބިދޭސީ ހަތަރު މީހުންނާއި ދިވެހި އަންހެނަކާއި ފިރިހެނަކާ އެކު ޖުމްލަ ހަ މީހުން ތިބިކަމަށް މައުލޫމާތު ލިބޭ ކަމަށް އެމްއެންޑީއެފުން މައުލޫމާތުދެ އެވެ.\nލަންކާގެ ކުންފުންޏެއް ކަމަށްވާ ސެނޮކް ޕްރައިވެޓް ލިމިޓެޑްގެ އެ ކޮޅުވެއްޓިއަކީ 168 ފޫޓުގެ ގަދަ ފެހިކުލައިގެ އުޅަނދެކެވެ.\nޓީއެމްއޭ ކަނޑުމަތީގެ ހާދިސާ އެމްއެންޑީއެފް\nހާލުގައި ޖެހިފައި އޮތް ވެލައަކަށް މިފަހަރު އެހީވީ ޓީއެމްއޭގެ ފަޅުވެރިން!6މަސް4ހަފްތާ ކުރިން\nއެމެރިކާ، ޗައިނާ ކުންފުންޏަކުން ޓީއެމްއޭ 550 މިލިއަން ޑޮލަރަށް ގަތުމަށް ސޮއިކޮށްފި6މަސް 23 ގަޑި ކުރިން\nސީޕްލޭން ވެއްޓުނު ހާދިސާގެ ތަހުގީގު ފަށައިފި 1 އަހަރު3ހަފްތާ ކުރިން\nވެލާނާ އެއާޕޯޓަށް ޖައްސަން އުޅުނު ސީޕްލޭނެއް ފުރޮޅާލައިފި 1 އަހަރު4ހަފްތާ ކުރިން\nކޮޅުވެއްޓި ހޯދަމުން ދަނިކޮށް ޓީއެމްއޭގެ ސީޕްލޭނަށް އޮޔާދާ އެއްޗެހިތަކެއް ފެނިއްޖެ 1 އަހަރު 1 މަސް ކުރިން


Anhen sifainnah haasakohgen hingaa\nއަންހެން ސިފައިންނަށް ހާއްސަކޮށްގެން ހިންގާ\nޕްރޮގުރާމް ކުރިޔަށް ގެންދަނީ 8 ހަފްތާއަށް\nކ. މާލެ 11 ފެބުރުއަރީ 2019 | ހޯމަ 09:08 1,794\nޑިފެންސް މިނިސްޓަރ ޕްރޮގުރާމުގެ ބައިވެރިންނާއި އެކު - މުހައްމަދު ޝަރުހާން\nދިވެހި އަސްކަރިއްޔާގައި މަސައްކަތްކުރާ އަންހެން ސިފައިންނަށް ހާއްސަކޮށްގެން ހިންގާ "މޫދު ކަސްރަތު ޕްރޮގްރާމް" ފަށައިފިއެވެ.\nއާދިއްތަ ދުވަހު ބަންޑާރަކޮށީގައި ބޭއްވި ރަސްމިއްޔާތު ޝަރަފުވެރިކޮށްދެއްވީ ޑިފެންސް މިނިސްޓަރ މާރިޔާ އަޙްމަދު ދީދީއެވެ. މި ރަސްމިއްޔާތުގައި އެކަމަނާ ވަނީ ޕްރޮގްރާމުގެ ބައިވެރިންނާ މުޚާތަބުކުރައްވައި ވާހަކަފުޅު ދައްކަވާފައެވެ.\n8 ހަފްތާގެ މުއްދަތަށް ހިންގޭ މި ޕްރޮގްރާމަކީ އެމްއެންޑީއެފްގައި މަސައްކަތްކުރާ އަންހެން ސިފައިންގެ ދުޅަހެޔޮކަން އިތުރުކުރުމުގެ މަގްސަދުގައި ހިންގާ ޕްރޮގްރާމެކެވެ. ޖުމްލަ 55 އަންހެން ސިފައިން ބައިވެރިވާ މި ޕްރޮގްރާމުގެ ކުލާސްތައް ކުރިއަށްދާނީ މާލެ، ވިލިމާލެ އަދި ހުޅުމާލޭގެ އެކިއެކި ސަރަހައްދުތަކުގައިކަމަށް އެމްއެންޑީއެފުން ވަނީ ބުނެފައެވެ.\nއަންހެން ސިފައިންނަށް އަމާޒުކޮށްގެން ހިންގާ މި ޕްރޮގްރާމުގައި3ވަނައެއް ހޮވުމަށް ވަނީ ހަމަޖެހިފައެވެ. އެއީ ބިގަސްޓް ލޫޒާ އަށް ހޮވޭ3ފަރާތް، މޯސްޓް މޯޓިވޭޓަރ އަދި ކުއީން އޮފް ދަ ޕްރޮގްރާމެވެ. މި ޕްރޮގްރާމުގެ ޗީފް އިންސްޓްރަކްޓަރެއްގެ ގޮތުގައި މަސައްކަތްކުރައްވަނީ ފިޒިކަލް ޓްރޭނިންގ އިންސްޓްރަކްޓަރ، ވޮރަންޓް އޮފިސަރ 1 އިސްމާޢީލް އަޙްމަދެވެ.\n"މޫދު ކަސްރަތު ޕްރޮގްރާމް" ފެށުމުގެ ގޮތުން ބޭއްވި ޚާއްޞަ ރަސްމިއްޔާތުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލާއި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަބްދުއްރަޙީމް އަބްދުއްލަތީފާއި ޖެނެރަލް އޮފިސަރުންނާއި ސީނިއަރ އޮފިސަރުންގެ އިތުރުން ސާޖަންޓް މޭޖަރ އޮފް އެމްއެންޑީއެފް، ކޮމާންޑް ސާޖަންޓް މޭޖަރ އަޙްމަދު ޢަބްދުﷲ އާއި އެކި ރޭންކުތަކުގެ ގިނަ އަދަދެއްގެ އަންހެން ސިފައިން ވަނީ ބައިވެރިވެފައެވެ.


Ehme Rahkaatheri Kamah UK In Ninmi Gaumuthakuge Thereygai Raajje Neh - Vaguthu\nއިނގިރޭސިވިލާތުން އެހެން ގައުމުތަކަށް ދަތުރު ކުރާ މީހުން އެނބުރި ގައުމަށް ދިއުމުން ކަރަންޓީން ނުވެ، ގައުމަށް އެތެރެވެވޭ ގޮތައް 59 ގައުމެއް އެއީ ލޯރިސްކް ގައުމުތައް ކަމަށް ކަނޑައެޅިއިރު އެލިސްޓްގައި ދިވެހިރާއްޖޭގެ ނަން ނުހިމެނުމުން ރާއްޖެ އަށް އެކަމުގެ ސަބަބުން ގޮންޖެހުންތައް ކުރިމަތިވާނެކަން ކަށަވަރު ވެއްޖެއެވެ.\nމިމަހުގެ 10 ވަނަ ދުވަހުން ފެށިގެން 59 ގައުމަކުން އިނގިރޭސިވިލާތަށް ދަތުރު ކުރާ މީހުން ކަރަންޓީނުކުރާނެއެވެ. މިހާރު ގަވައިދު އޮންނަ ގޮތުން އިނގިރޭސިވިލާތައް އެތެރެވާ މީހުން 14 ދުވަހު ކަރަންޓީނުވެ ގޭގައި ތިބެން ޖެހެއެވެ.\nމިލިސްޓްގައި ރާއްޖެ ނެތުމުން ރާއްޖެ އަށް ދަތުރު ކުރުމަށްފަހު އެނބުރި އިނގިރޭސިވިލާތައް ދަތުރު ކުރާ މީހުން 14 ދުވަސް ވަންދެން ކަރަންޓީންގައި ތިބެން ޖެހޭނެއެވެ. ނަމަވެސް ފަތުރުވެރިކަމުގައި ރާއްޖެ އާއި އެންމެ ވާދަވެރި ގައުމުތައް ކަމަށްވާ ސީޝެލްސްއާއި މޮރީޝިއަސް ފަދަ ގައުމުތައް ލިސްޓުގައި ވަނީ ހިމަނައިފައެވެ. އެހެންކަމުން އެގައުމުތަކުން އިނގިރޭސިވިލާތައް ދަތުރު ކުރާ މީހުން ކަރަންޓީންގައި ތިބޭކަށް ނުޖެހޭނެއެވެ.\nރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ވިޔަފާރިވެރިޔަކު ނަން ހާމަނުކުރާ ގޮތައް "ވަގުތު" އާއި ވާހަކަދައްކަވަމުން ވިދާޅުވީ އިނގިރޭސިވިލާތަކާއި ރާއްޖެ އަށް އެންމެ މުހިއްމު މާކެޓް ކަމަށް ވާއިރު ރާއްޖެ އައުމަށް ފަހު އެނބުރި ގައުމަށްދާ މީހުން 14 ދުވަހަށް ކަރަންޓީން ކުރާ ގޮތައް ހަމަޖެއްސުމަކީ ވަރަށް ބޮޑު ގޮންޖެހުމެއް ކުރިމަތިވާނެ ކަމެއް ކަމަށެވެ.\n"ރާއްޖެ ހުޅުވާލަން ވާއިރަށް މިނިންމުން ބަދަލު ވާނެ ކަމަށް އުއްމީދު ކުރެވޭ. އެހައި ހިސާބަށް ނިންމުން ބަދަލު ނުވެއްޖެނަމަ ވަރަށް ގިނަ ދަތިތައް ދިމާވާނެ އިނގިރޭސިވިލާތުން މާކެޓް ހޯދަން. ގިނަ މީހުން ބޭނުމެއް ނުވޭނެ ރާއްޖެ އައިސްފައި އެނބުރި ގޮސް ކަރަންޓީން ވާކަން." އޭނާ ވިދާޅުވިއެވެ.\nއިނގިރޭސިވިލާތުގެ ސަރުކާރުން ބުނެފައި ވަނީ އަންނަ ހަފްތާގައި މިލިސްޓް ރިވިއު ކުރާނެ ކަމަށެވެ.\nޖުލައި 3, 2020 22:44\nއަންނިބެ ވަރަށް ކަޑަފުޅު ވެލައްވަފާނެ ފަދަ ޚަބަރެއް ތީ\nޖުލައި 4, 2020 04:48\nކަޑައެއް ނުވާނެ! ދިވެހިންނަށް ގެއްލުމެއް ދެވެން އޮއްވާ ފައިދާހުރި އެއްކަމެއްވެސް މި ކަލޭގެ ނުކުރާނެ!! ރަނގަޅަށް ވިއްޔާ މީ މީނާގެ ރޭވުމަކުން ކުރިކަމެއް ކަމަށް ބެލެވެނީ!!\nޖުލައި 3, 2020 23:04\nކޮބައިތަ ވަދު ކަރާ. ބޯގޮވި ވަދުކަރާ. ދެފުއްކެހެރި ކަރާ ގޮވާ އެއްޗެއް ދިމާލެއް ނުވޭ.\nޖުލައި 3, 2020 23:49\nޖުލައި 4, 2020 01:17\nޖުލައި 4, 2020 05:20\nއެ ތަނަކަށް އަރުވާލެވިގެން އުޅެގެން ވީ ފައިދާއެއް ނެތެއްނު ފިނިހަކަ ދުވެލި ލާދީނީ ބާޣީ ބައިގަނޑަކަށް\nޖުލައި 4, 2020 07:53\nއަސްލުވެސް ތިއީ ހަމަ ތެދެއް. ރޯޔަލް ކުށްތަކަށް އެކަށީގެންވާ އަދަބު ނުލިބޭތަނެއް ކިހިނެއް ރައްކާތެރިވާނީ. މިތާގެ ކުޑަކުދިންނާއި އަންހެނުންގެ ހައްގުތަށް ހޯދަން އަތޮޅަކަށް އެންމެ މުއައްޒަފެއް. ސިޔާސީ މަގާމުތަކުގައި ކޮންމެ ރަށެއްގައި ވިހި ފަންސަވީސް މީހުން. ދެން ގައުމުގެ އިޖުތިމާޢީ ފޭރާން ވަރުގަދަ އެކަތައާއި ދަގަނޑަށްވެދޭ. 👏👏👏👏👏\nޖުލައި 4, 2020 11:45\nކާފަރުން މުސްލިމުންނަށް ހެވެއް ނޭދޭނެ.


Cristiano Ronaldo aai loabiveriyaa Georgina ah dhariaku libijje - vNews.mv\nކްރިސްޓިއާނޯ ރޮނާލްޑޯއާއި ލޯބިވެރިޔާއަށް ދަރިއަކު ލިބިއްޖެ\nމަރްޔަމް ޝަނީޒާ 13 November 2017, 11:20\nމަޝްހޫރު ފުޓްބޯޅަ ކުޅުންތެރިޔާ ކްރިސްޓިއާނޯ ރޮނާލްޑޯއާއި، އޭނާގެ ލޯބިވެރިޔާ އަށް ދަރިއަކު ލިބުނުކަން ސޯޝަލް މީޑިއާގައި އިއުލާން ކޮށްފި އެވެ.\nއެންމެ ކާމިޔާބު ފުޓްބޯޅަ ކުޅުންތެރިންގެ ތެރޭގައި ހިމެނޭ 32 އަހަރުގެ ރޮނާލްޑޯ އާއި 22 އަހަރުގެ ލޯބިވެރިޔާ ޖިއޮޖީނާ ރޮޑްރިގޭޒް އަށް ލިބުނީ އަންހެން ކުއްޖެކެވެ. މިއީ ރޮނާލްޑޯގެ ހަތަރުވަނަ ދަރިފުޅެވެ. އަދި ޖޯޖީނާގެ ފުރަތަމަ ދަރިފުޅެވެ. އަންހެން ދަރިފުޅެއް ލިބުމުގެ އުފާ ފާހަގަކުރާ ކަމަށް ބުނެ ރޮނާލްޑޯ ވަނީ އެ ދަރިފުޅުގެ މަންމަ އާއި ދަރިފުޅާއި، ރޮނާލްޑޯގެ ދޮށީ ދަރިފުޅު، ރޮނާލްޑޯ ޖޫނިއަ އާއި އެކު ހޮސްޕިޓަލުގައި ނަގާފައިވާ ފޮޓޯއެއް އިންސްޓްގްރާމްގައި ޝެއާ ކޮށްފަ އެވެ.\nޖިއޮޖީނާ އޭނާގެ އަލަތު ދަރިފުޅު އުރާލައިގެން އިންނަ މަންޒަރު ދައްކައިދޭ މިފޮޓޯގެ ތަފްސީލަކަށް ރޯނާލްޑޯ ލިޔެފައިވަނީ "އަލާނާ މާޓީނާ އިސް ޖަސްޓް ބޯން" މިހެންނެވެ. އަދި ޖިއޯ އާއި އަލާނާގެ ހާލު ރަނގަޅު ކަމަށާއި، އެންމެންވެސް މިތިބީ ވަރަށް އުފާވެފައި ކަމަށް ފޮޓޯގެ ކެޕްޝަންގައި ލިޔެފައިވެ އެވެ.\nސްޕެއިންގެ މެޑްރިޑްގައި ހުންނަ ކުއިރޯން ޔުނިވާސަލް ހޮސްޓިޕަލްގައި ޖިއޮޖީނާ އެޑްމިޓްކޮށްފައިވާތީ ދެ ފަރާތުގެ އާއިލާގެ މެންބަރުންވެސް މިހާރު ވަނީ އެތަނަށް ޒިޔާރަތްކޮށްފަ އެވެ. ޖިއޮޖީނާ އަކީ ސްޕެއިނާއި އަދި އާޖެންޓީނާއަށްވެސް ނިސްބަތްވާ މީހެކެވެ.\nރޮނާލްޑޯ ބުނީ ބައްޕައަކަށް ވުމަކީ ވަރަށް އުފާވެރި ތަޖްރިބާތަކެއް ކަމަށެވެ. މިއަހަރުގެ ޖޫން މަހުވެސް ކްރިސްޓިއާނޯ ރޮނާލްޑޯ ވަނީ އޭނާގެ އާއިލާއަށް އިތުރު ދެ މެންބަރުން އިތުރުވިކަން އިއުލާން ކޮށްފަ އެވެ. އެއީ އެމެރިކާގެ ހޮސްޕިޓަލެއްގައި އުފަންވި އެއްމާބަނޑު ދެބެން ކަމަށްވާ އިވާ އަދި މާޓިއޯ އެވެ.\nމި ދެކުދިންނަކީ ރޮނާލްޑޯ ދަރިފަނި ބޭނުންކޮށްގެން އެހެން މީހެއްގެ ބަނޑުން އުފަންކުރި ސަރޮގޭޓް ދެ ދަރިންނެވެ. މި ކުދިންވެސް ދިރިއުޅެނީ ރޮނާލްޑޯއާއި އެކު މެޑްރިޑްގައެވެ. ރޮނާލްޑޯގެ ދޮށީ ދަރިފުޅު، ހަތް އަހަރުގެ ކްރިސްޓިއާނޯ ޖޫނިއަރ، އަކީ ވެސް ސަރޮގޭޓް ދަރިއެކެވެ.\nނަޒީހުގެ ފަހު މެޗު، ވިކްޓަރީ ޓީމު ހަމައެއްނުވި\nރާއްޖޭގެ ފުޓްބޯޅައިގެ ކުރު އަދި ދުރުރާސްތާ ޕްލޭނެއް އެކުލަވާލަނީ


Lanka Gai Hingi Nurahkaatheri Accident Ehgai 27 Meehakah Aniyaa Vehje - Vaguthu\nއަވައްޓެރި ސްރީލަންކާގައި ހިނގި ނުރައްކާތެރި އެކްސިޑެންޓެއްގައި 27 މީހަކަށް އަނިޔާވެއްޖެއެވެ.\nނޫސްތައް ބުނާގޮތުގައި، މި އެކްސިޑެންޓު ހިނގާފައި ވަނީ، ލަންކާގެ ސެންޓްރަލް ޕްރޮވިންސުގައި އޮންނަ ސަރަޙައްދެއް ކަމަށްވާ ޑިގަމްޕަތަހައިގެ ޑަމްބުއްލާ-ހަބަރާނާ ގުޅޭ މަގުން ދުއްވާފައި ދިޔަ ބަހަކާއި ވޭނެއް ޖެހިގެންނެވެ.\nމި ހާދިސާގައި، ބަހުގައި އާއި ވޭނުގައި ތިބި މީހުންނަށްވެސް އެކި ވަރުގެ އަނިޔާތައް ލިބިފައިވާއިރު، އަނިޔާވި 27 މީހުންނަށް ޑަމްބުއްލާ އާއި ހަބަރާނާގެ ހޮސްޕިޓަލްތަކުގައި ދަނީ ފަރުވާދެމުންނެވެ. މިއަދު ހެނދުނުގެ ވަގުތެއްގައި ހިނގި މި އެކްސިޑެންޓުގައި އަނިޔާވި މީހުންނަށް ލިބުނު އަނިޔާގެ ތަފްސީލެއް އަދި އޮފިޝަލުން ހާމަކޮށްފައެއް ނުވެއެވެ.\nލަންކާގައި ނުރައްކާތެރި އެކްސިޑެންޓުތައް ހިނގުމަކީ އާންމު ކަމެކެވެ. މިގޮތުން ހިނގާ ގިނަ އެކްސިޑެންޓުތަކުގައި ކޮންމެ އަހަރަކުވެސް އެތައް ބަޔަކު ދުނިޔެ ދޫކޮށް ދާއިރު، މިއަދު ހެނދުނު ހިނގި އެކްސިޑެންޓަކީ ފަހުގެ ތާރީޚެއްގައިވެސް އެއް އެކްސިޑެންޓެއްގައި އެންމެ ގިނަ ބަޔަކަށް އަނިޔާވި ހާދިސާއެވެ.\nމި އެކްސިޑެންޓާއި ގުޅިގެން ލަންކާގެ ކަމާއި ބެހޭ އިދާރާތަކުން ވަނީ ޚާއްސަ ތަހުޤީޤެއް ފަށާފައެވެ.


ފުވައްމުލަކުގައި ބޭއްވި މުޒާހަރާގައި ރައީސް ނަޝީދު ބައިވެރިވެވަޑައިގެންފި – Maldivian Democratic Party\nފުވައްމުލަކުގައި ބޭއްވި މުޒާހަރާގައި ރައީސް ނަޝީދު ބައިވެރިވެވަޑައިގެންފި\n” ކޮމަންވެލްތާ އެކު ރައްޔިތުން” ގެ ނަމުގައި ކޮންމެ ހުކުރު ދުވަހަކު ބާއްވަމުން އަންނަ ސިލްސިލާ މުޒާހަރާތަކުގެ ތެރެއިން އިއްޔެ ފުވައްމުލަކުގެ ބޮޑެތި މަގުތަކުގައި އެމްޑީޕީން ބޭއްވި ބޮޑު މުޒާހަރާގައި ރާއްޖޭގެ އިންތިޚާބީ ރައީސުލްޖުމްހޫރިއްޔާ މުޙަންމަދު ނަޝީދު ބައިވެރިވެވަޑައިގެންފިއެވެ.\nމި މުޒާހަރާގައި ރައީސް ނަޝީދުގެ އިތުރުން ރައްޔިތުންގެ މަޖިލީހުގެ އެމްޑީޕީ ބައެއް މެންބަރުންނާއި ރައީސް ނަޝީދުގެ ސަރުކާރުގެ ބައެއް ވަޒީރުން ބައިވެރިވެވަޑައިގެންނެވި މި މުޒާހަރާގެ ބައިވެރިން އެހެން މުޒާހަރާތަކެކޭ ވެސް އެއްފަދައިން އަޑުއުފުލާފައިވަނީ ސީމެގުން ބާޣީ ސަރުކާރަށް ހުށަހަޅާފައިވާ ކަންތައްތަކަށް އިޖާބަ ދިނުމަށާއި އިންތިޚާބު އަވަސް ކުރުމަށެވެ.\nމި މުޒާހަރާ ނިންމާފައިވަނީ ފުވައްމުލަކު ރަސްމީ ބޯޅަދަނޑަށެވެ. މުޒާހަރާ ރަސްމީ ބޯޅަދަނޑު ސަރަހައްދުން ނިންމާލުމުގެ ގޮތުން ވާހަކަ ދައްކަވަމުން ކައިރި މުސްތަޤްބަލެއްގައި އަވަސް އިންތިޚާބެއްގެ ތާރީޚް ލިބިގެންދާނޭ ކަމަށް ވިދާޅުވިއެވެ. އަދި އެހާ ގިނަ އަދަދެއްގެ ބަޔަކު މުޒާހަރާގައި ބައިވެރިވެވަޑައިގެންފައިވާތީ އާއި، ސުލްހަވެރިކަމާއި އެކު މުޒާހަރާ ނިންމާލާފައިވާތީ މުޒާހަރާގެ ބައިވެރިންނަށް ޝުކުރު ދަންނަވާކަށް ވެސް އެމަނިކުފާނު ވިދާޅުވިއެވެ.\nމި މުޒާހަރާ އިއްޔެ މާލޭގައި ވެސް ބޭއްވި އެވެ. މާލޭގައި ބޭއްވި މުޒާހަރާ ފަށާފައިވަނީ އިއްޔެގެ އަސުރު ނަމާދަށްފަހު އުުސްފަސްގަނޑުންނެވެ.


China varugadha, kulhuntherin thibee varugadha azumehgai: Qaumy coach - vNews.mv\nޗައިނާ ވަރުގަދަ، ކުޅުންތެރިން ތިބީ ވަރުގަދަ އަޒުމެއްގައި: ގައުމީ ކޯޗު\nއިސްމާޢީލް ޝާހު 09 September 2019, 19:25\nވޯލްޑްކަޕް ކޮލިފައިންގައި އޭޝިއާގެ ގަދަބާރު ޗައިނާއާއި ދެކޮޅަށް ރާއްޖެ ކުޅޭނީ އެއީ ވަރުގަދަ ޓީމެއްކަން ދަނެގެން ކަމަށާއި ނަމަވެސް ކުޅުންތެރިން ތިބީ މޮޅުވުމުގެ ވަރުގަދަ އަޒުމެއްގައި ކަމަށް ގައުމީ ފުޓުބޯޅަ ޓީމުގެ ކޯޗު ޕީޓާ ސެގަޓް ބުނެފިއެވެ.\nގަލޮޅު ދަނޑުގައި ޗައިނާއާއި ރާއްޖެ ބައްދަލުކުރާ މެޗުގެ ކުރިން ބޭއްވި ނޫސްވެރިންގެ ބައްދަލުވުުމުގައި ވާހަކަދައްކަމުން ގައުމީ ކޯޗު ބުނީ ރާއްޖޭގައި އޮތް ޒުވާން ޓީމާއެކު ކޮންމެފަދަ ނަތީޖާއެއްވެސް ނިކުމެދާނެ ކަމަށެވެ. އެގޮތުން ކުޅުންތެރިން ތިބީ ވަރަށް ރަނގަޅު ރޫހެއްގައި ކަމަށާއި ޗައިނާ ކިތަންމެ ވަރުގަދަ ނަމަވެސް ކޮންމެފަދަ ނަތީޖާއެއްވެސް މި މެޗުގައި ނިކުމެދާނެ ކަމަށެވެ.\nޗައިނާއާއި ރާއްޖެ ވަނީ މީގެކުރިންވެސް ގަލޮޅު ދަނޑުގައި ކުޅެފައެވެ. އެގޮތުން 2001 ވަނަ އަހަރުގެ ވޯލްޑްކަޕް ކޮލިފައިންގައި އަމިއްލަ ދަނޑުގައި ކުޅުނު މެޗު ޗައިނާއަށް ކާމިޔާބުކުރެވުނީ 1-0 ގެ ނަތީޖާއަކުންނެވެ. އެއަށްފަހު 2015 ގެ ކޮލިފިކޭޝަންގައިވެސް ރާއްޖެއާއި ޗައިނާ އެއް ގްރޫޕެއްގައި ލައްވާލިއެވެ. ނަމަވެސް ގަލޮޅު ދަނޑުގެ ވިނަގަނޑު ހަލާކުވުމާއި ގުޅިގެން ރާއްޖޭގެ ހޯމް މެޗުވެސް ކުޅެން ޖެހުނީ ޗައިނާގައެވެ. އަވޭ މެޗު 4-0 އިން ޗައިނާ ކާމިޔާބުކުރި އިރު ޗައިނާގައި ކުޅުނު ރާއްޖޭގެ ހޯމް މެޗު ޗައިނާ ކާމިޔާބުކުރީ 3-0 އިންނެވެ.\nޗައިނާގެ ގިނަ އަދަދެއްގެ ނޫސްވެރިން ބައިވެރިވި މި ނޫސްވެރިންގެ ބައްދަލުވުމުގައި ގައުމީ ކޯޗު ވަނީ ރާއްޖޭގައި މިހާތަނަށް ކޯޗުކަން ކޮށްދޭން އައި އެންމެ މޮޅު ކޯޗު ކަމަށްވާ ޗައިނާގެ ކޯޗު އިޓަލީގެ މާސެލޯ ލިއްޕީއަށް ތައުރީފުކޮށްފައެވެ. އަދި އެއީ ދުނިޔޭގައި މިވަގުތު ހުރި މޮޅު ކޯޗުންގެ ތެރޭގައި ހިމެނޭ ކޯޗެއް ކަމަށާއި ޗައިނާއަކީ ވަރުގަދަ ޓީމެއްކަން ގަބޫލުކުރާ ކަމަށެވެ.


vnews - Anas ge maraa gulhigen hoadhamun dhiya Afrah athulaigenfi\nއަނަސްގެ މަރާ ގުޅިގެން ހޯދަމުން ދިޔަ އަފްރާހު އަތުލައިގެންފި\nއަނަސް މަރާލި މައްސަލާގައި ހޯދަމުން ގެންދާ އަފްރާހް އަބްދުލް ރައްޒާގު މިއަދު އަތުލާގަނެގެން ފުލުހުންގެ ބެލުމުގެ ދަށަށް ގެންދަނީ-- ވީ ފޮޓޯ: އަބްދުﷲ ޝާމް\nރ. މީދޫ ފެންފިޔާޒުގޭ މުހައްމަދު އަނަސް މަރާލި މައްސަލާގައި ހޯދަމުން ގެންދާ މ. ލޮނުމިދިލިގެ އަފްރާހް އަބްދުލް ރައްޒާގު އަތުލައިގެންފި އެވެ.\nފުލުހުން މިހާރު ކުރިއަށް ގެންދާ ހާއްސަ އޮޕަރޭޝަންގައި އަފްރާހު އަތުލައިގެންފައިވަނީ ޗާންދަނީ މަގުގައި ހުންނަ ޖަލާލުއްދީން މިސްކިތް ކައިރީ ހުންނަ މއ. ނެވަކޯން ގޭގައި ފިލައިގެން އުޅެނިކޮށެވެ.\nއަނަސްގެ މަރާ ގުޅިގެން އަފްރާހު އާއި ތ.ކިނބިދޫ، ގުލްފާމުގެ އުމުރުން 21 އަހަރުގެ މުއްހަމަދު ސާޒް ހޯދަން ފުލުހުން އިއުލާންކުރީ މިދިޔަ ސެޕްޓެމްބަރު މަހުގެ 20 ވަނަ ދުވަހު އެވެ. ސާޒު މީގެ ކުރިން ހައްޔަރުކޮށްފައިވާ ކަމަށް ބައެއް ރިޕޯޓްތައް ބުނެ އެވެ.\nމާލޭގެ ލިޓަސް ގަރާޖު ތެރޭގައި އަނަސް ހުއްޓާ ގުރޫޕަކުން ވަޅިން ހަމަލާދީ އޭނާ މަރާލީ މިދިޔަ ޖުލައި މަހުގެ 31 ވަނަ ދުވަހުގެ ރޭގެ ވަގުތެއްގަ އެވެ.\nއަނަސްގެ މަރުގެ މައްސަލާގައި މ. ދިމިޝްގު ނަމަކަށް ކިޔާ ގެއެއް ބަލައި ފާސްކޮށް މިދިޔަ އޯގަސްޓް މަހުގެ 17 ވަނަ ދުވަހު ކޯޓު އަމުރެއްގެ ދަށުން އުމުރުން 23 އަހަރުގެ ފިރިހެނަކާއި 18 އަހަރު ނުފުރޭ ކުޑަ ފިރިހެން ކުއްޖަކު ހައްޔަރުކޮށްފައިވެ އެވެ. އަދި މީގެ ކުރިން މިމައްސަލާގައި ލ. އަތޮޅުން ވެސް މީހަކު ހައްޔަރުކޮށްފައިވެ އެވެ.\nމީގެއިތުރުން އަނަސްގެ މަރާއި ގުޅިގެން މިދިޔަ އޯގަސްޓް މަހުގެ ހަވަނަ ދުވަހުގެ ރޭ މ. އަސަރީހިޔާ ބަލައި ފާސްކޮށް އެގެއިން 12 މީހަކު ވެސް ހައްޔަރުކޮށްފައިވެ އެވެ. އެރޭ ހައްޔަރުކުރި މީހުންގެ ތެރޭގައި ލިޓަސް ގަރާޖުގައި ވަޅި ހަރާ އަނަސް މަރާލުމުގައި އަމަލީގޮތުން ބައިވެރިވި ކަމަށް ބެލެވޭ މީހުންނާއި، މާލޭގައި ހިންގާފައިވާ މާރާމާރީތަކާއި ގުޅިގެން ހޯދަމުންދާ މީހުންވެސް ހިމެނޭ ކަމުގައި ފުލުހުން ބުނެފައިވެ އެވެ.


October 05, 2020 34\nތައުލީމީ ދާއިރާއަށް ވެސް ތަފާތު އަހަރެކެވެ. ދުނިޔެއަށް ކުރިމަތިވި ކޮވިޑް-19ގެ ބޮޑު ބިރުވެރިކަމާ އެކު އެންމެ ބޮޑު ގޮންޖެހުމަކާ ކުރިމަތިލާން ޖެހުނީ ތައުލީމީ ދާއިރާއަށެވެ. ދިގު މުއްދަތަކަށް ސްކޫލުތައް ބަންދުކުރުމާ އެކު އޮންލައިންކޮށް ކިޔަވައިދިނުމަކީ މީގެ ކުރިން ޓީޗަރުން ތަޖުރިބާކުރި ކަމެއް ނޫނެވެ؛ ދަރިވަރުންނަށް ވެސް މުޅިން އާ...\nއެންމެ ރައްކާތެރި ތަނަކީ ސްކޫލް: ޕްރިންސިޕަލުން\nސްކޫލަކީ މުސްތަގުބަލަށް ދަރިވަރުން ތައްޔާރުކޮށްދޭ މައި މަރުކަޒެވެ؛ ލީޑަޝިޕްގެ ހުނަރުން ފެށިގެން ދިރިއުޅުމަށް ބޭނުންވާނެ މުހިއްމު ހުރިހާ ކަމެކެވެ. ދުނިޔޭގައި ހިނގާ ކަންތައްތަކަށް ލޯ ހުޅުވައިދީ އެ ބަދަލުތަކާ އެކު ދިރިއުޅުން ކުރިއަށްގެންދަން އެހީތެރިވެ އެވެ. އެހެންކަމުން ސްކޫލަށް ނުދާ ކޮންމެ ދުވަހަކު ވެސް ދަރިވަރުންގެ...\nސްކޫލަށް ނުދާތާ ހަ މަސް، ކުދިންގެ އުޅުމަށް ބަދަލު!\nބައެއް ބެލެނިވެރިންގެ އެންމެ ބޮޑު ކަންބޮޑުވުމަކީ ކުދިންގެ ފަރާތުން ފެންނަ ތަފާތުތަކެވެ. ނުވަ އަހަރުގެ އަންހެން ކުއްޖެއްގެ ބައްޕައަކު ބުނީ މީގެ ކުރިން ފަސް އަހަރުގެ ކޮއްކޮއާ އެކު ކުޅެ، މަޖާކޮށް ސަކަރާތް ޖަހައި އުޅުނު އުޅުން ބަދަލުވެއްޖެ ކަމަށެވެ. ކިޔެވުން މަތިން ވެސް ފޫހިވެއްޖެ އެވެ.\nSeptember 15, 2020 64\nޕްރިންސިޕަލުންގެ އުސޫލު: ރަނގަޅުތަ؟ ނުވަތަ ގޯސްތަ؟\nތައުލީމީ ދާއިރާގެ ހުންގާނުގައި ހިފަހައްޓައިގެން ތިބި ޕްރިންސިޕަލުންގެ އޮނިގަނޑެއް ނެތި މަސައްކަތްކުރާތާ ފަސް އަހަރެވެ. އޭގެ ސަބަބުން ދިމާވާ ގޮންޖެހުންތަކަށް ހައްލު ހޯދައިދޭން މި ސަރުކާރުގައި ވެސް އެދިއްޖެ އެވެ. އެ ކަންބޮޑުވުންތަކަށް ހައްލެއް ނުލިބި އޮއްވައި، ޕްރިންސިޕަލުން މަސައްކަތްކުރާނެ ސްކޫލު ކަނޑައެޅުމާ ބެހޭ އުސޫލެއް...\nSeptember 07, 2020 21\nމުސްތަފާ، ދަތި ދުވަސްވަރެއްގައި ޣިޔާސުއްދީން ހުންގާނަށް\nތައުލީމީ ދާއިރާއަށް ވަދެވަޑައިގަތުމުގެ ވިސްނުމެއް އޭރު ނެތެވެ. ނަމަވެސް މަޖީދިއްޔާ ސްކޫލުން އޯ ލެވެލް ނިންމާލެއްވުމަށް ފަހު މަންމަގެ ރަށް، ސ. ހިތަދުއަށް އަލީ މުސްތަފާ ބަދަލުވެ އޭރުގެ ސ. އަތޮޅު ތައުލީމީ މަރުކަޒު ނުވަތަ މިހާރުގެ ޝަރަފުއްދީން ސްކޫލުގައި މަސައްކަތް ކުރައްވަން ފެއްޓެވި އެވެ. ޕްރައިމަރީ ޓީޗަރެއްގެ ގޮތުގައި ތައުލީމީ...\nAugust 20, 2020 48\nކިޔެވުން އޮންލައިންކޮށް، އިންޓަނެޓަކަށް ނުވަދެވޭ\nޓެކްނޮލޮޖީގެ ގޮތުން ކުރިއަރާފައިވާ ޒަމާނެވެ. މި ގަރުނުގެ ހުރިހާ ކަމެއް ވެސް ބަރޯސާވަނީ އިންޓަނެޓަށެވެ. އިންޓަނެޓުގެ ބޭނުންތެރިކަން އެންމެ ބޮޑުވެގެން ދިޔައީ މުޅި ދުނިޔެއަށް ކުރިމަތިވެފައިވާ ކޮވިޑް-19 ގެ މި ބޮޑު ބަލިމަޑުކަމުން ރައްކާތެރިކަން ހޯދަން ގޭ ބަންދުގައި ތިބެން ޖެހުމުންނެވެ؛ ސްކޫލުތަކާއި އޮފީސްތައް ވެސް...\nJuly 02, 2020 22\nވަދެވިގެން ނުވާނެ ސައިޓުތައް ކުޑަކުދިންގެ އަތްމަތީގައި\nހިފެހެއްޓުމެއް ނެތި ކުޑަކުދިންގެ އަތްމައްޗަށް އިންޓަނެޓު ދޫވުމާއި ރައްކާތެރި ގޮތުގައި އިންޓަނެޓު ބޭނުންކުރާނެ ގޮތް ކުދިންނަށާއި މައިންބަފައިންނަށް ނޭނގުމުގެ ކަންބޮޑުވުންތައް ބޮޑުވެއްޖެ އެވެ. ކޮވިޑްގެ ބަންދުގައި ކުޑަކުދިން ކިޔެވުމަށާއި މުނިފޫހިފިލުވަން އިންޓަނެޓު ބޭނުންކުރުން އިތުރުވެފައިވާ މި ދަނޑިވަޅުގައި މި މައްސަލަ...\nޓީޗާސް ލައިސަންސް މުހިއްމު، ކުރަންޖެހޭ ކަންކަން ގިނަ\nމާދަމަ އަށް ގައުމުގައި ރަނގަޅު ޖީލެއް ބިނާކުރަން ބޭނުން ނަމަ، މިއަދުގެ ކުޑަކުދިންނަށް ރަނގަޅު ތައުލީމެއް ދޭން ޖެހެ އެވެ. އެ ޒިންމާ އުފުލަން ތިބީ ޓީޗަރުންނެވެ. އެހެންވެ އެ ޓީޗަރުންނަށް ރަނގަޅު މުސާރައަކާއި ވަޒީފާގެ ޔަގީންކަމާއި އިހުތިރާމް ދޭން ޖެހެ އެވެ. އެކަމަކު، ފެންނަ މަންޒަރުތަކަށް ބަލާއިރު ކުރިއަށް އޮތީ ޓީޗަރުންނަށް ބަނަ...\nރާއްޖޭގައި ކޮވިޑްގެ އަސަރު 91،000 ދަރިވަރުންނަށް\nކޮވިޑް-19 ގެ އަސަރު ރާއްޖޭގެ 91،000 ދަރިވަރުންނަށް ކޮށްފައިވާ ކަމަށް، އެޑިއުކޭޝަން މިނިސްޓްރީން ތައްޔާރުކުރި ރިޕޯޓުން ދައްކައިފި އެވެ.\nސްކޫލް ހުޅުވާއިރު އެނގެން ޖެހޭ ފަސް ކަމެއް\nއާ އާއްމު ހާލަތަށް ރާއްޖެ ތައްޔާރުވަމުންދާ މި ދަނޑިވަޅުގައި އެންމެ ބޮޑު އެއް ބަދަލަކީ އަންނަ ހަފްތާގައި ސްކޫލްތައް ހުޅުވާލުން. ބަލިމަޑުކަމާ މެދު މައިންބަފައިން ކަންބޮޑުވޭ. އެކަމަކު ސްކޫލްތަކުގައި ރައްކާތެރިކަން ކަށަވަރުވާނެ ކަމުގެ ޔަގީންކަން ސަރުކާރުން ދޭ އިރު ސިއްހީ މާހިރުން ވިދާޅުވަނީ މި ހާލަތަށް ކުދިން ތައްޔާރުކުރަން...\nދަރިވަރުންގެ ހަޔާތުން އަހަރެއް ގެއްލުނީތަ؟ ނޫން!\nމުޅި ތައުލީމީ ދާއިރާ ވެސް އޮތީ މި ވިސްނުމުގަ އެވެ؛ މި އަހަރު ދެން ވާނީ ކިހިނެއް ހެއްޔެވެ؟ ކިޔަވައިދޭނީ ކޮން ގޮތަކަށް، ކޮން އުސޫލަކުން ހެއްޔެވެ؟ މި އަހަރުގެ ބޮޑު ބައެއް ކިޔަވައިނުދެވުމުން، ދަރިވަރުންގެ ހަޔާތުން އަހަރެއް ގެއްލުނީ ހެއްޔެވެ؟ ގެއްލުނު ފިލާވަޅުތައް އަލުން ނަގާނީ ކިހިނެއް ހެއްޔެވެ؟ ތައުލީމީ އާ ނިޒާމަކަށް ކުރިމަތިލާ...\nކޮވިޑް-19 އިން ރައްކާތެރިވާން އަޅާފައިވާ ލޮކްޑައުން ނިމިދާނެ ކަމުގެ ކޮޅުމަތި ކޮންމެވެސް ވަރަކަށް ފެންނާތީ އެއީ ހިތަށް ލިބޭނެ ހަމަޖެހުމެކެވެ. އެކަމަކު ލޮކްޑައުނަށް ފަހު ވެސް، ވަކި މުއްދަތެއް ވަންދެން އުޅެން ޖެހޭނީ އާއްމު އާދަތަކާ ބީރަށްޓެހި ދިރިއުޅުމެއް ކަމާ މެދު ޝައްކެއް ނެތެވެ. މަގުމަތީގައި އުޅޭއިރާއި މަސައްކަތުގެ މާހައުލާއި...\nFebruary 04, 2020 13\nއަލިފާނުގެ ބޮޑު ހާދިސާ، އޭ ލެވެލް، މަތީ ނަތީޖާ!\nފިލާވަޅު ދަސްކުރަން އިށީންނަ އިރަށް އައިޝަތު ޝިރާ އާއި އޭނާގެ ކޮއްކޮ ފާތިމަތު ތާނިޔާ (ތާނި) ގެ ހަނދާނަށް ވެރިވެރިވެގަންނަނީ އަލިފާނުގެ ބޮޑު ހުޅުން ސަލާމަތްވާން އުޅުނު ގޮތެވެ. ހ. ތިލަފުށީގޭގައި ހުރި ގުދަނުގައި އަލިފާން ރޯވި އިރު، ޝިރާ އިނީ އިސްލާމް ފިލާވަޅު ދަސްކުރާށެވެ. ތާނި، އިންނެޓުން ބަލަމުން ދިޔައީ ސްކޮލަޝިޕްތަކަށް ހުރި...\nފޮތްތަކުގެ ބޭރު ޖަރީކޮށްލީ ފޮތިން!\nޕްލާސްޓިކް ބޭނުންކުރާ މިންވަރު މަދުކުރަން ސްކޫލުތަކުން ގިނަ ކަންކަން ކޮށްފި އެވެ. ބައެއް ތަންތަނުގައި ޕްލާސްޓިކް ކޮތަޅުން ފެށިގެން ޕްލާސްޓިކް ފުޅި ވެއްދުން މިހާރު މަނަލެވެ. ނ. ޅޮހީ ސްކޫލުން މިފަހަރު ނަމޫނާ ދައްކައިދިނީ އެހެން ގޮތަކަށެވެ؛ ދަރިވަރުންގެ ފޮތްތަކުގައި ސެލޯފިންގެ ބަދަލުގައި އެކި ވައްތަރުގެ ފޮތި ބޭނުންކުރުމެވެ.\nއަމީނިއްޔާ ސްކޫލަށް މިއަދު 75 އަހަރު ފުރުނުއިރު އެންމެ ހާއްސަ ކަމަކީ އެތަނުގެ ގޯތިތެރޭގައި ހުރި ބާ އިމާރާތެއް ނޫނެވެ. ރާއްޖޭގެ ތައުލީމާއި ތާރީހާ ގުޅިފައިވާ އެ ސްކޫލުގެ އެންމެ ބޮޑު ރައުސްމާލަކީ ދަރިވަރުންނެވެ. އެހެންވެ ރާއްޖޭގެ ތިން ވަނައަށް އެންމެ ދުވަސް ވީ ސްކޫލުގެ ހުރިހާ ހާއްސަ ކަމެއް ވެސް ގުޅިފައިވަނީ އަންހެން ކުދިންނަށް...\nދެބެން ވެސް އެހާ މޮޅު، ގެއަށް އުފާވެރިކަން\nއާމިނަތު މައުޝޫޤާ އާއި ފިރިމީހާ އިބްރާހިމް ރަޝީދަށް ހަމަޖެހުމުގެ ނޭވާއެއް ލެވުނީ ހަގު ދަރިފުޅު، ޖުމާން އިބްރާހިމް އޭ ލެވެލް ނިންމައި ނަތީޖާ ލިބުމާ އެކުގަ އެވެ. ތިބި ހަމައެކަނި ދެ ކުދިންނަށް ރަނގަޅު ތައުލީމެއް ހޯދައިދޭން ދެމަފިރިން ގިނަ މަސައްކަތްތަކެއް ކުރި އެވެ. އޭގެ ފޮނިމީރުކަން މި ވަނީ ލިބިފަ އެވެ: ޖުމާން އާއި ދޮށީ ދަރިފުޅު...\nOctober 05, 2019 3\nޓީޗަރުންގެ ދުވަހު، ސޯބިރާގެ ހިދުމަތުގެ ވާހަކަ\nތައުލީމީ ދާއިރާއަށް އޮންނަނީ ހާއްސަ ލޯތްބަކާއި ކުލުނެކެވެ. ކިތައްމެ ބުރަކޮށް މަސައްކަތުގައި އުޅެން ޖެހުނަސް އެކަމުގައި އުމުރުގެ ބޮޑު ބައި ހޭދަކުރެވުނީ ލިބޭ ހިތްހަމަޖެހުމަކުންނެވެ. ދަރިވަރުންގެ ފަރާތުން ލިބޭ ލޯތްބާއި އިހުތިރާމަކީ ކިޔަވައިދިނުމުގެ އެ މަސައްކަތުގައި ދެމިތިބެވުމުގެ ސިއްރެވެ.